**ΤΡΑΠΕΖΑ ΘΕΜΑΤΩΝ**

**ΑΓΩΓΗ ΒΡΕΦΟΥΣ ΚΑΙ ΝΗΠΙΟΥ**

24123

Θέμα 2ο

2.1 Το άτομο που ασχολείται με την αγωγή και φροντίδα των βρεφών και των νηπίων είναι ο/η βρεφονηπιοκόμος.

α) Περιγράψτε συνοπτικά τα χαρακτηριστικά που θα πρέπει να διαθέτει ένας/μία βρεφονηπιοκόμος.

β) Τι οφείλει να προσφέρει ο/η βρεφονηπιοκόμος στο παιδί και γιατί;

γ) Ποιους τομείς ανάπτυξης των παιδιών επιδιώκει να προάγει ο/η βρεφονηπιοκόμος μέσα από τις δραστηριότητες που πραγματοποιεί;

Ενδεικτικές απαντήσεις

2.1

α) Ο/Η βρεφονηπιοκόμος πρέπει να διαθέτει κατάλληλες γνώσεις και επιστημονική κατάρτιση. Επίσης, να έχει θετικά στοιχεία στο χαρακτήρα της, όπως γλυκύτητα, υπομονή υπευθυνότητα και φαντασία.

β) Ο/η βρεφονηπιοκόμος οφείλει να προσφέρει στο παιδί, αγάπη και στοργή στα πρώτα βήματα της ζωής του, τα οποία είναι τόσο σημαντικά για τη διαμόρφωση του χαρακτήρα και της προσωπικότητας του. Επίσης, ο/η βρεφονηπιοκόμος με μεγάλη υπευθυνότητα και αγάπη πρέπει να δημιουργήσει το κατάλληλο κλίμα (περιβάλλον και επικοινωνία), ώστε τα παιδιά να αισθανθούν ασφάλεια και να αναπτυχθούν σωστά.

γ) Οι τομείς ανάπτυξης που επιδιώκει να προάγει ο/η βρεφονηπιοκόμος είναι:

• Ο σωματικός τομέας

• Ο ψυχοκινητικός τομέας

• Ο συναισθηματικός τομέας

• Ο κοινωνικός τομέας

• Ο νοητικός τομέας

24124

Θέμα 2ο

2.1 Ο/η βρεφονηπιοκόμος πρέπει να αποτελεί παράδειγμα προς μίμηση και να προκαλεί το σεβασμό των άλλων.

α) Να εξηγήσετε γιατί είναι σημαντικό ο/η βρεφονηπιοκόμος να αποτελεί παράδειγμα προς μίμηση.

β) Πώς μπορεί να επιτευχθεί αυτό;

2.2 Ο/η βρεφονηπιοκόμος πρέπει να έχει ευχάριστο χαρακτήρα, φιλική διάθεση και να συνεργάζεται με τους γονείς των παιδιών.

α) Σε ποιες περιπτώσεις εμφανίζονται δυσκολίες κατά την οικοδόμηση της εμπιστοσύνης απέναντι στους γονείς;

β) Πώς βοηθάει τα βρέφη η καλή επικοινωνία του/της βρεφονηπιοκόμου με τους γονείς;

Ενδεικτικές απαντήσεις

2.1

α) Ο/η βρεφονηπιοκόμος θεωρείται σημαντικό να αποτελεί παράδειγμα προς μίμηση, διότι είναι το άτομο στο οποίο εμπιστεύονται οι άλλοι τα παιδιά τους για να τα διαπαιδαγωγήσει, διαμορφώνοντας τον χαρακτήρα τους στα πρώτα χρόνια της ζωής τους.

β) Ο/η βρεφονηπιοκόμος για να αποτελεί παράδειγμα προς μίμηση και να προκαλεί το σεβασμό των άλλων, δεν πρέπει να έχει προκλητική και ανάρμοστη συμπεριφορά μέσα και έξω από το βρεφονηπιακό σταθμό.

2.2

α) Δεν οικοδομείται κλίμα εμπιστοσύνης, όταν υπάρχει αρνητισμός ή καχυποψία απέναντι στους γονείς.

β) Η επικοινωνία είναι προϋπόθεση για την καλή προσαρμογή του βρέφους και του μικρού παιδιού στο πρώτο εξω-οικογενειακό περιβάλλον. Αν υπάρχει κλίμα εμπιστοσύνης και καλής συνεργασίας, τότε οι γονείς θα συνεργαστούν χωρίς κανένα πρόβλημα από κοινού για προβλήματα που ίσως προκύψουν, είτε αφορούν το παιδί είτε τη λειτουργία του βρεφονηπιακού σταθμού.

24125

Θέμα 2ο

2.1 Ο/η βρεφονηπιοκόμος πρέπει να έχει κατάλληλες γνώσεις και επιστημονική κατάρτιση. Εκτός από αυτά, καλό είναι να διαθέτει δημιουργική φαντασία. Με ποιον τρόπο βοηθάει η φαντασία τον/την βρεφονηπιοκόμο στην εργασία του/της;

2.2 Ένα από τα βασικά καθήκοντα του/της βρεφονηπιοκόμου είναι να ικανοποιεί τις ανάγκες των βρεφών και των μικρών παιδιών. Ποιες είναι οι ανάγκες αυτές;

Ενδεικτικές απαντήσεις

2.1 Καθημερινά, ο/η βρεφονηπιοκόμος είναι υποχρεωμένος/η να παρέχει ερεθίσματα και να κάνει διάφορες δραστηριότητες που να προάγουν τους τομείς ανάπτυξης των παιδιών. Δραστηριότητες που να αναφέρονται στο σωματικό, ψυχοκινητικό, συναισθηματικό και νοητικό τομέα. Για το λόγο αυτό ο/η βρεφονηπιοκόμος καλό είναι να διαθέτει δημιουργική φαντασία, να μπορεί να εναλλάσσει τις καθημερινές δραστηριότητες, έτσι ώστε αυτές να μην είναι στερεότυπες και μονότονες.

2.2 Οι ανάγκες των βρεφών και των μικρών παιδιών που θα πρέπει να ικανοποιεί ο/η βρεφονηπιοκόμος, είναι: • Σωματικές: τροφή, καθαριότητα, σωματική άσκηση, υγιεινό περιβάλλον. • Κινητικές: τρέξιμο, μπουσούλημα, περπάτημα. • Συναισθηματικές: αγάπη, στοργή, γλυκύτητα, ασφάλεια. • Κοινωνικές: επαφή με τον/την ίδιο/α, με άλλα ενήλικα άτομα, με άλλα συνομήλικα ή μεγαλύτερα παιδιά.

24126

Θέμα 4ο

4.1 Ο Θοδωρής είναι βρεφονηπιοκόμος και καθημερινά δεν έρχεται σε επαφή μόνο με τα παιδιά, αλλά και με ενηλίκους, οι οποίοι είναι συνάδελφοι και συνεργάτες. Σήμερα στον βρεφονηπιακό σταθμό είχε μια διαμάχη με μια συνάδελφο του, η οποία τον φόρτισε ψυχολογικά. Ήταν αρκετά προκλητικός απέναντί της, διότι θεωρούσε ότι ο ίδιος είχε δίκιο μιας που η συνάδελφός του είχε λιγότερα προσόντα από εκείνον. Πώς θα έπρεπε ο Θοδωρής να αντιμετωπίσει τη συγκεκριμένη κατάσταση; Αιτιολογείστε την απάντησή σας.

4.2 Ο/η βρεφονηπιοκόμος πρέπει να δημιουργήσει το κατάλληλο κλίμα, με αγάπη, ώστε τα παιδιά να αισθανθούν ασφάλεια και να αναπτυχθούν σωστά. Να εξηγήσετε γιατί είναι σημαντικό ο/η βρεφονηπιοκόμος να κάνει το βρέφος και το μικρό παιδί να νιώσει ασφάλεια μαζί του.

Ενδεικτική Επίλυση

4.1 Ο Θοδωρής ως βρεφονηπιοκόμος θα πρέπει να έχει καλή σχέση με τους συναδέλφους και συνεργάτες του για τη δημιουργία ενός σωστού και φιλικού περιβάλλοντος. Προστριβές και διαμάχες μέσα σε έναν επαγγελματικό χώρο, όπως είναι ο βρεφονηπιακός σταθμός, ταράζουν την ηρεμία των παιδιών και προκαλούν εκνευρισμό. Θα πρέπει λοιπόν να δείχνει ανεκτικότητα προς τους συναδέλφους του και να κατανοεί τυχόν προβλήματα τους. Επιπλέον, να μην είναι προκλητικός και προσβλητικός, ιδίως με άτομα που έχουν λιγότερα προσόντα από τον ίδιο.

4.2 Το βρέφος και το μικρό παιδί έχουν ανάγκη από ένα πρόσωπο αναφοράς με το οποίο θα βρίσκονται σε αλληλεξάρτηση. Στην οικογένεια αυτό το πρόσωπο είναι η μητέρα. Στον βρεφονηπιακό σταθμό, ο φροντιστής του βρέφους είναι ο/η βρεφονηπιοκόμος και για αυτό θα πρέπει να φερθεί με στοργή και αγάπη στο παιδί.

24127

Θέμα 4ο

4.1 Η Ντοϊγκού είναι μια καινούρια μαθήτρια από την Τουρκία, που έχει έρθει στην Ελλάδα με τους γονείς της. Δεν μιλάει ελληνικά και για αυτό ο/η βρεφονηπιοκόμος, κατά τη διάρκεια αφήγησης ενός παραμυθιού, της δίνει να παίξει με ένα παιχνίδι, θεωρώντας ότι δεν μπορεί να καταλάβει και άρα δεν μπορεί να συμμετέχει στη συγκεκριμένη δραστηριότητα όπως τα υπόλοιπα παιδιά. Θεωρείτε ότι ο/η βρεφονηπιοκόμος αντιμετωπίζει την Ντοϊγκού με τον ενδεδειγμένο τρόπο; Αιτιολογήστε την απάντηση σας.

Ενδεικτική Επίλυση

4.1 Ο/η βρεφονηπιοκόμος δεν θα πρέπει να ξεχωρίζει τη Ντοϊγκού και γενικότερα τα παιδιά άλλης εθνικότητας ή άλλου θρησκεύματος που μπορεί να έχει στην τάξη του/της. Πρέπει να σέβεται την προσωπικότητα και τυχόν ιδιαιτερότητες που έχουν τα παιδιά. Δεν πρέπει να τους φέρεται άσχημα και να τα προσβάλει, ειδάλλως λειτουργεί αντιπαιδαγωγικά. Θα πρέπει να συμπεριλάβει τη Ντοϊγκού στις δραστηριότητες με τα υπόλοιπα παιδιά. Ιδιαίτερα μέσα από την αφήγηση του παραμυθιού θα ενισχυθεί ο γλωσσικός τομέας στον οποίο αντιμετωπίζει δυσκολίες.

24128

Θέμα 4ο

4.1 Η Μαρία κάθε πρωί ερχόταν με τους δύο της γονείς στον βρεφονηπιακό σταθμό. Από τότε που χώρισαν οι γονείς της, προσέρχεται μόνο με τη μητέρα της. Αυτό έχει αρχίσει να γεννά ερωτήματα στους υπόλοιπους γονείς, οι οποίοι ρωτούν διακριτικά τον/την βρεφονηπιοκόμο. Με ποιο τρόπο θα πρέπει να αντιμετωπίσει ο/η βρεφονηπιοκόμος την παραπάνω κατάσταση; Αιτιολογήστε την απάντηση σας .

4.2 Ο Γιώργος είναι βρεφονηπιοκόμος και προσλήφθηκε στον βρεφονηπιακό σταθμό που εργάζεστε. Είναι η πρώτη φορά που ασκεί το επάγγελμα και δεν έχει προηγούμενη εμπειρία. Να του εξηγήσετε γιατί είναι σημαντική η επικοινωνία και η καλλιέργεια ενός κλίματος αμοιβαίας εμπιστοσύνης με τους γονείς των παιδιών.

Ενδεικτική Επίλυση

4.1 Ο/η βρεφονηπιοκόμος δεν θα πρέπει να απαντάει σε τέτοιου είδους ερωτήματα ή και σχόλια. Θα πρέπει να τηρεί τη δεοντολογία του επαγγέλματος και το επαγγελματικό απόρρητο και να μη μεταφέρει στοιχεία της δουλειάς που αφορούν τα παιδιά ή τους γονείς τους, όπως για παράδειγμα να συζητάει την οικογενειακή κατάσταση ενός παιδιού ή αν κάποιο παιδί έχει γεννηθεί εκτός γάμου ή είναι υιοθετημένο, κ.α..

4.2 Ο/η βρεφονηπιοκόμος πρέπει να ζητάει πάντα τη συνδρομή των γονέων για να κατανοήσει τη συμπεριφορά και τις συνήθειες των παιδιών. Η επικοινωνία αυτή είναι προϋπόθεση για την καλή προσαρμογή του βρέφους και του μικρού παιδιού στο πρώτο έξω-οικογενειακό περιβάλλον. Επιπλέον, οι γονείς θέλουν να εμπιστεύονται το άτομο στο οποίο αφήνουν το παιδί τους. Έτσι, αν επιτευχθεί η δημιουργία ενός κλίματος αμοιβαίας εμπιστοσύνης, τότε οι γονείς είναι έτοιμοι να συνεργαστούν με το Βρεφονηπιακό Σταθμό για όποια προβλήματα προκύψουν και αφορούν το παιδί τους ή τη λειτουργία του Βρεφονηπιακού Σταθμού.

24133

Θέμα 2ο

Με το πέρασμα του χρόνου και την αύξηση του ύψους του βρέφους, παρατηρείται αλλαγή στη σχέση του κεφαλιού με τον κορμό.

α) Περιγράψτε τον ρυθμό ανάπτυξης του ύψους του παιδιού κατά τα πρώτα τέσσερα (4) χρόνια της ζωής του.

β) Ποια είναι η αναλογία κορμού και κεφαλής στο νεογέννητο και ποια στον ενήλικα;

γ) Σε ποιο άλλο μέρος του σώματος συναντάται η ίδια σχέση εκτός από τον κορμό;

Ενδεικτικές απαντήσεις

2.1

α) Ένα νεογνό έχει μήκος κατά τη γέννησή του γύρω στα 50 εκατοστά. Στο τέλος του πρώτου χρόνου, έχει μήκος γύρω στα 75 εκατοστά. Το βρέφος κατά τον πρώτο χρόνο αυξάνει το μήκος του κατά 1-2 εκατοστά το μήνα, ενώ το δεύτερο χρόνο έχει αυξήσει το ύψος του κατά 10 εκατοστά, τον τρίτο κατά 9 εκατοστά και τον τέταρτο έχει φθάσει περίπου το 1 μέτρο.

β) Στο νεογέννητο το κεφάλι αντιπροσωπεύει το 1/4 του μήκους του σώματός του, ενώ αργότερα, στην ενήλικη ζωή αντιπροσωπεύει το 1/8 του μήκους του σώματός του.

γ) Το ίδιο συμβαίνει και με τα άκρα του, ιδίως τα πόδια. Ενώ κατά τη γέννηση τα πόδια είναι πολύ κοντά σε σχέση με το υπόλοιπο σώμα, αρκετά γρήγορα αρχίζουν να αυξάνουν το μήκος τους.

24134

Θέμα 2ο

2.1 Η περίμετρος του κεφαλιού του νεογνού, θεωρείται πολύ σημαντική για τον έλεγχο του ρυθμού της ανάπτυξής του.

α) Ποιος είναι ο ρυθμός ανάπτυξης της περιμέτρου του κεφαλιού του βρέφους;

β) Γιατί θεωρείται σημαντική η μέτρηση της περιμέτρου του κεφαλιού του βρέφους;

2.2 Τα πρώτα δόντια των παιδιών είναι προσωρινά. Να αναφέρετε ποια είναι τα προσωρινά δόντια και σε ποιο χρονικό διάστημα εμφανίζεται το κάθε ένα από αυτά.

Ενδεικτικές απαντήσεις

2.1

α) Η περίμετρος του κεφαλιού ενός νεογέννητου είναι συνήθως 35 εκατοστά και φθάνει τον πρώτο χρόνο τα 45-47 εκατοστά, δηλαδή συμβαίνει μια αύξηση γύρω στα 10-12 εκατοστά. Η περίμετρος του κεφαλιού στον ενήλικα είναι γύρω στα 54-56 εκατοστά.

β) Είναι σημαντική η μέτρηση της περιμέτρου του κεφαλιού στο νεογνό, γιατί έτσι διαπιστώνονται προβλήματα στην ανάπτυξη του εγκεφάλου, καθώς η αύξηση της περιμέτρου του κεφαλιού ακολουθεί παθητικά την αύξηση του εγκεφάλου. Επομένως, οποιαδήποτε ανωμαλία στην αύξηση του εγκεφάλου γίνεται αντιληπτή κατά τη μέτρηση της περιμέτρου του κεφαλιού.

2.2 Πρώτα εμφανίζονται οι δύο μέσοι κάτω τομείς και έπειτα οι δύο μέσοι πάνω τομείς. Κατά τον 8°-12° μήνα κάνουν την εμφάνιση τους οι άνω πλάγιοι τομείς και μετά οι δύο κάτω πλάγιοι τομείς. Έτσι, λοιπόν, σε ηλικία ενός έτους το βρέφος έχει γύρω στα 8 δόντια. Οι προγόμφιοι εμφανίζονται γύρω στους 12-16 μήνες, συνήθως πρώτα οι άνω και έπειτα οι κάτω. Στους 22-24 μήνες εμφανίζονται οι κυνόδοντες, πρώτα οι κάτω και ύστερα οι πάνω. Στους 26-32 μήνες εμφανίζονται οι τέσσερις γομφίοι.

24135

Θέμα 2ο

2.1 Το παιδί από τη στιγμή της γέννησής του παρουσιάζει ορισμένα βασικά νεογνικά αντανακλαστικά.

α) Τι είναι τα αντανακλαστικά;

β) Να αναφέρετε τι δείχνει η ύπαρξη των αντανακλαστικών για το ίδιο το βρέφος και τι μπορεί να υποδηλώνει η μη ύπαρξή τους.

2.2 Ο παιδίατρος είναι ο αρμόδιος για να ελέγξει την ύπαρξη ή μη των αντανακλαστικών του βρέφους.

α) Πότε εμφανίζονται και μέχρι πότε διαρκούν τα νεογνικά αντανακλαστικά;

β) Αναφέρετε ονομαστικά τα νεογνικά αντανακλαστικά.

Ενδεικτικές απαντήσεις

2.1

α) Αντανακλαστικά ονομάζονται οι ακούσιες, αυτόματες συσπάσεις του Κεντρικού Νευρικού Συστήματος σε εξωτερικά ερεθίσματα που υποδηλώνουν την προσαρμογή του βρέφους στο περιβάλλον.

β) Η εμφάνιση των αντανακλαστικών υποδηλώνει την καλή νευρική λειτουργία του νεογέννητου. Η υπερβολική κινητικότητα ή η παντελής έλλειψη των αντανακλαστικών υποδηλώνει κάποια βλάβη στο Κεντρικό Νευρικό Σύστημα.

2.2

α) Φυσιολογικά θα πρέπει να υπάρχουν από την ώρα της γέννησης, μέχρι και τους τρείς (3) πρώτους μήνες, ενώ από τότε κι έπειτα θα πρέπει σιγά-σιγά να εξαλειφθούν.

β)

• Αντανακλαστικό της σύλληψης

• Αντανακλαστικό του εναγκαλισμού ή του Moro

• Αντανακλαστικό του θηλασμού ή της αναζήτησης

• Αντανακλαστικό του βαδίσματος

• Αντανακλαστικές κινήσεις φυγής

24136

Θέμα 2ο

2.1 Το βάρος αποτελεί το πιο ενδεικτικό σημάδι ανάπτυξης του παιδιού, ειδικά στα πρώτα χρόνια της ζωής του.

α) Πώς μεταβάλλεται το βάρος του βρέφους από τη γέννησή του, ως τον πρώτο χρόνο της ζωής του; Συγκεκριμένα να αναφερθείτε στις πρώτες ημέρες μετά τη γέννησή του, στον τέταρτο (4ο ) μήνα, καθώς και στο τέλος του πρώτου χρόνου της ζωής του.

β) Πώς αιτιολογείται η απώλεια του βάρους που παρουσιάζει το νεογνό τις πρώτες ημέρες της ζωής του;

2.2 Η οδοντοφυΐα ξεκινά με διαφορετικό τρόπο σε κάθε βρέφος.

α) Πότε είναι φυσιολογικό να εμφανιστεί το πρώτο δοντάκι του μωρού;

β) Πώς ονομάζονται τα προσωρινά δόντια του βρέφους και πόσα είναι αυτά;

Ενδεικτικές απαντήσεις

2.1

α) Τις πρώτες μέρες της ζωής του, το νεογέννητο, παρουσιάζει μείωση του βάρους του γύρω στα 200-300 γραμμάρια. Περίπου τη δέκατη μέρα φτάνει στο αρχικό βάρος της γέννησής του. Τον τέταρτο μήνα έχει διπλασιάσει το βάρος του, ενώ στον πρώτο χρόνο το έχει τριπλασιάσει.

β) Η μείωση του βάρους (200-300γρ) του νεογνού που συμβαίνει κατά τις πρώτες μέρες της γέννησής του, είναι φυσιολογική και συμβαίνει λόγω της αποβολής βλεννών και υγρών από το στόμα, ούρων αλλά και του πρώτου εντερικού περιεχομένου, του λεγόμενου μηκωνίου.

2.2

α) Κάποια βρέφη εμφανίζουν το πρώτο δοντάκι συνήθως τον 3° μήνα, ενώ άλλα μπορούν να αργήσουν και μέχρι τον πρώτο χρόνο. Συνήθως εμφανίζονται κατά τον έκτο μήνα τα πρώτα δόντια του βρέφους.

β) Τα πρώτα δόντια του βρέφους ονομάζονται νεογιλά και είναι 20.

24137

Θέμα 2ο

2.1 Το βάρος του παιδιού θεωρείται το πιο ενδεικτικό σημάδι για την ανάπτυξη του βρέφους.

α) Πόσο ζυγίζει περίπου ένα τελειόμηνο νεογνό;

β) Κάθε πότε πρέπει να ζυγίζεται το βρέφος;

2.2 Η περίμετρος κεφαλής δίνει στοιχεία όχι μόνο για τον ρυθμό ανάπτυξης του βρέφους αλλά και για τυχόν παθογένειες που μπορεί να συμβαίνουν στον εγκέφαλό του. Ποιες είναι οι παθολογικές καταστάσεις του εγκεφάλου οι οποίες εντοπίζονται κατά τη μέτρηση της περιμέτρου του κεφαλιού του βρέφους;

Ενδεικτικές απαντήσεις

2.1

α) Ένα τελειόμηνο νεογέννητο ζυγίζει κατά τη γέννησή του γύρω στα 3.000 με 3.500 γραμμάρια.

β) Το ζύγισμα του νεογνού γίνεται κάθε μέρα, την ίδια περίπου ώρα, κάθε φορά για τον πρώτο μήνα, ενώ με το πέρασμα του μήνα και για τον υπόλοιπο χρόνο γίνεται μια φορά την εβδομάδα.

2.2 Η υπερβολική αύξηση της περιμέτρου του κεφαλιού, αποτελεί παθολογική κατάσταση του εγκεφάλου η οποία ονομάζεται μεγαλοκεφαλία. Αντίστοιχα, εάν σταματήσει η αύξηση του εγκεφάλου, ονομάζεται μικροκεφαλία.

24138

Θέμα 2ο

Τα νεογνικά αντανακλαστικά είναι πολύ σημαντικά για την ένδειξη της καλής νευρικής λειτουργίας του νεογνού.

α) Περιγράψτε το αντανακλαστικό της σύλληψης.

β) Περιγράψτε το αντανακλαστικό του εναγκαλισμού (Moro).

γ) Περιγράψτε το αντανακλαστικό του θηλασμού ή της αναζήτησης.

δ) Περιγράψτε το αντανακλαστικό του βαδίσματος.

ε) Περιγράψτε τις αντανακλαστικές κινήσεις φυγής.

Ενδεικτικές απαντήσεις

2.1

α) Κατά το αντανακλαστικό της σύλληψης ένας ενήλικος μπορεί να σηκώσει το νεογνό για λίγο, τοποθετώντας απλά τα δάχτυλα του νεογνού στις παλάμες του, χωρίς να χρειαστεί να το κρατήσει από κάπου αλλού. Αυτό το φαινόμενο, είναι αντανακλαστική κίνηση και δεν έχει καμιά σχέση με το πόσο δυνατό είναι το νεογνό.

β) Στο αντανακλαστικό του εναγκαλισμού ή του Moro εάν τοποθετηθεί το νεογνό κάπως απότομα στη κούνια του, διαπιστώνεται ότι αυτό αμέσως απλώνει τα χέρια του, σαν να θέλει να αγκαλιάσει κάποιον.

γ) Κατά το αντανακλαστικό του θηλασμού ή της αναζήτησης εάν το βρέφος αισθανθεί να χαϊδεύουν το μάγουλό του, αυτό στρέφει το πρόσωπό του προς εκείνη την πλευρά και ξεκινά τις θηλαστικές κινήσεις.

δ) Στο αντανακλαστικό του βαδίσματος κατά το άγγιγμα του πέλματος του βρέφους, το βρέφος τεντώνει αμέσως αυτό το πόδι και συγχρόνως κάμπτει το άλλο. Μάλιστα, αν κάποιος το κρατήσει όρθιο, τότε αυτό θα κάνει κινήσεις βάδισης.

ε) Κατά τις αντανακλαστικές κινήσεις φυγής όταν το νεογέννητο τοποθετηθεί μπρούμυτα, τεντώνει εναλλάξ τα πόδια του και φέρνει τα χέρια διπλωμένα κοντά στο πρόσωπο. Αν πιεστούν ελαφρά τα πέλματά του, αρχίζει να σέρνεται με τινάγματα προς τα εμπρός, αρκεί να βρίσκεται πάνω σε ένα πλαστικό στρώμα όπου θα μπορεί να γλιστρήσει.

24139

Θέμα 4ο

4.1 Η μικρή Πελαγία, η οποία είναι 12 μηνών, δείχνει να έχει ενόχληση στα δόντια της και βάζει συνέχεια το χέρι της στο στόμα για να ανακουφιστεί. Παρόλα αυτά, δεν έχει βγάλει κανένα δόντι, ενώ συνήθως το πρώτο δοντάκι εμφανίζεται τον έκτο μήνα. Σύμφωνα με τη γνώμη σας, οι γονείς της Πελαγίας θα πρέπει να ανησυχούν για την μη εμφάνιση των δοντιών της; Αιτιολογήστε την απάντησή σας.

4.2 Ο μικρός Νικόλας, είναι 10 μηνών και διανύει μια φάση απότομης εμφάνισης νεογιλών δοντιών που του φέρνουν ανησυχία, γκρίνια και ενόχληση. Ξαφνικά ανεβάζει πυρετό και κάνει διάρροια. Οι γονείς του δεν ανησυχούν, καθώς θεωρούν ότι αυτά τα συμπτώματα προκύπτουν από την εμφάνιση των δοντιών. Παρόλα αυτά, τα συμπτώματα επιμένουν και για δεύτερο εικοσιτετράωρο. Πιστεύετε ότι είναι απαραίτητη η επικοινωνία με τον παιδίατρο του Νικόλα; Αιτιολογήστε την απάντησή σας.

Ενδεικτική Επίλυση

4.1 Δεν θα έπρεπε να ανησυχούν οι γονείς της Πελαγίας γιατί τα δόντια εμφανίζονται με διαφορετικό τρόπο σε κάθε βρέφος. Δεν έχει σημασία ο χρόνος που θα βγάλει το βρέφος δόντια. Μερικά αρχίζουν να μασούν ό,τι βρουν μπροστά τους 3-4 μήνες πριν φανούν τα πρώτα δοντάκια τους, και κάποιες φορές η μητέρα ανακαλύπτει ότι στο στόμα του μωρού έχει φυτρώσει ένα δόντι, χωρίς να υπήρχαν καθόλου ενδείξεις ότι επρόκειτο να βγει.

4.2 Εφόσον ο μικρός Νικόλας παρουσίασε πυρετό, θα πρέπει οι γονείς του να συμβουλευτούν τον γιατρό τους. Παλιότερα, πίστευαν ότι τα δόντια δημιουργούσαν διάρροιες, συνάχι και πυρετό. Σύμφωνα με έρευνες, διαπιστώθηκε πως αυτά τα συμπτώματα προκαλούνταν από μικρόβια και όχι από τα δόντια. Μάλιστα, αποδείχτηκε ότι μερικά παιδιά κατά την περίοδο που βγάζουν τα δόντια τους είναι πιο επιρρεπή στην εισβολή των μικροβίων.

24431

Θέμα 2ο

2.1 Η προστασία του βρέφους από τα μικρόβια είναι απαραίτητη, δεδομένου ότι αυτά ζουν στο δέρμα μας και ολόγυρά μας και εύκολα μεταδίδονται με ελλιπή εφαρμογή των κανόνων υγιεινής. Να αναφέρετε πέντε (5) τρόπους, που με την κατάλληλη εφαρμογή τους, θα μπορούσαν να προστατέψουν τα παιδιά από τα μικρόβια και από τυχόν μολύνσεις.

2.2 Η διαδικασία του μπάνιου του βρέφους είναι πολύ σημαντική, αυτό όμως που προέχει είναι η ασφάλειά του. Να αναφέρετε πέντε (5) σημεία στα οποία θα έπρεπε να δοθεί ιδιαίτερη βαρύτητα κατά τη διαδικασία του μπάνιου, προκειμένου το βρέφος να είναι ασφάλεια.

Ενδεικτικές απαντήσεις

2.1 Για την προστασία των παιδιών από τις μολύνσεις πρέπει να εφαρμοστούν τα παρακάτω:

• Πλύσιμο των χεριών πριν την προετοιμασία του φαγητό, μετά το άλλαγμα, αλλά και γενικότερα πριν από κάθε επαφή με το μωρό.

• Καθημερινός αερισμός του χώρου μέσα στον οποίο βρίσκεται το βρέφος. Ο ήλιος καταστρέφει τα μικρόβια και ο καθαρός αέρας μειώνει τον αριθμό τους.

• Καθημερινό πλύσιμο των ρούχων του μωρού και αν είναι δυνατόν, στέγνωμα στον ήλιο.

• Αλλαγή της πάνας του μωρού, όσο το δυνατόν πιο γρήγορα από τη στιγμή που θα λερωθεί.

• Πλύσιμο και αποστείρωση των σκευών παρασκευής γάλακτος μετά από κάθε χρήση. Το ίδιο πρέπει να ισχύει και με τα υπόλοιπα σκεύη που χρησιμοποιούνται από μεγάλο αριθμό παιδιών.

• Καθαριότητα του κρεβατιού του μωρού και συχνή αλλαγή των σεντονιών και της κουβέρτας του.

• Φροντίδα της ατομικής υγιεινής του/της βρεφονηπιοκόμου, όχι μόνο για την πρόληψη των μολύνσεων αλλά και γιατί αποτελούν μοντέλα προς μίμηση για τα παιδιά. (Ζητούνται πέντε από τα παραπάνω).

2.2

• Να ελέγχεται η θερμοκρασία του δωματίου, ώστε να είναι γύρω στους 20° - 22° Κελσίου.

• Να διατηρείται χαμηλό το επίπεδο του νερού μέσα στην μπανιέρα (5-7,5 εκατοστά), διότι το μωρό μπορεί να πνιγεί ακόμα και μέσα σε λίγα εκατοστά νερού. • Η θερμοκρασία του νερού δεν πρέπει να είναι υψηλότερη από 32° Κελσίου. Το νερό πρέπει να είναι ζεστό και όχι καυτό.

• Κατά το γέμισμα της μπανιέρας του μωρού, πρέπει να μπαίνει πρώτα το κρύο νερό και μετά να προστίθεται το ζεστό. Ο έλεγχος της θερμοκρασίας του νερού να γίνεται με τον αγκώνα του/της βρεφονηπιοκόμου, το εσωτερικό μέρος του καρπού του χεριού του/της με ειδικό θερμόμετρο μέσα στο νερό.

• Πριν ξεκινήσει το μπάνιο του βρέφους, ο/η βρεφονηπιοκόμος θα πρέπει να βεβαιώνεται ότι έχει όλα όσα χρειάζεται κοντά του/της.

• Δεν μένει ποτέ ένα μωρό μόνο του στην μπανιέρα ούτε για μερικά δευτερόλεπτα. Αν χρειαστεί να απομακρυνθεί ο/η βρεφονηπιοκόμος από την μπανιέρα, τυλίγει το μωρό στην πετσέτα και το παίρνει μαζί του/της. Παιδιά κάτω την ηλικία των 5 ετών δεν πρέπει να μένουν ποτέ μέσα στο μπάνιο χωρίς επίβλεψη. (Ζητούνται πέντε από τα παραπάνω).

24433

Θέμα 2ο

2.1 Παιδιά μεγαλύτερα της ηλικίας των πέντε ετών, που συνεχίζουν να βρέχουν το κρεβάτι τους κατά τη διάρκεια του νυχτερινού ύπνου, λέμε ότι αντιμετωπίζουν το πρόβλημα της νυκτερινής ενούρησης. Να αναφέρετε τους λόγους τους οποίους ενδεχομένως να οφείλεται η παραπάνω διαταραχή.

2.2 Η υπνοβασία αποτελεί μία από τις διαταραχές ύπνου στην παιδική ηλικία.

α) Που μπορεί να οφείλεται η υπνοβασία;

β) Σε ποιο στάδιο του ύπνου παρατηρείται συνήθως;

Ενδεικτικές απαντήσεις

2.1 Τις περισσότερες φορές, η νυχτερινή ενούρηση δεν υποδηλώνει ιατρικό πρόβλημα ή συναισθηματικές διαταραχές. Είναι απλά το αποτέλεσμα της μικρής ουροδόχου κύστης του παιδιού ή του γεγονότος ότι το παιδί δεν έχει ακόμα μάθει να αναγνωρίζει πότε η ουροδόχος κύστη του είναι γεμάτη, έτσι ώστε να μπορεί να σηκωθεί και να πάει στην τουαλέτα. Καθώς το παιδί ωριμάζει σωματικά και συναισθηματικά, ατυχήματα τέτοιου είδους εξαφανίζονται.

2.2

α) Ο λόγος που προκαλεί την υπνοβασία δεν είναι γνωστός. Κάποιοι ειδικοί υποστηρίζουν ότι μπορεί να είναι αποτέλεσμα άγχους ή υπερβολικής κούρασης του παιδιού

β) Συνήθως παρατηρείται κατά τη διάρκεια του πρώτου σταδίου του ύπνου, περίπου 90 λεπτά με δυο ώρες μετά την έναρξή του.

24844

Θέμα 2ο

2.1 Στα νεογέννητα, ο ομφαλός αποτελεί οδό εισόδου για μολύνσεις που μπορούν να επεκταθούν στην κυκλοφορία του αίματος. Γι’ αυτό το λόγο, είναι πολύ σημαντικό να διατηρείται η περιοχή άσηπτη, μέχρι να πέσει το κολόβωμα του ομφάλιου λώρου και να κλείσει ο ομφαλός. Σε ποιες περιπτώσεις πρέπει να ειδοποιηθεί αμέσως ο γιατρός, ώστε να προληφθεί τυχόν μόλυνση του ομφαλού;

2.2 Το βρέφος μέχρι να αρχίσει να περπατάει χωρίς βοήθεια, δε χρειάζεται παπούτσια. Να εξηγήσετε τους λόγους που συμβαίνει αυτό.

Ενδεικτικές απαντήσεις

2.1 Αν παρατηρήσει να βγαίνουν από τον ομφαλό περισσότερες από μερικές σταγόνες αίμα (λίγες σταγόνες είναι φυσιολογικές) ή ο ίδιος ο ομφαλός (ή και ή γύρω περιοχή) να είναι ερυθρός, ζεστός, να μυρίζει άσχημα ή να βγάζει πύον πρέπει να ειδοποιήσει αμέσως ο γιατρός, ώστε να προληφθεί τυχόν μόλυνση.

2.2 Πράγματι, πολλοί ειδικοί υποστηρίζουν ότι τα παιδιά που αρχίζουν να πατάνε στα πόδια τους και να κάνουν τα πρώτα τους βήματα με γυμνά πόδια αισθάνονται μεγαλύτερή ασφάλεια και έχουν καλύτερή ισορροπία. Επειδή τα κόκαλα των ποδιών του βρέφους είναι πολύ μαλακά και εύπλαστα οτιδήποτε τα καλύπτει -είτε κάλτσες είτε ολόσωμες φόρμες- κα πρέπει να είναι άνετο και να επιτρέπει στα πόδια και ιδιαίτερα τα δάχτυλα του ποδιού να κινούνται ελεύθερα.

24845

Θέμα 2ο

2.1 Κακώς μεγαλώνουν τα παιδιά, αρχίζουν να συμμετέχουν και τα ίδια στην καθαριότητά τους.

α) Πως πρέπει να αντιμετωπίζεται η επιθυμία των παιδιών να βοηθούν στην ατομική τους υγιεινή, όπως καθάρισμα δοντιών, ντύσιμο, χτένισμα;

β) Από ποια ηλικία και μετά, τα παιδιά χρειάζονται μόνο υπενθύμισή και επίβλεψή για την παραπάνω συμμετοχή στην καθαριότητά τους;

2.2 Η υπνοβασία συμβαίνει πιο συχνά σε παιδιά τής προσχολικής ηλικίας. Συνήθως παρατηρείται κατά τη διάρκεια του πρώτου σταδίου του ύπνου.

α) Πότε μπορεί η υπνοβασία να αποβεί επικίνδυνή για το παιδί;

β) Ποιες ενέργειες του ατόμου που φροντίζει το παιδί, μπορούν να μειώσουν τους κινδύνους που ενδεχομένως να προκληθούν από την υπνοβασία;

Ενδεικτικές απαντήσεις

2.1

α) Μόλις τα παιδιά δείξουν ότι θέλουν να βοηθήσουν στο πλύσιμό τους, το ντύσιμο, το καθάρισμα των δοντιών ή το χτένισμα τους, ενθαρρύνονται να παίρνουν πρωτοβουλίες.

β) Με την άσκηση σιγά-σιγά μαθαίνουν, οπότε μετά την ηλικία των τριών ετών χρειάζονται μόνο υπενθύμιση και επίβλεψή.

2.2

α) Η μοναδική στιγμή που ή υπνοβασία μπορεί να αποβεί επικίνδυνή, είναι αν το παιδί πέσει ή χτυπήσει πάνω σε κάποιο αντικείμενο.

β) Αν το άτομο που φροντίζει το παιδί, γνωρίζει ότι αυτό υπνοβατεί, τότε για να μειώσει τον κίνδυνο από πιθανή πτώση του, μπορεί να μαζέψει τα σκόρπια παιχνίδια ή άλλα αντικείμενα από το πάτωμα και να τοποθετήσει πόρτες ασφαλείας όπου υπάρχουν σκάλες.

24846

Θέμα 2ο

2.1 Για να ξεκινήσει ή διαδικασία του μπάνιου του βρέφους, απαιτούνται ορισμένα σκεύη και υλικά. Να αναφέρετε τα σκεύη και υλικά που είναι απαραίτητα για το μπάνιο του βρέφους.

2.2 Η ώρα του μπάνιου, εκτός από ώρα φροντίδας του παιδιού, αποτελεί και ώρα άμεσης επαφής με τη μητέρα ή τον ενήλικα που το φροντίζει. Κάθε πότε χρειάζεται μπάνιο το βρέφος κατά τη διάρκεια του πρώτου χρόνου τής ζωής του; Αιτιολογήστε την απάντησή σας.

Ενδεικτικές απαντήσεις

2.1 Για το μπάνιο του μωρού είναι απαραίτητα τα παρακάτω σκεύη και υλικά:

• Παιδική μπανιέρα

• Μπουρνούζι ή πετσέτα φτιαγμένα από μαλακό υλικό.

• Λαβέτα ή φυσικό σφουγγάρι.

• Σαπούνι καλής ποιότητας ή ουδέτερο σαμπουάν.

• Καθαρές πάνες και ρούχα και ό, τι άλλο χρειάζεται για το άλλαγμα του παιδιού.

• Δοχείο με καπάκι για τις λερωμένες πάνες και ξεχωριστό δοχείο για τα λερωμένα ρούχα.

• Μικρό μπολ με βρασμένο νερό, που έχει κρυώσει, και μικρά κομμάτια βαμβακιού για το καθάρισμα του προσώπου.

• Άλλα αντικείμενα για τη φροντίδα του μωρού, όπως ψαλιδάκι με στρογγυλές μύτες για τα νύχια, μαλακή βούρτσα μαλλιών και χτένα.

• Παιδικό λάδι ή κρέμα.

2.2 Κατά τη διάρκεια του πρώτου χρόνου τα βρέφη δε χρειάζονται μπάνιο καθημερινά. Δύο ή τρεις φορές την εβδομάδα είναι αρκετές σε αυτή την ηλικία, γιατί όπως πολλοί παιδίατροι εξηγούν, το καθημερινό μπάνιο μπορεί να ξεράνει την επιδερμίδα του παιδιού. Η καθημερινή φροντίδα των βρεφών γίνεται με τη μέθοδο του τοπικού πλυσίματος.

24847

Θέμα 2ο

2.1 Πριν ξεκινήσει το τοπικό πλύσιμο, ο/ή βρεφονηπιοκόμος πρέπει να σιγουρευτεί ότι το δωμάτιο είναι ζεστό και δεν υπάρχουν ρεύματα αέρος.

α) Ποια πρέπει να είναι ή θερμοκρασία του δωματίου κατά το τοπικό πλύσιμο του βρέφους;

β) Να εξηγήσετε τι σημαίνει «τοπικό πλύσιμο» του βρέφους.

2.2 Όπως τα βρέφη έτσι και τα μεγαλύτερα παιδιά έχουν ανάγκη από ορισμένες διαδικασίες που θα τα βοηθήσουν να κοιμηθούν καλύτερα. Περιγράψτε τη βραδινή ρουτίνα προκειμένου να βοηθήσει ένα παιδί να κοιμηθεί καλύτερα.

Ενδεικτικές απαντήσεις

2.1

α) Όπως και για το μπάνιο του μωρού, ο/ή βρεφονηπιοκόμος πρέπει να ελέγξει ότι ή θερμοκρασία του δωματίου είναι στους 20° - 22° Κελσίου.

β) Το τοπικό πλύσιμο επιτρέπει την πλύση του μωρού όπου απαιτείται, δηλαδή στο πρόσωπο, τα χέρια, τα γεννητικά όργανα, με όσο το δυνατό λιγότερη ενόχληση και ταλαιπωρία.

2.2 Η μητέρα το άτομο που φροντίζει το παιδί θα μπορούσε μετά το μπάνιο να του διαβάσει ένα παραμύθι, να του επιτρέψει να πάρει μαζί του στο κρεβάτι ένα αγαπημένο του αντικείμενο, να αφήσει αναμμένο ένα μικρό φωτάκι, αν αυτό κάνει το παιδί να αισθάνεται καλύτερα, και γενικότερα να φροντίσει ώστε το δωμάτιο και το κρεβάτι του παιδιού να είναι άνετα και ευχάριστα.

24848

θέμα 2ο

2.1 Όταν ένα παιδί παρουσιάζει υψηλό πυρετό, θα πρέπει να γίνουν οι κατάλληλες ενέργειες, ώστε να αντιμετωπιστεί άμεσα η συγκεκριμένη κατάσταση. Να αναφέρετε τρεις (3) τρόπους με τους οποίους δύναται να αντιμετωπιστεί ο πυρετός ενός παιδιού.

2.2 Κατά τη διάρκεια του ύπνου του ένα υγιές βρέφος μπορεί να ξυπνήσει και να αρχίσει να κλαίει. Να αναφέρετε πέντε (5) λόγους στους οποίους θα μπορούσε να οφείλεται αυτή η ανησυχία του.

Ενδεικτικές απαντήσεις

2.1

• Η χορήγηση αντιπυρετικών φαρμάκων σύμφωνα με τη σύσταση των γιατρών.

• Η χορήγηση όσο το δυνατόν περισσότερων υγρών στο παιδί, λόγω του ότι ο πυρετός προκαλεί αφυδάτωση μέσω του ιδρώτα.

• Η χορήγηση των αντιπυρετικών φαρμάκων, σε περιπτώσεις υψηλού πυρετού (40°), μπορεί να συνοδευτεί και από επαλείψεις του μωρού με χλιαρό νερό. Σ’ αυτή την περίπτωση, το άτομο που φροντίζει το παιδί, γεμίζει μία λεκάνη με χλιαρό νερό και αφού το ξεντύσει, αρχίζει με ένα σφουγγάρι, μια Λαβέτα κι ένα μαλακό κομμάτι φανέλα να βρέχει, τρίβοντας απαλά, όλο το σώμα του παιδιού.

2.2 Κατά τη διάρκεια του ύπνου του ένα υγιές βρέφος μπορεί να ξυπνήσει και να αρχίσει να κλαίει, επειδή πεινάει, κρυώνει, ζεσταίνεται, έχει λερώσει την πάνα του και δεν έχει ρευτεί σωστά. Μόλις οι ανάγκες αυτές καλυφθούν, τα περισσότερα βρέφη ξανακοιμούνται πολύ γρήγορα.

24849

θέμα 2ο

2.1 Μεταξύ των πιο συνηθισμένων διαταραχών του ύπνου, βρεφών και μεγαλύτερων παιδιών, είναι οι εφιάλτες.

α) Περιγράψτε τη συμπεριφορά ενός παιδιού που ξυπνάει από έναν εφιάλτη.

β) Ποιες ενέργειες θα βοηθούσαν το παιδί να ηρεμήσει, στην περίπτωση που αυτό ξυπνήσει από έναν εφιάλτη;

2.2 Να αναφέρετε επιγραμματικά εκτός από τον εφιάλτη, άλλες πέντε (5) διαταραχές ύπνου βρεφών και μεγαλύτερων παιδιών.

Ενδεικτικές απαντήσεις

2.1

α) O εφιάλτης είναι ένα κακό όνειρο, που μπορεί να κάνει ένα παιδί να ξυπνήσει φοβισμένο και να αρχίσει να κλαίει.

β) Σε τέτοιες περιπτώσεις, το παιδί αυτό που χρειάζεται είναι να ηρεμίσει. Το άτομο που το φροντίζει μπορεί να το αγκαλιάσει και να το καθησυχάσει μιλώντας του. Αν το παιδί κλαίει, μπορεί να καθίσει μαζί του μέχρι να βεβαιωθεί ότι έχει ηρεμίσει και είναι έτοιμο να ξανακοιμηθεί. Ένα μικρό φωτάκι μέσα στο δωμάτιο ή το φως που έρχεται από τον διάδρομο, μέσα από την ανοιχτή πόρτα, μπορούν να βοηθήσουν ένα παιδί να αισθανθεί σιγουριά και ασφάλεια κατά τη διάρκεια τής νύχτας.

2.2 Οι πιο συνηθισμένες διαταραχές ύπνου βρεφών και μεγαλύτερων παιδιών εκτός από τους εφιάλτες, είναι οι νυχτερινοί τρόμοι, η νυκτερινή ενούρηση, ή υπνοβασία, το νυχτερινό κτύπημα του κεφαλιού και ο τριγμός των δοντιών.

24850

θέμα 2ο

2.1 Για την αποφυγή λοιμώξεων είναι προτιμότερο η αλλαγή της πάνας του βρέφους να γίνεται σε μία οργανωμένη γωνιά.

α) Να περιγράψετε τη συγκεκριμένη γωνιά για την αλλαγή της πάνας του βρέφους (πού μπορεί να βρίσκεται και τι πρέπει να περιλαμβάνει).

β) Να περιγράψετε τη διαδικασία αλλαγής της πάνας του βρέφους.

γ) Τι πρέπει να προσέχει κατά την αλλαγή της πάνας σε αγόρια και σε κορίτσια;

Ενδεικτικές απαντήσεις

2.1

α) Η οργανωμένη γωνιά για την αλλαγή της πάνας του βρέφους, μπορεί να βρίσκεται πάνω σε κάποια επιφάνεια που βολεύει, όπως πάνω σε μια σιφονιέρα ή άλλο σταθερό έπιπλο. Εκεί τοποθετείται ένα μαλακό στρωματάκι από αδιάβροχο υλικό, ειδικό για το άλλαγμα του παιδιού. Πριν ο/ή βρεφονηπιοκόμος τοποθετήσει το βρέφος πάνω στην αλλαγή (δηλαδή το χώρο που έχει επιλέξει για το άλλαγμα του παιδιού) πρέπει να βεβαιωθεί ότι βρίσκονται συγκεντρωμένα κοντά τής, όλα τα απαραίτητα σκεύη και υλικά για την αλλαγή τής πάνας του βρέφους:

• Λεκάνη με χλιαρό νερό.

• Καθαρές πάνες.

• Βαμβάκι.

• Παιδική κρέμα ή λάδι.

• Λαβέτα.

• Δοχείο για τις λερωμένες πάνες.

• Ειδικά υγρά χαρτομάντιλα για παιδιά.

β) Ο/ή βρεφονηπιοκόμος τοποθετεί το μωρό πάνω στην αλλαγή. Αν ή πάνα είναι λερωμένη, κρατώντας με το ένα χέρι τα πόδια του παιδιού, κακαρίζει με το μέρος που δεν είναι λερωμένο όσο γίνεται περισσότερα κόπρανα. Η λερωμένη πάνα διπλώνεται προσεκτικά και τοποθετείται αμέσως στο ειδικό δοχείο. Δεν πρέπει να παραμένουν λερωμένες πάνες πάνω στην αλλαγή δίπλα στα παιδιά. Κρατώντας ακόμα τα πόδια, κακαρίζει την περιοχή των γεννητικών οργάνων και των γλουτών με το βαμβάκι ή τη λαβέτα βουτηγμένα σε χλιαρό νερό. Επίσης, μπορούν να χρησιμοποιηθούν και τα ειδικά υγρά χαρτομάντιλα ή παιδική λοσιόν ή λάδι, αλλά θα πρέπει να λαμβάνεται υπόψη ότι μπορεί να ερεθίσουν το δέρμα του βρέφους.

γ) Κατά το καθάρισμα τής περιοχής των γεννητικών οργάνων των παιδιών, πρέπει να προσεχθεί, ιδιαίτερα στα κορίτσια, οι κινήσεις να γίνονται από εμπρός προς τα πίσω για να αποφεύγονται οι μολύνσεις από τα κόπρανα. Να μην τραβιούνται πίσω τα χείλη, για να καθαριστεί και μέσα το αιδοίο. Στα αγόρια ο καθαρισμός αρχίζει από τα πόδια και πηγαίνει προς το πέος. Επίσης, δεν πρέπει να τραβηχτεί πίσω ή ακροποσθία.

24851

θέμα 2ο

2.1 Το νυκτερινό κτύπημα του κεφαλιού του παιδιού στα τοιχώματα της κούνιας ή του κρεβατιού του είναι μία διαταραχή του ύπνου.

α) Να αναφέρετε δύο λόγους για τους οποίους ορισμένα παιδιά χτυπούν ρυθμικά το κεφάλι τους στα τοιχώματα της κούνιας ή του κρεβατιού τους.

β) Τι θα μπορούσε να υποδηλώνει δυνατό χτύπημα του κεφαλιού που κρατάει περισσότερο από 10 με 15 λεπτά και συμβαίνει συχνά κατά τη διάρκεια της νύχτας;

2.2 Το τοπικό πλύσιμο μας επιτρέπει την πλύση του μωρού όπου απαιτείται, δηλαδή στο πρόσωπο, τα χέρια ή τα γεννητικά όργανα, με όσο το δυνατό λιγότερη ενόχληση και ταλαιπωρία. Περιγράψτε αναλυτικά τη διαδικασία του τοπικού πλυσίματος του προσώπου ενός βρέφους.

Ενδεικτικές απαντήσεις

2.1

α) Πολλά παιδιά συνηθίζουν να χτυπάνε το κεφάλι τους με ρυθμική κίνηση στα τοιχώματα της κούνιας ή του κρεβατιού τους για να κοιμηθούνε. Ένας άλλος λόγος είναι γιατί έτσι βρίσκουν ανακούφιση από τον πόνο π.χ. των δοντιών τους ή του αυτιού τους.

β) Δυνατό χτύπημα του κεφαλιού που κρατάει περισσότερο από 10 με 15 λεπτά και συμβαίνει συχνά κατά τη διάρκεια τής νύχτας μπορεί να είναι σημάδι συναισθηματικών διαταραχών.

2.2 Ο/ή βρεφονηπιοκόμος με μικρά κομμάτια βαμβακιού (τολύπια), ξεχωριστά για το κάθε μάτι, που έχει βρέξει με βρασμένο νερό και κατόπιν στραγγίσει και καθαρίσει προσεχτικά το κάθε μάτι, με μια κίνηση από μέσα προς τα έξω. Με τον ίδιο τρόπο καθαρίζει στη συνέχεια το κάτω μέρος της μύτης, χρησιμοποιώντας ξεχωριστά κομμάτια βαμβακιού για το κάθε ρουθούνι. Επίσης, με τον ίδιο τρόπο καθαρίζετε ο εξωτερικός πόρος και το πτερύγιο των αυτιών. Δεν επιχειρείται να καθαριστεί το μέσα μέρος των αυτιών. Τα αυτιά, όπως και ή μύτη του μωρού, είναι «αυτοκαθαριζόμενα». Στο τέλος, με ένα μεγαλύτερο κομμάτι βρεγμένου και στραγγισμένου βαμβακιού καθαρίζει το υπόλοιπο πρόσωπο. Ακολουθεί πολύ καλό στέγνωμα με την πετσέτα του προσώπου, προσέχοντας να μην μείνουν ίχνη νερού ανάμεσα στις πτυχές του δέρματος.

24852

θέμα 2ο

2.1 Τα ρούχα του μωρού πρέπει να επιλέγονται με προσοχή. Να αναφέρετε τέσσερις (4) προϋποθέσεις που πρέπει να πληρούν τα ρούχα του βρέφους.

2.2 Προκειμένου το βρέφος να αποκτήσει καλές συνήθειες πρέπει πρώτα από όλα να βοηθηθεί να διαφοροποιήσει την ημέρα από τη νύχτα. Με ποιους τρόπους θα μπορούσε να επιτευχθεί αυτό; Να αναφέρετε τρεις (3) τρόπους.

Ενδεικτικές απαντήσεις

2.1

α) Τα ρούχα του μωρού πρέπει να επιλέγονται με βάση:

• το πόσο άνετα και πρακτικά είναι

• να μην ερεθίζουν το δέρμα του

• να το προστατεύουν από το κρύο ή τη ζέστη

• να μη δημιουργούν προβλήματα στο ντύσιμο ή το ξέντυμα.

2.2 Το άτομο που το φροντίζει το βρέφος, προκειμένου να το βοηθήσει να διαφοροποιήσει τη μέρα από τη νύχτα αλλά και να αποκτήσει καλές συνήθειες ύπνου θα μπορούσε να:

• το απασχολεί δημιουργικά, όταν είναι ξύπνιο, κατά τη διάρκεια της ημέρας

• σκοτεινιάζει ελαφρά το δωμάτιο (π.χ. τραβώντας τις κουρτίνες), όταν είναι ή ώρα να κοιμηθεί κατά τη διάρκεια της ημέρας

• κάνει το νυχτερινό τάισμα όσο πιο ήσυχα και ήρεμα γίνεται, αποφεύγοντας τα παιχνίδια με το βρέφος

• ακολουθεί μία ορισμένη διαδικασία, πριν από το βραδινό ύπνο, που βοηθά το παιδί να ηρεμίσει και να κοιμηθεί καλύτερα. Π.χ. πριν κοιμηθεί το παιδί, κάνει το μπάνιο του, παίζει για λίγο με τον ενήλικα και ακούει μια ιστορία. (Ζητούνται τρία από τα παραπάνω).

24853

θέμα 2ο

2.1 Κατά τον έλεγχο της θερμοκρασίας του βρέφους, ο/ή βρεφονηπιοκόμος πρέπει να έχει υπόψη του/τής ότι τα χέρια και τα πόδια του βρέφους δεν αποτελούν καλή ένδειξη της θερμοκρασίας του σώματός του. Ένα μωρό που έχει υψηλή θερμοκρασία και είναι ιδρωμένο και ίσως να έχει ερυθρό δέρμα, ιδιαίτερα γύρω από το λαιμό του. Μπορεί ακόμα να έχει ερυθρό πρόσωπο και να κλαίει. Να αναφέρετε:

α) Την κανονική θερμοκρασία ενός παιδιού.

β) Τους ενδεδειγμένους τρόπους για την θερμομέτρηση ενός παιδιού κάτω των πέντε ετών.

γ) Τα είδη θερμομέτρων.

2.2 Τα μικρόβια ζουν στο δέρμα μας και ολόγυρά μας και εύκολα μεταδίδονται με ελλιπή εφαρμογή των κανόνων υγιεινής. Να αναφέρετε ποιοι χώροι ευνοούν τη μετάδοσίν τους καθώς και τον τρόπο που μεταδίδονται.

Ενδεικτικές απαντήσεις

2.1

α) Η κανονική θερμοκρασία ενός παιδιού κυμαίνεται μεταξύ 36 και 37,8° Κελσίου.

β) Ο τρόπος θερμομέτρησης των παιδιών διαφέρει ανάλογα με την ηλικία τους. Η θερμοκρασία μπορεί να ληφθεί από το στόμα, τον πρωκτό, το αυτί ή τοποθετώντας το θερμόμετρο κάτω από τη μασχάλη του παιδιού. Η λήψη της θερμοκρασίας από τον πρωκτό θεωρείται η πιο αξιόπιστη και προτιμάται για παιδιά κάτω των 5 ετών. Αντίθετα, η λήψη της θερμοκρασίας από το στόμα δεν ενδείκνυται για παιδιά μικρότερα των 5 ετών.

γ) Η θερμομέτρηση μπορεί να γίνει με θερμόμετρα υδραργύρου, ψηφιακά θερμόμετρα ή με τις ειδικές ταινίες που τοποθετούνται για λίγα δευτερόλεπτα στο μέτωπο του παιδιού.

2.2 Η μετάδοση των μικροβίων είναι πιο εύκολη σε χώρους με πολλά παιδιά και ενήλικες, όπως ο βρεφονηπιακός σταθμός ή το νηπιαγωγείο και εύκολα μπορούν να μεταδοθούν από το ένα παιδί στο άλλο, με τα χέρια του ενήλικα, το φτέρνισμα, το βήχα, μολυσμένα αντικείμενα κτλ.

24854

θέμα 2ο

2.1 Έρευνες έχουν δείξει ότι ή θερμοκρασία του βρεφικού δωματίου αλλά και του βρέφους κατά τη διάρκεια του ύπνου του παίζουν μεγάλο ρόλο στην ποιότητα του ύπνου. Ποιες ενέργειες ενδείκνυνται προκειμένου το βρέφος να μην ζεσταθεί υπερβολικά κατά τη διάρκεια του ύπνου του; Αναφέρετε τρία (3) παραδείγματα.

2.2 Η ασφάλεια του παιδιού κατά τη διάρκεια του ύπνου του είναι πολύ σημαντική. Περιγράψτε τρεις (3) ενέργειες του ατόμου που φροντίζει το βρέφος, που θα συμβάλλουν στο να έχει το βρέφος έναν ασφαλή ύπνο.

Ενδεικτικές απαντήσεις

2.1 Οι ενέργειες που ενδείκνυνται προκειμένου το βρέφος να μην ζεσταθεί υπερβολικά κατά τη διάρκεια του ύπνου του είναι οι εξής:

• Διατήρηση της θερμοκρασίας του δωματίου σταθερή στους 18° Κελσίου.

• Αποφυγή της χρήσης πολλών σκεπασμάτων. Ένα σεντόνι και δυο λεπτές κουβέρτες είναι αρκετά για ένα δωμάτιο με θερμοκρασία 18° Κελσίου.

• Να δίνεται ιδιαίτερή προσοχή, στο να μην ιδρώνει αλλά και να μην κρυώνει το βρέφος, με τα ρούχα του ύπνου του. 2.2 Για έναν καλό και ασφαλή ύπνο θα πρέπει να προσέξουν τα εξής:

• Το μωρό τοποθετείται στο κρεβάτι του γυρισμένο ανάσκελα. Αν ενοχλείται, μπορούμε να τοποθετηθεί και στο πλάι, με τρόπο όμως τέτοιο, ώστε να μην μπορεί να γυρίσει μπρούμυτα κατά τη διάρκεια του ύπνου του.

• Αποφεύγεται ή τοποθέτηση των βρεφών μπρούμυτα, εκτός αν συντρέχουν ειδικοί λόγοι ή το συστήνει ο παιδίατρος.

• Να μην χρησιμοποιούνται μαξιλάρια και παπλώματα σε παιδιά κάτω τής ηλικίας των δώδεκα μηνών. Επίσης, να μην τοποθετούνται μαλακά παιχνίδια και αντικείμενα μέσα στο κρεβάτι του μωρού, που θα μπορούσαν, κατά τη διάρκεια τής νύχτας, να καλύψουν το κεφάλι του και να του φράξουν τις αναπνευστικές οδούς.

• Τοποθέτηση του μωρού προς το κάτω μέρος τής κούνιας ή του κρεβατιού έτσι, ώστε τα πόδια του να ακουμπάνε στα κάγκελα. Με αυτό τον τρόπο δεν πρόκειται να σκεπαστεί το κεφάλι του με τα σκεπάσματα, στην περίπτωση που το παιδί μετακινήσει προς τα κάτω, χωρίς να το θέλει, κατά τη διάρκεια τής νύχτας. Αν χρησιμοποιηθεί κουβέρτα για το σκέπασμα του παιδιού, πρέπει τα πλάγια τής κουβέρτας να είναι καλά πιασμένα κάτω από το στρώμα και το παιδί να είναι σκεπασμένο μέχρι το ύψος του στήθους και όχι παραπάνω.

• Αντί για κουβέρτα μπορεί να χρησιμοποιηθεί υπνόσακος.

• Να μην είναι ντυμένο το παιδί με βαριά νυχτικά ή πολλά ρούχα, όταν κοιμάται. (Ζητούνται τρία από τα παραπάνω).

24855

Θέμα 4ο

4.1 Ο/η βρεφονηπιοκόμος παρατηρεί ότι έχει δημιουργηθεί παράτριμμα, στο δέρμα ενός βρέφους, λόγω της επαφής του ευαίσθητου δέρματός του με τα ούρα και τα κόπρανα.

α) Πώς ο/η βρεφονηπιοκόμος θα κρίνει τη σοβαρότητα της κατάστασης;

β) Με ποιους τρόπους θα μπορούσε να έχει αποφευχθεί το παραπάνω πρόβλημα στο δέρμα του βρέφους; Να αναφέρετε πέντε (5) τρόπους.

γ) Ποιοι άλλοι παράγοντες θα μπορούσαν να συμβάλουν στη δημιουργία του παραπάνω προβλήματος εκτός από την επαφή του δέρματος με τα ούρα και τα κόπρανα;

Ενδεικτική επίλυση

4.1

α) Ο/ή βρεφονηπιοκόμος θα μπορέσει να κρίνει τη σοβαρότητα τής κατάστασής, παρατηρώντας την κατάστασή στην οποία έχει περιέλθει το δέρμα του βρέφους. Στην πιο ελαφριά του μορφή, το δέρμα του μωρού γίνεται ερυθρό και γυαλιστερό ή παρουσιάζει εξανθήματα, ενώ στις πιο σοβαρές περιπτώσεις, μπορεί να παρουσιαστεί φλεγμονή με πυώδη στίγματα και το δέρμα να μολυνθεί.

β) Για να αποφευχθεί το παράτριμμα είναι απαραίτητο ο/ή βρεφονηπιοκόμος:

• Να αλλάξει τις πάνες του μωρού συχνά. Το ιδανικό είναι να τις αλλάξει αμέσως μόλις λερωθούν.

• Να πλένει και να στεγνώνει πολύ καλά το δέρμα του μωρού κάθε φορά που αλλάξει την πάνα. Ζεστό δέρμα που παραμένει υγρό έχει μεγάλες πιθανότητες να σκάσει και να ανοίξει.

• Να αφήνει το παιδί χωρίς πάνες, για όσο το δυνατόν περισσότερο χρόνο και όσο το δυνατόν πιο συχνά, δίνοντας έτσι στο δέρμα την ευκαιρία να αναπνεύσει και να στεγνώσει με φυσικό τρόπο.

• Να βεβαιώνεται ότι οι πάνες μιας χρήσης που έχει διαλέξει επιτρέπουν στο δέρμα να αναπνέει.

• Αν το συστήσει ο γιατρός, να χρησιμοποιεί ειδική προστατευτική κρέμα.

• Σε περίπτωσή που χρησιμοποιεί πάνινες πάνες, πρέπει να πλένονται και να ξεβγάζονται πολύ καλά. Αν είναι δυνατό, να στεγνώνουν στον ήλιο.

• Να αποφεύγει τα πλαστικά βρακάκια, επειδή κρατάνε τα ούρα κοντά στο δέρμα του μωρού και δεν το αφήνουν να αναπνεύσει. (Ζητούνται πέντε από τα παραπάνω).

γ) Στη δημιουργία παρατρίμματος μπορεί να συμβάλουν επίσης: ή χρήση καλλυντικών για την περιποίησή του δέρματος του μωρού, το απορρυπαντικό με το οποίο έχουν πλυθεί οι πάνινες πάνες, το υλικό από το οποίο είναι φτιαγμένες οι πάνες μιας χρήσης ή ακόμα, κάποια καινούργια τροφή στο διαιτολόγιο του παιδιού.

24856

Θέμα 4ο

4.1 Μία νέα μητέρα ζητάει τη συμβουλή ενός/μίας βρεφονηπιοκόμου σχετικά με τον απαραίτητο ιματισμό που θα χρειαστεί για το νεογέννητο μωρό τής. Τι θα έπρεπε να τής προτείνει λαμβάνοντας υπόψη τις ανάγκες ενός νεογέννητου παιδιού; Αιτιολογήστε την απάντησή σας.

4.2 Ένας/μία βρεφονηπιοκόμος παρατηρεί ότι ένα βρέφος δύο ετών χτυπάει το κεφαλάκι του στα τοιχώματα τής κούνιας, εδώ και αρκετό καιρό.

α) Με ποιο τρόπο θα έπρεπε να αντιμετωπίσει την παραπάνω περίπτωσή, προκειμένου το χτύπημα να μην προκαλέσει πρόβλημα στο παιδί;

β) Πότε θα πρέπει να απευθυνθεί στον γιατρό και γιατί;

Ενδεικτική επίλυση

4.1 Ένας ενδεικτικός κατάλογος βασικού ιματισμού για ένα νεογέννητο μωρό, που θα μπορούσε να προτείνει ο/ή βρεφονηπιοκόμος, είναι ο παρακάτω:

• Πάνες πάνινες, περίπου 24 με 36,

• 6-8 ζιπουνάκια ή φανελάκια,

• 4 φόρμες για καθημερινή χρήση,

• 4 φόρμες για τον ύπνο,

• 2 υπνόσακους,

• 3-4 ζακετάκια.

• 4 ζευγάρια κάλτσες από τις οποίες οι 2 να ήταν μάλλινες και οι 2 βαμβακερές, ώστε να εξυπηρετούν όλες τις εποχές,

• 2 καπελάκια για το καλοκαίρι, 2 σκουφάκια για τον χειμώνα στο σωστό μέγεθος, απαραίτητα για να καλύπτουν το κεφάλι και τα αυτιά του παιδιού. Βέβαια, ο παραπάνω κατάλογος ιματισμού είναι ενδεικτικός. Η συγκεκριμένη μητέρα μπορεί να προτιμήσει να αγοράσει λιγότερα ή περισσότερα από τα ρούχα που τής προτείνονται. Παρόλο που τα μωρά δε λερώνονται, όπως οι ενήλικες, κατά τη διάρκεια τής ημέρας παθαίνουν διάφορα “ατυχήματα” που απαιτούν συχνή αλλαγή των ρούχων τους.

4.2

α) Αν και φαίνεται επώδυνο, τα παιδιά δεν παθαίνουν τίποτα χτυπώντας το κεφάλι τους στα τοιχώματα τής κούνιας. Το χτύπημα δεν είναι τόσο δυνατό, ώστε να προκαλέσει πρόβλημα στο παιδί. Ωστόσο, αν ανησυχεί, θα μπορούσε να τοποθετήσει ένα ειδικό προστατευτικό πλαϊνό μαξιλάρι που δένει στα κάγκελα του κρεβατιού.

β) Στο γιατρό πρέπει να απευθυνθεί στην περίπτωσή που το παιδί αρχίσει να χτυπάει το κεφάλι του στα τοιχώματα τής κούνιας μετά τους 18 μήνες, το χτύπημα είναι δυνατό, συμβαίνει συχνά κατά τη διάρκεια τής νύχτας και κρατάει περισσότερο από 10 με 15 λεπτά ενώ συνεχίζει έτσι για πολύ καιρό. Διότι, δυνατό χτύπημα του κεφαλιού που κρατάει περισσότερο από 10 με 15 λεπτά και συμβαίνει συχνά κατά τη διάρκεια τής νύχτας μπορεί να είναι σημάδι συναισθηματικών διαταραχών.

24858

Θέμα 4ο

4.1 Ο Μάριος 5 χρονών, ύστερα από μια περίοδο πετυχημένης χρήσης του δοχείου και στεγνών νυχτών, εμφάνισε το πρόβλημα τής νυκτερινής ενούρησης.

α) Πού μπορεί να οφείλεται αυτή η παλινδρόμηση;

β) Πως θα έπρεπε να αντιμετωπιστεί το παραπάνω πρόβλημα;

4.2 Η Αμαλία, ή οποία εργάζεται ως βρεφονηπιοκόμος, μόλις έχει τελειώσει με το μπάνιο ενός βρέφους 8 μηνών.

α) Περιγράψτε αναλυτικά τη διαδικασία που θα έπρεπε να ακολουθήσει ή βρεφονηπιοκόμος, αμέσως μετά το μπάνιο του βρέφους και που αφορά στα εξής: σκούπισμα, ντύσιμο, περιποίηση μαλλιών και νυχιών του βρέφους.

β) Θα έπρεπε να χρησιμοποιήσει πούδρα για το σώμα του βρέφους; Αιτιολογήστε την απάντησή σας.

Ενδεικτική επίλυση

4.1

α) Το πρόβλημα τής νυκτερινής ενούρησης που εμφάνισε ο Μάριος, ενδεχομένως να είναι αποτέλεσμα άγχους που έχει δημιουργηθεί στο παιδί κατόπιν συγκεκριμένων καταστάσεων, όπως μια αρρώστια, ο ερχομός ενός άλλου παιδιού στην οικογένεια, ένα διαζύγιο ή κάποια άλλη μεγάλή αλλαγή στη ζωή του.

β) Αν δεν μπορέσει το παιδί να ξεπεράσει το πρόβλημα αυτό, μετά τη χρήση των πρακτικών που ενδείκνυνται για την αντιμετώπιση τής νυχτερινής ενούρησης (όπως π.χ. να πηγαίνει στην τουαλέτα πριν κοιμηθεί ή να μην πίνει πολλά υγρά πριν τον ύπνο κ.α.), θα έπρεπε να ζητηθεί ή συμβουλή του γιατρού. Ο γιατρός είναι αυτός που θα διαπιστώσει αν το πρόβλημα οφείλεται σε ψυχολογικά αίτια ή μόλυνσή.

4.2

α) Αφού ή βρεφονηπιοκόμος βγάλει το μωρό από την μπανιέρα, το ακουμπάει ανάσκελα πάνω στο μπουρνούζι που έχει απλωμένο στην αλλαγή και το σκεπάζει αμέσως. Το σκουπίζει πολύ προσεκτικά προσέχοντας να μην αφήσει ίχνη νερού ανάμεσα στις πτυχές του λαιμού, της μασχάλης και των δαχτύλων. Κατεβάζει το μπουρνούζι ως τη μέση και φοράει στο μωρό το φανελάκι του. Απομακρύνοντας εντελώς το μπουρνούζι βάζει στο μωρό τις πάνες του. Τελειώνει, ντύνοντας το παιδί με τα υπόλοιπα ρούχα του και βουρτσίζοντας τα μαλλιά του με μαλακή βούρτσα προς πολλές κατευθύνσεις. Αν είναι απαραίτητο κόβει και τα νύχια. Μετά το μπάνιο, τα νύχια του μωρού είναι πιο μαλακά και γι’ αυτό είναι πιο εύκολο να κοπούν.

β) Δεν θα έπρεπε ή βρεφονηπιοκόμος να χρησιμοποιήσει πούδρα, διότι σύμφωνα με τους ειδικούς αν και μυρίζει ωραία κλείνει τους πόρους του δέρματος και δεν το αφήνει να αναπνεύσει.

24859

Θέμα 4ο

4.1 Ένας πατέρας, ζητάει τη γνώμη του Λεωνίδα, ο οποίος είναι βρεφονηπιοκόμος, προκειμένου να αγοράσει παπούτσια στο ενός έτους παιδί του. Έχει ακούσει ότι, όταν το παιδί είναι σε θέση να μπορεί να περπατήσει έξω από το σπίτι, χρειάζεται το κατάλληλο ζευγάρι παπούτσια. Τι πιστεύετε ότι θα έπρεπε να τον συμβουλεύσει, προκειμένου να κάνει την κατάλληλή επιλογή; Αιτιολογήστε την απάντησή σας.

4.2 Ο Λεωνίδας ως Βρεφονηπιοκόμος γνωρίζει ότι το ίδιο προσεκτικοί πρέπει να είμαστε και με τις κάλτσες του παιδιού. Τι θα έπρεπε να συμβουλεύσει στον ίδιο πατέρα, όσον αφορά τις κάλτσες του βρέφους και γιατί;

Ενδεικτική επίλυση

4.1 Οι συμβουλές που θα έπρεπε να του δώσει είναι οι εξής:

• Να είναι τα παπούτσια στο κατάλληλο μέγεθος για το παιδί. Είναι απαραίτητο να ελέγχεται το μέγεθος (μήκος και πλάτος) των ποδιών του παιδιού κάθε δύο με τρεις μήνες, ώστε να διαπιστώνεται ότι το μέγεθος των παπουτσιών του είναι το σωστό για το παιδί.

• Να αποφεύγεται ή ανταλλαγή παπουτσιών, γιατί το παπούτσι παίρνει τη φόρμα του ποδιού που το φοράει, κι έτσι τα παπούτσια ενός παιδιού μπορεί να μην είναι κατάλληλα για ένα άλλο.

• Να είναι σταθερά και ανθεκτικά. Το δέρμα είναι το πιο ανθεκτικό υλικό, το οποίο ταυτόχρονα επιτρέπει στο δέρμα των ποδιών να αναπνέει και να μην ιδρώνει.

• Να κουμπώνουν με τέτοιο τρόπο, ώστε κρατούν σταθερό το πόδι του παιδιού, χωρίς όμως να το πιέζουν. Είναι προτιμότερο να αποφεύγονται τα κορδόνια, κακώς συχνά λύνονται. Οι αγκράφες και τα αυτοκόλλητα λουριά είναι πιο εύκολα στη χρήση και προσαρμόζονται στις ανάγκες του ποδιού.

4.2 Οι κάλτσες πρέπει να είναι στο κατάλληλο μέγεθος για το παιδί, ούτε πολύ μικρές ώστε να εμποδίζουν το μεγάλωμα του ποδιού, αλλά ούτε και πολύ μεγάλες ώστε να μαζεύονται στη φτέρνα και να δημιουργούν ερεθισμό στο πόδι. Δεν θα πρέπει τα παιδιά να φοράνε κλειστά παπούτσια χωρίς κάλτσες, κακώς αυτό μπορεί να δημιουργήσει ερεθισμούς και να κάνει το πόδι να ιδρώσει. Επίσης, θα πρέπει να αποφεύγεται το περπάτημα των πολύ μικρών παιδιών με τις κάλτσες σε πατώματα που δεν είναι στρωμένα με μοκέτα, γιατί μπορεί να γλιστρήσουν και να χτυπήσουν.

24860

Θέμα 4ο

4.1 Μέχρι να πέσει το κολόβωμα του ομφάλιου λώρου και να κλείσει ο ομφαλός ενός νεογέννητου παιδιού, ή Χρύσα ή οποία είναι βρεφονηπιοκόμος, δεν κάνει μπάνιο στο παιδί. Σ’ αυτό το διάστημα πραγματοποιεί μόνο την τεχνική του τοπικού πλυσίματος και κάθε φορά που αλλάζει την πάνα του παιδιού περιποιείται τον ομφαλό του.

α) Τι υλικά πιστεύετε ότι θα χρειαστεί ή Χρύσα προκειμένου να περιποιηθεί την περιοχή του ομφαλού του νεογέννητου παιδιού;

β) Να περιγράψετε συνοπτικά, τη διαδικασία περιποίησης του ομφαλού κατά το τοπικό πλύσιμο.

4.2 Ο Κώστας κατά τη διάρκεια του ύπνου του συνηθίζει να τρίζει τα δόντια του. Το άτομο που τον φροντίζει, παρόλο που γνωρίζει ότι ο τριγμός των δοντιών αποτελεί μία συνηθισμένη διαταραχή του ύπνου, ωστόσο φοβάται μήπως πληγωθούν τα δόντια του παιδιού.

α) Με ποιο τρόπο θα μπορούσε να βοηθηθεί ο Κώστας, ώστε να σταματήσει το τρίξιμο των δοντιών;

β) Θεωρείται ότι ο τριγμός των δοντιών θα μπορούσε πράγματι, να πληγώσει τα δόντια του παιδιού;

Ενδεικτική επίλυση

4.1

α) Για την περιποίηση του ομφαλού χρειάζονται αποστειρωμένες γάζες, καθαρό οινόπνευμα και ένα δοχείο για τις χρησιμοποιημένες γάζες.

β) Η βρεφονηπιοκόμος με πλυμένα χέρια βρέχει με οινόπνευμα μια γάζα και σκουπίζει προσεκτικά τη βάση του κολοβώματος, χωρίς να πειράζει το ίδιο το κολόβωμα. Προσέχει να διπλώνει την πάνα του παιδιού κάτω από τον ομφαλό, ώστε να μην τον ερεθίζει και να μην κινδυνεύει να βραχεί από τα ούρα.

4.2.

α) Μερικά παιδιά σταματούν να τρίζουν τα δόντια τους, αν κοιμηθούν γυρισμένα στο πλάι. Αν κάτι τέτοιο δε βοηθήσει, δεν υπάρχει λόγος ανησυχίας.

β) Μπορεί ο θόρυβος που προκαλείται από το τρίξιμο των δοντιών του παιδιού να μην είναι ευχάριστος, αλλά το τρίξιμο δεν πληγώνει τα δόντια του παιδιού και πολύ γρήγορα ή συνήθεια θα ξεπεραστεί.

24861

Θέμα 4ο

4.1 Ο Γιάννης, έξι ετών συνεχίζει να βρέχει το κρεβάτι του κατά τη διάρκεια του νυχτερινού ύπνου. Σύμφωνα με έρευνες το 15% των παιδιών άνω της ηλικίας των πέντε ετών αντιμετωπίζουν το ίδιο πρόβλημα. Παρόλα αυτά, το άτομο που φροντίζει τον Γιάννη, τον μαλώνει κάθε φορά που συμβαίνει ένα ατύχημα στο κρεβάτι του.

α) Να αναφέρετε τρεις (3) πρακτικές που θα μπορούσε να εφαρμόσει το άτομο που φροντίζει τον Γιάννη, οι οποίες θα βοηθούσαν στην αντιμετώπιση του προβλήματος της νυχτερινής ενούρησης.

β) Πιστεύετε ότι είναι ορθή ή στάση του ατόμου που φροντίζει τον Γιάννη, απέναντι στο πρόβλημα; Αιτιολογήστε την απάντησή σας.

γ) Ποια είναι ή ενδεδειγμένη συμπεριφορά απέναντι σε ένα παιδί που αντιμετωπίζει το πρόβλημα της νυκτερινής ενούρησης.

Ενδεικτική επίλυση

4.1

α) Το άτομο που φροντίζει τον Γιάννη θα μπορούσε να εφαρμόσει τα παρακάτω, προκειμένου να αντιμετωπιστεί το πρόβλημα της νυχτερινής ενούρησης:

• Να ξυπνάει το παιδί κατά τη διάρκεια της νύχτας ή νωρίς το πρωί, να χρησιμοποιεί το δοχείο ή την τουαλέτα. Κάτι τέτοιο μπορεί να συνδυαστεί με την παράλληλη παρότρυνση του να πηγαίνει στην τουαλέτα πριν κοιμηθεί.

• Να αποφεύγει να δίνει στο παιδί πολλά υγρά πριν από το βραδινό ύπνο.

• Αν υποψιαστεί ότι ο λόγος για τον οποίο το παιδί δεν πηγαίνει στην τουαλέτα κατά τη διάρκεια της νύχτας είναι γιατί φοβάται, μπορεί να βάλει το δοχείο μέσα στο δωμάτιό του ή να σιγουρευτεί ότι ο χώρος φωτίζεται αρκετά, έτσι ώστε να επιτρέπει στο παιδί να πάει μόνο του στην τουαλέτα χωρίς άγχος.

β) Η στάση του ατόμου που φροντίζει τον Γιάννη δεν είναι ορθή. Είναι πολύ σημαντικό να κοιμάται κανείς ότι ή νυκτερινή ενούρηση συμβαίνει παρά τη θέληση του παιδιού, όταν αυτό κοιμάται. Μαλώνοντας το παιδί για κάτι το οποίο δεν φταίει, υπάρχει ο κίνδυνος να μειωθεί ο αυτοσεβασμός του παιδιού και να αισθανθεί ανεπιθύμητο.

γ) Η συμπεριφορά των ενηλίκων, προς το παιδί που αντιμετωπίζει προβλήματα νυκτερινής ενούρησης πρέπει να είναι ήρεμη και καθησυχαστική. Το μήνυμα προς το παιδί, πρέπει να είναι ότι το ίδιο δε φταίει και ότι το πρόβλημα θα εξαφανιστεί καθώς μεγαλώνει και το σώμα του ωριμάζει.

24862

Θέμα 4ο

4.1 Η Έλενα είναι μητέρα ενός βρέφους 8 μηνών και γνωρίζει ότι ή σωστή προετοιμασία του μπάνιου του παιδιού της, βοηθάει στην ασφάλεια και την υγιεινή του. Η ώρα του μπάνιου εκτός από ώρα φροντίδας του παιδιού, σε ποιον άλλο τομέα πιστεύετε ότι θα μπορούσε να συμβάλει; Αιτιολογήστε την απάντησή σας.

4.2 Ο Μάνος, ένα παιδί προσχολικής ηλικίας συνηθίζει να υπνοβατεί. Πώς θα έπρεπε να αντιμετωπιστεί ή περίπτωση ενός παιδιού το οποίο υπνοβατεί μέσα στο σπίτι;

Ενδεικτική επίλυση

4.1 Η ώρα του μπάνιου, εκτός από ώρα φροντίδας του παιδιού, αποτελεί και ώρα άμεσης επαφής με τη μητέρα ή τον ενήλικα που το φροντίζει. Ενήλικας και μωρό απολαμβάνουν ο ένας την παρουσία του άλλου και έρχονται πιο κοντά συναισθηματικά. Η σωστή προετοιμασία του μπάνιου όχι μόνο βοηθάει στην ασφάλεια και την υγιεινή του βρέφους, αλλά και δίνει στον ενήλικα τη δυνατότητα να δώσει όλη του την προσοχή στο παιδί και να κάνει την ώρα αυτή ευχάριστη και για τους δύο.

4.2 Ένα παιδί που υπνοβατεί μέσα στο σπίτι, πρέπει να οδηγείται με ήρεμο τρόπο πίσω στο κρεβάτι του, χωρίς να γίνεται προσπάθεια αυτό να ξυπνήσει. Αν χρειαστεί να ξυπνήσει, αυτό θα πρέπει να γίνεται με ήρεμη και χαμηλή φωνή, μέχρι το παιδί να συνέλθει και να καταλάβει πού βρίσκεται. Κατόπιν θα πρέπει να οδηγηθεί στο κρεβάτι του.

24864

Θέμα 2ο

2.1 Οι παιδαγωγικές ιδέες του Πεσταλότσι μπορούν να θεωρηθούν ως βάσεις για την εξέλιξή του εκπαιδευτικού συστήματος που ασχολείται με την αγωγή της παιδικής ηλικίας.

α) Πού βασίζονται οι παιδαγωγικές ιδέες του Πεσταλότσι οι οποίες βοηθούν στη διαπαιδαγώγηση της προσωπικότητας του παιδιού;

β) Ποιο ήταν το αντιπροσωπευτικότερο ίδρυμα Παιδαγωγικής αγωγής που δημιουργήθηκε από τον Πεσταλότσι στην Ελβετία;

2.2 Ο Φρέμπελ επινόησε και σχεδίασε τα «δώρα» τα οποία ήταν ή σφαίρα, ο κύλινδρος και ο κύβος, κατασκευασμένα σε διάφορα μεγέθη.

α) Να εξηγήσετε γιατί επιλέχθηκε το καθένα από αυτά.

β) Ποιο σκοπό εξυπηρετούν;

Ενδεικτικές απαντήσεις

2.1

α) Οι παιδαγωγικές ιδέες του Πεσταλότσι βασίζονταν στην πίστη στην ηθική και την αγάπη.

β) Το αντιπροσωπευτικότερο ίδρυμα Παιδαγωγικής αγωγής που δημιουργήθηκε από τον Πεσταλότσι ήταν το Yverdon στην Ελβετία.

2.2

α) Η σφαίρα επιλέχθηκε γιατί είναι το πιο απλό, το πιο συνηθισμένο, το πιο εύκολο σχήμα (κεφάλι, μήλο, μπάλα). Παίζοντας με αυτή, το παιδί μαθαίνει να διακρίνει τα χρώματα, τα μεγέθη και καλλιεργεί την παρατηρητικότητά του.

• Ο κύλινδρος επιλέχθηκε γιατί είναι ένα σχήμα γνωστό από τον άνθρωπο, τα δέντρα και άλλα αντικείμενα της καθημερινής ζωής.

• Ο κύβος, σχήμα γνωστό από το περιβάλλον (σπίτια, κουτιά, έπιπλα) μπορεί να συγκριθεί με τη σφαίρα και να παρατηρήσει το παιδί ομοιότητες και διαφορές.

β) Με τα «δώρα» τα παιδιά δημιουργούν διάφορες κατασκευές και τους δίνεται ή δυνατότητα να ερευνούν, να συνθέτουν και να διατυπώνουν απορίες.

24865

Θέμα 2ο

2.1 Το Ινστιτούτο Yverdon που δημιουργήθηκε από τον Πεσταλότσι, αποτελεί την έμπρακτη προσπάθειά του για την προσφορά μιας ολοκληρωμένης αγωγής και διαπαιδαγώγησης του παιδιού.

α) Ποιο σκοπό είχε αρχικά η αγωγή που δινόταν στα παιδιά στο Ινστιτούτο Yverdon;

β) Ποια ήταν η θέση του Πεσταλότσι για τη διδασκαλία;

γ) Να περιγράψετε τον κύριο ρόλο του δασκάλου κατά τη διδασκαλία, σύμφωνα με τον ίδιο.

Ενδεικτικές απαντήσεις

2.1

α) Αρχικά η αγωγή που δινόταν στα παιδιά στο Ινστιτούτο Yverdon, είχε σκοπό να δημιουργήσει άτομα πνευματικά ώριμα, αλλά και ικανά για να αντιμετωπίσουν τις ατομικές οικογενειακές και κοινωνικές τους ανάγκες μέσα σε μια ευχάριστη παιδαγωγική ατμόσφαιρα. Με τον τρόπο αυτό θα μπορούσαν να κατευθύνουν την εξέλιξή της ζωής τους, να συνεργάζονται αρμονικά με τους συνανθρώπους τους και παράλληλα να κάνουν χρήσιμα πράγματα για τον εαυτό τους και το κοινωνικό σύνολο.

β) Σύμφωνα με τον Πεσταλότσι, ή διδασκαλία είναι η τέχνη που χρησιμοποιεί ο δάσκαλος για να δώσει στο παιδί γνώσεις, εμπειρίες, ερεθίσματα για τις αλήθειες της ζωής. Δεν πρέπει να είναι θεωρητική, αλλά απλή, κατανοητή και συγκεκριμένη, ανάλογα με το νοητικό επίπεδο του παιδιού.

γ) Απαραίτητη φροντίδα του δασκάλου κατά τη διδασκαλία είναι να προσπαθεί με διάφορους τρόπους να υποκινεί το ενδιαφέρον του παιδιού για μάθηση.

24866

Θέμα 2ο

2.1 Ο Πεσταλότσι πίστευε ότι ο καλύτερος τρόπος για να διαπαιδαγωγηθεί ένα παιδί είναι να ζει μέσα στη φύση για τη φύση. Ποιο είναι το βασικό παιδαγωγικό αξίωμα του Πεσταλότσι;

2.2 Ορισμένες παιδαγωγικές ιδέες των θεμελιωτών της προσχολικής αγωγής κακώς και το παιδαγωγικό υλικό που πρότειναν, εφαρμόζονται ακόμη και σήμερα στο ελληνικό εκπαιδευτικό σύστημα.

α) Ποιο/ποια παιδαγωγός πρότεινε την τοποθέτηση παιδιών μεικτών ηλικιών και ικανοτήτων στην ίδια τάξη;

β) Τι είναι τα πλαίσια θηλυκώματος και σε ποιο τομέα συμβάλλει ή ενασχόληση των παιδιών με αυτά; Να εξηγήσετε με παραδείγματα.

Ενδεικτικές απαντήσεις

2.1 Το βασικό παιδαγωγικό αξίωμα για τον Πεσταλότσι είναι το «μάθε μέσα από τα αντικείμενα». Το παιδί πρέπει να χρησιμοποιεί αντικείμενα, να περνάει από στάδια εξέλιξής και να κατευθύνεται από τα γνωστά στα άγνωστα.

2.2

α) Η πρώτη παιδαγωγός που πρότεινε την τοποθέτηση παιδιών μεικτών ηλικιών και ικανοτήτων στην ίδια τάξη, ήταν η Μοντεσσόρι. Η πρόταση αυτή εφαρμόζεται ακόμη και σήμερα σε κέντρα προσχολικής αγωγής και εκπαίδευσης και στην Ελλάδα.

β) Τα πλαίσια θηλυκώματος είναι ειδικά ορθογώνια πλαίσια φτιαγμένα από ξύλο, στα οποία είναι στερεωμένο ύφασμα που έχει ενωθεί με διαφορετικά δεσίματα. Τα παιδιά εξασκούνται σε λεπτές κινήσεις και μαθαίνουν να δένουν κορδόνια, να κουμπώνουν φερμουάρ και κουμπιά, να φτιάχνουν κόμπους.

24867

Θέμα 2ο

2.1 Ο Φρέμπελ διαπίστωσε ότι το παιδί έχει ορισμένες ορμές-ανάγκες οι οποίες ικανοποιούνται με τη χρήση του κατάλληλου παιδαγωγικού υλικού. Να αναφέρετε ονομαστικά τις ορμές – ανάγκες του παιδιού κατά τον Φρέμπελ.

2.2 Το «Σπίτι των παιδιών» ιδρύθηκε από τη Μοντεσσόρι το 1907 στην Ιταλία.

α) Ποια ανάγκη οδήγησε στη δημιουργία του παραπάνω σχολείου;

β) Τι σημαίνει για τη Μοντεσσόρι ότι «το παιδί έχει πνεύμα απορροφητικό»;

Ενδεικτικές απαντήσεις

2.1 Οι ορμές-ανάγκες του παιδιού είναι οι εξής:

• Η ορμή για κίνηση, την παρατήρηση, την έρευνα

• Η ορμή για την εργασία

• Η ορμή για τη μουσική

• Η ορμή για τη δημιουργία.

2.2

α) Το «Σπίτι των παιδιών» δημιουργήθηκε εξαιτίας της ανάγκης να συγκεντρωθούν τα παιδιά των εργατών που απουσίαζαν στις δουλειές, μέσα σε ένα λειτουργικό περιβάλλον όπου θα είχαν φροντίδα και αγωγή.

β) Σύμφωνα με τη Μοντεσσόρι, το παιδί έχει τη δύναμή να παίρνει από τον κόσμο για τον εαυτό του εκείνα τα στοιχεία που του είναι χρήσιμα.

24868

Θέμα 2ο

2.1 Η μέθοδος της Μοντεσσόρι στηρίζεται στην ατομική αγωγή.

α) Εξηγήστε με ποιο τρόπο εφαρμόζεται ή βασική αρχή της «ατομικής διδασκαλίας» σε μία Μοντεσσοριανή τάξη.

β) Ποιες είναι οι μόνες ομαδικές ασκήσεις που υπάρχουν στο σύστημα Μοντεσσόρι;

2.2 Στους «παιδικούς νηπιακούς κήπους» που δημιούργησε ο Φρέμπελ, το παιχνίδι και ή μουσική είχαν τον κύριο λόγο.

α) Τι επιτυγχάνεται μέσω του παιχνιδιού και της παρατήρησης;

β) Γιατί τα πρώτα μαθήματα προσφέρονταν με τη μορφή τραγουδιού στους «παιδικούς νηπιακούς κήπους»;

Ενδεικτικές απαντήσεις

2.1

α) Κάθε παιδί παίρνει το παιχνίδι που χρειάζεται, πηγαίνει στη θέση του και παίζει όσο θέλει με αυτό. Το υλικό είναι περιορισμένο σε ποσότητα. Κάθε παιδί ασχολείται με μία διαφορετική δραστηριότητα που επιλέγει, ενώ ένα άλλο παιδί δεν μπορεί να παίζει ταυτόχρονα.

β) Οι μόνες ομαδικές ασκήσεις που υπάρχουν στο σύστημα Μοντεσσόρι είναι ή γυμναστική, το τραγούδι και το μάθημα σιωπής, το οποίο ξεκουράζει και δένει την ομάδα.

2.2

α) Μέσα από το παιχνίδι και την παρατήρηση στους «παιδικούς νηπιακούς κήπους», επιτυγχάνεται ή άσκηση των ασκήσεων.

β) Τα πρώτα μαθήματα προσφέρονται στο παιδί με τη μορφή τραγουδιού διότι ή μουσική θεωρείται φυσική έκφρασή του.

24869

Θέμα 2ο

2.1 Οι «παιδικοί νηπιακοί κήποι» εμπλουτίστηκαν με παιχνίδια που χρησιμοποιούνταν όχι μόνο για την ψυχαγωγία αλλά και για τη μόρφωση των παιδιών.

α) Ποιος μεγάλος παιδαγωγός ίδρυσε τους «παιδικούς νηπιακούς κήπους»;

β) Τι αντιπροσωπεύει το παιχνίδι για το παιδί στους «παιδικούς νηπιακούς κήπους»;

2.2 Μια από τις βασικές αρχές της Μοντεσσοριανής μεθόδου είναι η «αρχή του σεβασμού». Να εξηγήσετε με ποιο τρόπο επιτυγχάνεται η τήρηση της παραπάνω αρχής σε μια Μοντεσσοριανή τάξη.

Ενδεικτικές απαντήσεις

2.1

α) Ο μεγάλος παιδαγωγός Φρέμπελ ίδρυσε τους «παιδικούς νηπιακούς κήπους».

β) Στους «παιδικούς νηπιακούς κήπους», το παιχνίδι αντιπροσωπεύει την ενεργητικότητα του παιδιού, δυναμώνει το σώμα του, εξασκεί τις ικανότητές του, εξωτερικεύει τον ψυχικό του κόσμο και το βοηθάει να έρθει σε επαφή με το περιβάλλον.

2.2 Μέσα σε μια Μοντεσσοριανή τάξη το παιδί ενεργεί αυθόρμητα. Γι’ αυτό πρέπει να σεβόμαστε την προσωπικότητά του και να αποφεύγουμε να το βοηθάμε όταν αυτό δε χρειάζεται τη βοήθειά μας. Δεν πρέπει να διακόπτουμε την ενεργητικότητά του. Κάθε διακοπή είναι ενοχλητική γιατί κυριαρχεί ή σκέψη ότι πρέπει να τα καταφέρει μόνο του. Με την επανάληψη των πράξεων του θα φτάσει τελικά στο σκοπό του, που είναι ή επιτυχία. Με τους παραπάνω τρόπους επιτυγχάνεται ή «αρχή του σεβασμού».

24870

Θέμα 2ο

2.1 Η Μοντεσσόρι θεωρούσε ότι η παιδική ηλικία είναι καθοριστική για το παιδί, επειδή κατά τη διάρκειά της αναπτύσσει τις ικανότητες που θα χρησιμοποιήσει στη μετέπειτα εξέλιξή του. Ποιες ικανότητες του παιδιού πρέπει να αναπτυχθούν σύμφωνα με το Μοντεσσοριανό σύστημα;

2.2 Ο Ντεκρολύ τοποθετεί το παιδί και τις ανάγκες του στο κέντρο του ενδιαφέροντος και της μελέτης του. Να αναφέρετε τρία (3) από τα «κέντρα ενδιαφέροντος» που δημιούργησε ο Ντεκρολύ και που αντιστοιχούν στις βασικές βιολογικές ανάγκες του παιδιού.

Ενδεικτικές απαντήσεις

2.1 Οι ικανότητες του παιδιού που πρέπει να αναπτυχθούν σύμφωνα με το Μοντεσσοριανό σύστημα είναι:

• Οι κινητικές λειτουργίες, με τις οποίες το παιδί μαθαίνει να περπατάει, να ισορροπεί και να συντονίζει τις κινήσεις του.

• Οι αισθητικές λειτουργίες, με τις οποίες θα θέσει τις βάσεις για την ανάπτυξή της γνώσης του, παίρνοντας ερεθίσματα από το περιβάλλον και εξασκώντας την παρατηρητικότητα και την κρίση του.

2.2 Τα «κέντρα ενδιαφέροντος» που δημιούργησε ο Ντεκρολύ και που αντιστοιχούν στις βασικές βιολογικές ανάγκες του παιδιού είναι τα παρακάτω:

• Η ανάγκη για τροφή (πεινώ, τρώω, αναπνέω)

• Ο αγώνας κατά των καιρικών μεταβολών (κρυώνω, ζεσταίνομαι)

• Η άμυνα κατά των κινδύνων (φοβάμαι, αμύνομαι, ασφαλίζομαι)

• Η ανάγκη για δράση και κοινή εργασία (ψυχαγωγία, ανάπαυση). (Ζητούνται τρία από τα παραπάνω)

24871

Θέμα 2ο

2.1 Το «Σπίτι του παιδιού» είναι εφοδιασμένο με παιδαγωγικό υλικό, σύνθετο και ειδικό για συγκεκριμένες δραστηριότητες που κεντρίζουν το ενδιαφέρον του παιδιού.

α) Ποιο διδακτικό υλικό χρησιμοποιείται στη Μοντεσσοριανή μέθοδο, για την εκπαίδευση των ασκήσεων; Να αναφέρετε δύο (2) παραδείγματα.

β) Ποιο διδακτικό υλικό χρησιμοποιείται για τη γραφή, ανάγνωση και αρίθμηση; Να αναφέρετε τρία (3) παραδείγματα.

2.2 Μία από τις βασικές αρχές του συστήματος Ντεκρολύ είναι ότι «όλα τα παιδιά δεν έχουν την ίδια πνευματική ανάπτυξή». Με ποιο τρόπο ο Ντεκρολύ προσπάθησε να εξυπηρετήσει αυτή την ανάγκη, ώστε ωφεληθούν όλα τα παιδιά ανεξαρτήτως της πνευματικής τους ανάπτυξής;

Ενδεικτικές απαντήσεις

2.1

α) Το διδακτικό υλικό για την εκπαίδευση των ασκήσεων αποτελείται από:

• Τρεις σειρές στερεά σχήματα αυξανόμενα σε μέγεθος

• Γεωμετρικά στερεά σχήματα (σφαίρες, κυλίνδρους κ.ά.)

• Πλακάκια σε ορθογώνιο σχήμα, τα οποία έχουν ανώμαλες και λείες επιφάνειες για ασκήσεις αφής

• Πλάκες από ξύλο διαφορετικού βάρους. (Ζητούνται δύο από τα παραπάνω) β) Το διδακτικό υλικό που χρησιμοποιείται για τη γραφή, ανάγνωση και αρίθμηση είναι:

• Καρτέλες με γράμματα από γυαλόχαρτο

• Καρτέλες με ψηφία από γυαλόχαρτο

• Καρτέλες με ονόματα αντικειμένων

• Δύο κουτιά που περιέχουν μικρά ξυλόκαρφα για την εκμάθηση του μετρήματος

• Διάφορα σχέδια ζωγραφικής και χρωματιστά μολύβια

• Πλαίσια θηλυκώματος. (Ζητούνται τρία από τα παραπάνω)

2.2 Σύμφωνα με τον Ντεκρολύ επειδή όλα τα παιδιά δεν έχουν την ίδια πνευματική ανάπτυξή, πρέπει να εξατομικεύουμε τη διδασκαλία προκειμένου να ωφελούνται όλα τα παιδιά. Για να εξυπηρετήσει αυτή την ανάγκη, ο Ντεκρολύ δημιούργησε τα πνευματικά -παιδαγωγικά παιχνίδια.

24872

Θέμα 2ο

2.1 Ο Ντεκρολύ, ο Ελβετός παιδαγωγός με τις ιδέες και τις μεθόδους του, κατόρθωσε να μεταφέρει το παιδί στο φυσικό περιβάλλον και βοήθησε να πλησιάσει το σχολείο προς την κοινωνία, από την οποία είχε απομακρυνθεί.

α) Να αναφέρετε τρία από τα θέματα που ο Ντεκρολύ προτείνει να εξετάζονται κατά τη διάρκεια του σχολικού έτους.

β) Ποιες φάσεις πνευματικής ενέργειας περιλαμβάνει το κάθε θέμα;

2.2 Η «αρχή της «ελευθερίας» είναι μία από τις αρχές της Μοντεσσοριανής μεθόδου. Να περιγράψετε τη συμπεριφορά ενός παιδιού σε μία Μοντεσσοριανή τάξη με βάση την «αρχή της ελευθερίας».

Ενδεικτικές απαντήσεις

2.1

α) Τα θέματα που εξετάζονται κατά τη διάρκεια του σχολικού έτους είναι:

• Το παιδί και ο οργανισμός του.

• Το παιδί και τα ζώα.

• Το παιδί και το άψυχο περιβάλλον.

• Το παιδί και τα φυτά.

• Το παιδί και το ανθρώπινο περιβάλλον. (Ζητούνται τρία από τα παραπάνω)

β) Κάθε θέμα περιλαμβάνει τρεις φάσεις πνευματικής ενέργειας:

• Την παρατήρηση ζωών, φυτών, ανθρώπων

• Τη σύνθεση στο χώρο και το χρόνο

• Την έκφραση (χειροτεχνικές εργασίες οι οποίες γίνονται από τα παιδιά).

2.2 Με βάση τη συγκεκριμένη αρχή, το παιδί πρέπει να κινείται ελεύθερα μέσα στην τάξη και να διαλέγει μόνο του το παιδαγωγικό παιχνίδι με το οποίο θα ασχοληθεί, ώστε να εκδηλώνονται αυθόρμητα τα ενδιαφέροντά του και στη συνέχεια οι ικανότητές του. Σύμφωνα με τη Μοντεσσόρι, ή ελευθερία κάθε ατόμου είναι έμφυτη και πρέπει να είναι σεβαστή. Χωρίς αυτή το άτομο δεν μπορεί να αναπτυχθεί και να δημιουργήσει.

24873

Θέμα 2ο

2.1 Το 1907 ο Ελβετός παιδαγωγός Ντεκρολύ ίδρυσε το σχολείο “Ermitage” το οποίο ήταν ένα σχολείο ζωής «με τη ζωή για τη ζωή». Σε αυτό το χώρο έκανε πραγματικότητα όλες του τις παιδαγωγικές ιδέες και τις μεθόδους διδασκαλίας.

α) Να αναφέρετε επιγραμματικά τις τέσσερις βασικές αρχές του συστήματος Ντεκρολύ.

β) Να περιγράψετε το παιδαγωγικό υλικό που χρησιμοποίησέ ο Ντεκρολύ και προέρχεται από τη φύση.

γ) Τι κατάφερε να επιτύχει ο Ντεκρολύ με την κατάλληλή χρήση του ψυχοπαιδαγωγικού υλικού;

Ενδεικτικές απαντήσεις

2.1

α) Οι βασικές αρχές του συστήματος Ντεκρολύ είναι οι εξής:

• Το παιδί να έρχεται σε επαφή όσο γίνεται περισσότερο με τη φύση.

• Όλα τα παιδιά δεν έχουν την ίδια πνευματική ανάπτυξή.

• Το πρόγραμμα του παλιού σχολείου δεν εξυπηρετεί τις ανάγκες του παιδιού.

• Το παιδί πρέπει να είναι ελεύθερο στο σχολείο, κακώς ή ελευθερία στηρίζεται στην ενέργειά του.

β) Το υλικό που χρησιμοποίησέ ο Ντεκρολύ και προέρχεται από το φυσικό περιβάλλον, είναι εικόνες, πίνακες, φωτογραφίες (ανθρώπων, μέσων μεταφοράς κ.ά.), γλάστρες με λουλούδια, δοχεία, δοχεία με σπόρους, φρούτα, εργαλεία κήπου, ζωάκια για παρατήρηση (έντομα, χελώνες, πουλάκια κ.ά.), ξερά φύλλα και πολλά άλλα. Το υλικό αυτό συνεχώς ανανεώνεται από τα ίδια τα παιδιά που μαζεύουν καινούρια πράγματα και τα φέρνουν στην τάξη για παρατήρηση.

γ) Με τη χρήση του ψυχοπαιδαγωγικού υλικού, ο Ντεκρολύ κατάφερε να μετατρέψει τα παιδιά από παθητικούς ακροατές σε ενεργά και δημιουργικά άτομα.

24874

Θέμα 2ο

2.1 Οι ορμές-ανάγκες του παιδιού σύμφωνα με τον Φρέμπελ, είναι: «ή ορμή για κίνηση παρατήρηση και έρευνα», «ή ορμή για εργασία», «ή ορμή για μουσική», «ή ορμή για δημιουργία». Να εξηγήσετε με ποιο τρόπο ικανοποιούνται οι παραπάνω ορμές – ανάγκες κατά τον Φρέμπελ.

2.2 Η μεγάλή παιδαγωγός Μαρία Μοντεσσόρι, ίδρυσε το 1907 στην Ιταλία ένα σχολείο για μικρά παιδιά, το οποίο το διαδέχθηκαν πολλά ακόμη και γρήγορα απέκτησε τη φήμη για τα αποτελέσματα της μεθόδου της.

α) Πώς ονομαζόταν το παραπάνω σχολείο πού ίδρυσε ή Μαρία Μοντεσσόρι;

β) Να αναφέρετε ονομαστικά τις πέντε βασικές αρχές της Μοντεσσοριανής μεθόδου.

Ενδεικτικές απαντήσεις

2.1 Οι ορμές-ανάγκες του παιδιού ικανοποιούνται ως εξής:

• Η ορμή για κίνηση, την παρατήρηση, την έρευνα ικανοποιείται με το παιχνίδι.

• Η ορμή για την εργασία ικανοποιείται μέσα στους «παιδικούς κήπους» όπου το παιδί έχει την ευκαιρία να σκάψει, να καλλιεργήσει τα δικά του φυτά να έρθει δηλαδή κοντά στη φύση.

• Η ορμή για τη μουσική ικανοποιείται με τραγούδια τα οποία πλαισιώνονται με κινήσεις.

• Η ορμή για τη δημιουργία ικανοποιείται με την κατασκευή, δημιουργία και σύνθεση.

2.2

α) Το σχολείο πού ίδρυσε ή Μαρία Μοντεσσόρι, ονομαζόταν «το Σπίτι του παιδιού».

β) Οι αρχές της Μοντεσσοριανής μεθόδου είναι οι εξής:

• Η ελευθερία

• Ο σεβασμός

• Η πειθαρχία

• Η ατομική διδασκαλία

• Η δράση της παιδαγωγού περιορίζεται.

24875

Θέμα 4ο

4.1 Η Θέκλα είναι βρεφονηπιοκόμος και στο Βρεφονηπιακό Σταθμό που εργάζεται, το σύστημα εκπαίδευσης στηρίζεται στη Μοντεσσοριανή μέθοδο.

α) Πώς θα έπρεπε ή Θέκλα να διαμορφώσει την αίθουσα απασχόλησης, σύμφωνα με το Μοντεσσοριανό σύστημα;

β) Ποια στάση θα έπρεπε να κρατήσει, όσον αφορά τον τρόπο παρέμβασής της κατά τη διάρκεια ενασχόλησης του παιδιού με το παιδαγωγικό υλικό; Αιτιολογήστε την απάντησή σας.

Ενδεικτική επίλυση

4.1

α) Με βάση το Μοντεσσοριανό σύστημα, ή αίθουσα θα έπρεπε να διαμορφωθεί ως εξής:

• Η αίθουσα να είναι μεγάλή, ευρύχωρή με χαρούμενα χρώματα και ανοιχτόχρωμα έπιπλα (καρέκλες, τραπέζια, έπιπλα με ράφια).

• Να είναι διακοσμημένη με όμορφες εικόνες, λουλούδια και εικόνες που δίνουν χαρά στα παιδιά.

• Το περιβάλλον να είναι ειδικά φτιαγμένο για παιδιά, ώστε να ικανοποιεί τις ανάγκες τους, να είναι φιλικό και να ανταποκρίνεται στις φυσικές τους δυνάμεις και διαστάσεις.

β) Από τη στιγμή που στον συγκεκριμένο Βρεφονηπιακό Σταθμό εφαρμόζεται ή Μοντεσσοριανή μέθοδος, ή στάση της βρεφονηπιοκόμου θα έπρεπε να είναι διακριτική σε όλη τη διάρκεια της ενασχόλησης του παιδιού με την εργασία που το ίδιο είχε επιλέξει. Απλά, θα πρέπει να το επιβλέπει, χωρίς να προσπαθεί να το διδάξει. Ο ρόλος της θα περιοριστεί στο να παρατηρεί αφενός αν το παιδί έχει ενδιαφέρον για την εργασία του, αφετέρου πώς εξασκεί την επιδεξιότητά του και θα επεμβαίνει μόνο στην περίπτωση που το ζητήσει το ίδιο το παιδί. Άλλωστε, μια από τις βασικές αρχές της Μοντεσσοριανής μεθόδου είναι ότι «ή δράση της παιδαγωγού περιορίζεται». Η παιδαγωγός δεν διδάσκει, δεν επιβάλλει τίποτε, αλλά βοηθάει τα παιδιά να γνωρίσουν το υλικό και να μάθουν τις δυνατότητες χρήσης του.

24876

Θέμα 4ο

4.1 Ο Παύλος είναι παιδαγωγός σε έναν «παιδικό νηπιακό κήπο» και προτείνει στα παιδιά να χρησιμοποιήσουν τα «δώρα», παιδαγωγικό υλικό το οποίο έχει επινοήσει και σχεδιάσει ο Φρέμπελ.

α) Τι πιστεύετε ότι επιτυγχάνεται μέσα από την ενασχόληση των παιδιών με τα «δώρα»;

β) Ποιο συμπληρωματικό παιδαγωγικό υλικό του Φρέμπελ θα μπορούσε να αξιοποιηθεί από τον παραπάνω παιδαγωγό, προκειμένου τα παιδιά να βοηθήσουν στην προετοιμασία της γραφής και της αρίθμησης;

γ) Να αναφέρετε τέσσερα (4) παραδείγματα παιδαγωγικού υλικού του Φρέμπελ, που θα μπορούσε να χρησιμοποιηθεί με σκοπό τα παιδιά να εκφράσουν τις σκέψεις τους μέσα από δημιουργικές δραστηριότητες.

Ενδεικτική επίλυση

4.1

α) Τα «δώρα» η σφαίρα, ο κύλινδρος και ο κύβος, προσφέρουν τη δυνατότητα στα παιδιά να καλλιεργούν την παρατηρητικότητά τους και να κάνουν διάφορες κατασκευές. Επιπλέον, τους δίνεται η δυνατότητα να ερευνούν, να συνθέτουν και να διατυπώνουν απορίες.

β) Το παιδαγωγικό υλικό του Φρέμπελ που θα μπορούσε να αξιοποιηθεί από τον παιδαγωγό, προκειμένου τα παιδιά να βοηθηθούν στην προετοιμασία της γραφής και της αρίθμησης, είναι τα ξυλάκια. Με αυτά μπορούν να φτιάξουν διάφορες κατασκευές, που πρέπει να τοποθετούνται σε επίπεδες επιφάνειες.

γ) Ένα άλλο είδος παιδαγωγικού υλικού του Φρέμπελ που θα μπορούσε να χρησιμοποιηθεί στους «παιδικούς νηπιακούς κήπους», με σκοπό την παρότρυνση των παιδιών να εκφράσουν τις σκέψεις τους μέσα από δημιουργικές δραστηριότητες, είναι:

• Η κεντητή

• Η περαστή

• Η υφαντή

• Η κολλητή

• Η διπλωτή

• Η πλαστική

(Ζητούνται τέσσερα από τα παραπάνω)

24877

Θέμα 4ο

4.1 Η Ειρήνη, παιδαγωγός σε ένα ίδρυμα προσχολικής αγωγής, καλείται να εφαρμόσει τις παιδαγωγικές ιδέες του Πεσταλότσι.

α) Πώς θα μπορούσε να εφαρμόσει το παιδαγωγικό αξίωμα του Πεσταλότσι «μάθε μέσα από τα αντικείμενα»;

β) Τι παιδαγωγικό υλικό θα έπρεπε να χρησιμοποιήσει; Να αναφέρετε δύο (2) παραδείγματα.

γ) Τι επιτυγχάνεται με την κατάλληλη χρήση του παραπάνω παιδαγωγικού υλικού;

Ενδεικτική επίλυση

4.1

α) Η παιδαγωγός επιχειρώντας να εφαρμόσει το παιδαγωγικό αξίωμα του Πεσταλότσι «μάθε μέσα από τα αντικείμενα», θα επιδίωκε, το παιδί να χρησιμοποιεί αντικείμενα κακώς και περιστατικά της καθημερινής ζωής και της φύσης, ώστε να έρχεται σε άμεση επαφή με την πραγματικότητα, να περνάει από στάδια εξέλιξής και να κατευθύνεται από τα γνωστά στα άγνωστα. Διότι, σύμφωνα με τον Πεσταλότσι, χωρίς την έμπρακτη παρουσία των πραγμάτων και αντικειμένων, δεν μπορούν οι γνώσεις να γίνουν εύκολα κατανοητές από το παιδί, αφού είναι αφηρημένες, κάτι που είναι αντίθετο προς τη φύση του.

β) Το παιδαγωγικό υλικό θα έπρεπε να αποτελείται από:

• Διάφορα πραγματικά αντικείμενα και όντα του φυσικού περιβάλλοντος (φύλλα, λουλούδια, καρπούς, πουλιά, σαλιγκάρια, σκουλήκια κ.ά.)

• Φυσικά φαινόμενα (βροχή, χιόνι κ.ά.)

• Εικόνες, σχήματα, παραστάσεις από το φυσικό περιβάλλον (ποτάμια, βουνά, θάλασσα κ.ά.)

• Περιστατικά ή γεγονότα από την καθημερινή ζωή (βόλτα στην ύπαιθρο, περιποίηση κήπου κ.ά.). (Ζητούνται δύο από τα παραπάνω)

γ) Με την κατάλληλή χρήση του παραπάνω παιδαγωγικού υλικού, οι μαθητές παρακινούνται να ερευνούν, να ανακαλύπτουν, να καλλιεργούν τις φυσικές τους δυνάμεις, να αναπτύσσουν τις ικανότητές τους και να χρησιμοποιούν τις αισθήσεις τους (όραση, ακοή, αφή, όσφρηση) για την κατανόηση του υλικού αυτού.

24878

Θέμα 4ο

4.1 Μία από τις βασικές αρχές του συστήματος Ντεκρολύ είναι ότι «το παιδί πρέπει να είναι ελεύθερο στο σχολείο». Πώς πιστεύετε ότι μπορεί ή εφαρμογή της παραπάνω αρχής να βοηθήσει τα παιδιά στην κοινωνική ζωή;

4.2 Τα παιδιά μέσα σε μία Μοντεσσοριανή τάξη ασχολούνται και με ασκήσεις της καθημερινής πρακτικής ζωής. Οι ασκήσεις αυτές παρουσιάζονται με ελκυστικό τρόπο από την/τον παιδαγωγό ώστε να γίνουν αγαπητές από τα παιδιά.

α) Να αναφέρετε τρία παραδείγματα ασκήσεων καθημερινής πρακτικής ζωής.

β) Να προσδιορίσετε τις δεξιότητες των παιδιών που καλλιεργούνται μέσα από τις παραπάνω ασκήσεις.

Ενδεικτική επίλυση

4.1 Το σχολείο είναι μια μικρή κοινότητα μέσα στην οποία οι μαθητές κινούνται αυθόρμητα και συνεργάζονται μεταξύ τους. Μέσα από την ελευθερία που το παιδιά έχουν στο σχολείο, προετοιμάζονται για να αποκτήσουν πρωτοβουλία και ευθύνη. Με αυτό τον τρόπο βοηθιούνται για την κοινωνική ζωή.

4.2

α) Το παιδί φτάνοντας στην τάξη:

• Κρεμάει μόνο του το παλτό του σε κρεμάστρες, όμορφα φτιαγμένες και στο ύψος του.

• Πλένεται σε μικρούς νιπτήρες που είναι τοποθετημένοι χαμηλά, ώστε να τους φτάνει και σκουπίζεται με μικρές πετσέτες.

• Μπαίνει στην τάξη και την τακτοποιεί και αν είναι λερωμένη την κακαρίζει.

β) Οι δεξιότητες που καλλιεργούνται μέσα από τις ασκήσεις καθημερινής πρακτικής ζωής είναι:

• Η καθαριότητα

• Οι καλοί τρόποι

• Η επικοινωνία με τα άλλα παιδιά

• Η απόκτηση συνήθειων που εντάσσουν το παιδί στο κοινωνικό περιβάλλον.

24970

Θέμα 2ο

2.1 Οι σκοποί της Προσχολικής Αγωγής μπορεί να υλοποιηθούν με αναπτυξιακά κατάλληλες πρακτικές/θεωρίες. Τι πρέπει να λαμβάνουν υπόψη τους αυτές οι θεωρίες;

2.2 Η αντισταθμιστική συμβολή της Προσχολικής εκπαίδευσης πρέπει να λειτουργεί σε δύο επίπεδα γνώσεων. Να αναφέρετε και να εξηγήσετε ποια είναι αυτά τα δύο επίπεδα γνώσεων.

Ενδεικτικές απαντήσεις

2.1 Οι σκοποί της Προσχολικής Αγωγής μπορεί να υλοποιηθούν με αναπτυξιακά κατάλληλες πρακτικές/θεωρίες, οι οποίες πρέπει να λαμβάνουν υπόψη:

• Το τι είναι γνωστό για την ανάπτυξη και τη μάθηση των παιδιών.

• Τι είναι γνωστό για τις δυνατότητες, τις ικανότητες, τα ενδιαφέροντα και τις ανάγκες του κάθε παιδιού στην ομάδα.

• Τι είναι γνωστό για το κοινωνικό και πολιτισμικό περιβάλλον του παιδιού, ώστε οι προσφερθείσες γνώσεις στο παιδί να είναι σχετικές και εντάξιμες στη ζωή του παιδιού.

2.2 Η αντισταθμιστική συμβολή της εκπαίδευσης πρέπει να λειτουργεί στο επίπεδο των τυπικών και στο επίπεδο των άτυπων γνώσεων. Ως τυπικές περιλαμβάνονται οι γνώσεις που αναφέρονται στο Αναλυτικό Πρόγραμμα της Προσχολικής Αγωγής. Ως άτυπες θεωρούνται οι κοινωνικές γνώσεις, δεξιότητες, στάσεις, αξίες και συμπεριφορές που δε διδάσκονται επίσημα, αλλά αποτελούν ουσιώδες και βασικό κομμάτι της Προσχολικής Αγωγής.

24971

Θέμα 2ο

2.1 Η Προσχολική Εκπαίδευση είναι ο θεσμός που διαθέτει τα κατάλληλα μέσα και όπου συντελείται η Προσχολική Αγωγή.

α) Ποιοι παράγοντες επηρεάζουν την όλη εκπαιδευτική διαδικασία μέσα στο χώρο της Προσχολικής Εκπαίδευσης;

β) Ποιες είναι οι δύο διαφορετικές απόψεις που εκφράζονται σχετικά με την Προσχολική Αγωγή ως θεσμό;

2.2 Στους βασικούς σκοπούς της Προσχολικής Αγωγής περιλαμβάνεται και η ελάττωση των ανισοτήτων ανάμεσα στα νήπια. Γιατί η Προσχολική Αγωγή αποτελεί μέτρο κοινωνικής δικαιοσύνης;

Ενδεικτικές απαντήσεις

2.1

α)

• Ο παιδαγωγός και οι βοηθοί του

• Οι συνομήλικοι συμμαθητές

• Το ευρύτερο περιβάλλον του.

β) Η Προσχολική Αγωγή προσπαθεί να συμφιλιώσει τις διαφορετικές απόψεις για τη λειτουργία της. Ορισμένοι θεωρούν ότι είναι μορφωτικός ο ρόλος της, ενώ άλλοι ότι είναι παιδαγωγικός. Σε αυτό συμβάλλουν και οι διαφορετικές μορφές με τις οποίες λειτουργεί.

2.2 Η Προσχολική Αγωγή αποτελεί μέτρο κοινωνικής δικαιοσύνης, γιατί εκτός από την κοινωνικοποίησή και την παρώθηση για ανάπτυξη των δημιουργικών ικανοτήτων που προσφέρει στους μαθητές, αμβλύνει προτού να είναι πολύ αργά, τις διαφορές που δημιουργούνται από το κοινωνικοοικονομικό και πολιτιστικό περιβάλλον του παιδιού.

24972

Θέμα 2ο

2.1 Η Προσχολική Αγωγή αποτελεί μέρος της Γενικής Εκπαίδευσης και είναι η επέκτασή της προς τα κάτω.

α) Τι αφορά η Προσχολική Αγωγή;

β) Ποιοι είναι οι λόγοι που καθιστούν αναγκαία την οργανωμένη Προσχολική Αγωγή;

2.2 Σκοπός της προσχολικής Αγωγής είναι η ολόπλευρη ανάπτυξη του παιδιού, νοητική, συναισθηματική, κοινωνική και ψυχοσωματική. Να αναφέρετε τους παράγοντες που πρέπει να λαμβάνονται υπόψη για τον καθορισμό των σκοπών της Προσχολικής Αγωγής;

Ενδεικτικές απαντήσεις

2.1

α) Είναι η εκπαίδευση που αφορά το πρώτο στάδιο της ζωής του ανθρώπου, από τη γέννησή του μέχρι και την είσοδό του στην Πρωτοβάθμια εκπαίδευση.

β) Η πλαστικότητα των πρώτων παιδικών χρόνων σε συνδυασμό με τη μεγάλη σημασία των πρώτων εμπειριών και βιωμάτων του παιδιού καθιστούν αναγκαία την οργανωμένη Προσχολική Αγωγή, η οποία συμπληρώνει το έργο της οικογένειας, ιδιαίτερα σε περιπτώσεις που υπάρχουν δυσκολίες (οικονομική ανέχεια, κοινωνική δυσκολία προσαρμογής, εργαζόμενη μητέρα κ.τ.λ.)

2.2 Οι παράγοντες που θα πρέπει να λαμβάνονται υπόψη για τον καθορισμό των σκοπών της Προσχολικής Αγωγής, είναι οι εξής:

• Να ανταποκρίνονται στην ηλικία του παιδιού.

• Να εξυπηρετούν τις επιλογές, τους στόχους προτεραιότητας στους οποίους αποβλέπει το σύνταγμα και η εκπαιδευτική πολιτική της χώρας.

• Να εξασφαλίζουν την προστασία της υγείας και την ψυχική, διανοητική και σωματική ανάπτυξη του νηπίου.

24973

Θέμα 2ο

2.1 Η Προσχολική Αγωγή αποτελεί μέρος της γενικής Εκπαίδευσης και είναι η επέκτασή της προς τα κάτω. Τι επιδιώκει η Προσχολική Αγωγή ως σκόπιμη και συνειδητή ενέργεια;

2.2 Σύμφωνα με την UNESCO (1961) η Προσχολική Αγωγή θεωρείται απαραίτητη για την ολιστική και ισορροπημένη ανάπτυξη του παιδιού. Να αναφέρετε τρεις λόγους που στηρίζουν την παραπάνω άποψη.

Ενδεικτικές απαντήσεις

2.1 Η Προσχολική Αγωγή ως σκόπιμη και συνειδητή ενέργεια επιδιώκει να προσανατολίσει το παιδί προς ορισμένους σκοπούς και στόχους, οι οποίοι ευνοούν την ομαλή ανάπτυξη και προσαρμογή του στο κοινωνικό σύνολο, με την ενεργοποίηση των ψυχοπνευματικών και σωματικών του δυνάμεων και ικανοτήτων.

2.2 Οι λόγοι που στηρίζουν την άποψη της UNESCO για την Προσχολική Αγωγή στην ολιστική και ισορροπημένη ανάπτυξη του παιδιού, είναι οι εξής:

• Είναι ανάγκη να εξασφαλιστεί στο παιδί, από τη πιο μικρή του ηλικία, μια εκπαίδευση κατάλληλη, για την πνευματική, ηθική και σωματική του εξέλιξη.

• Όσο και αν η οικογένεια παραμένει το ευνοϊκό περιβάλλον για την ανάπτυξη του παιδιού, σήμερα έχει ανάγκη να βοηθηθεί, γιατί και με τις καλύτερες ακόμα προϋποθέσεις δεν μπορεί πια να ικανοποιήσει όλες τις ανάγκες του παιδιού για αγωγή και εκπαίδευση, όταν αυτό πλησιάζει την ηλικία των τεσσάρων ετών.

• Η Προσχολική Αγωγή είναι κοινωνικό αίτημα της εποχής, αφού αυξάνεται συνεχώς ο αριθμός των γυναικών που εργάζονται έξω από το σπίτι.

• Η φοίτηση του παιδιού στα προσχολικά ιδρύματα προπαρασκευάζει τη φυσική μετάβασή του από την οικογενειακή ζωή στο σχολικό περιβάλλον.

• Η φοίτηση ενός παιδιού στα προσχολικά ιδρύματα δίνει τη δυνατότητα να διαγνωστούν εγκαίρως ενδεχόμενες πνευματικές ή σωματικές διαταραχές στην εξέλιξή του, που βελτιώνονται ή και θεραπεύονται πιο εύκολα, όταν γίνεται η διάγνωσή τους νωρίς. (Ζητούνται τρία από τα παραπάνω)

24975

Θέμα 2ο

2.1 Η περίοδος ένταξης του παιδιού στην Προσχολική Αγωγή συμπίπτει κατά τον Πιαζέ με την περίοδο της προσυλλογιστικής σκέψης. Τι σημαίνει αυτό για τα παιδιά που διανύουν αυτή την περίοδο;

2.2 Η Προσχολική Αγωγή είναι η εκπαίδευση που αφορά το πρώτο στάδιο της ζωής του ανθρώπου, από τη γέννησή του μέχρι και την είσοδό του στην Πρωτοβάθμια Εκπαίδευση.

α) Ποιος είναι ο σκοπός της Προσχολικής Αγωγής;

β) Τι προσπαθεί να επιτύχει η Προσχολική Αγωγή;

γ) Τι επιδιώκει η Προσχολική Αγωγή;

Ενδεικτικές απαντήσεις

2.1 Η περίοδος ένταξης του παιδιού στην Προσχολική Αγωγή συμπίπτει κατά τον Πιαζέ με την περίοδο της προσυλλογιστικής σκέψης. Αυτό σημαίνει ότι μεταβαίνουν από το πραξιακό στο νοητικό επίπεδο. Είναι η περίοδος κατά την οποία το παιδί μεταπλάθει το συγκεκριμένο εξωτερικό κόσμο σε πνευματικό κόσμο της σκέψης. Προϊόν αυτής της λειτουργίας είναι ο σχηματισμός εννοιών.

2.2

α) Σκοπός της Προσχολικής Αγωγής είναι η ολόπλευρη ανάπτυξη του παιδιού, νοητική, συναισθηματική, κοινωνική και ψυχοσωματική.

β) Η προσχολική Αγωγή προσπαθεί να επιτύχει την ομαλή προσαρμογή του παιδιού στο ευρύτερο σχολικό περιβάλλον, την ένταξή του στο κοινωνικό σύνολο με άνεση και ασφάλεια.

γ) Επιδιώκει να εξασφαλίσει και να προωθήσει την υγιή και ολόπλευρη ανάπτυξή του, στον ανώτατο δυνατό βαθμό, ανάλογα με το επίπεδο της ωρίμανσής του.

24976

Θέμα 2ο

2.1 Στην Ελλάδα λειτουργούν διάφοροι τύποι προσχολικών ιδρυμάτων.

α) Να ονομάσετε δύο διαφορετικούς τύπους προσχολικών ιδρυμάτων που λειτουργούν σήμερα στην Ελλάδα.

β) Ποιος είναι ο σκοπός αυτών των ιδρυμάτων;

2.2 Η Προσχολική Αγωγή ως σκόπιμη και συνειδητή ενέργεια, επιδιώκει να προσανατολίσει το παιδί προς ορισμένους σκοπούς και στόχους.

α) Ποιο είναι το έργο της Προσχολικής Αγωγής;

β) Με ποιο τρόπο φαίνεται ότι η Προσχολική Αγωγή αποτελεί πράξη;

Ενδεικτικές απαντήσεις

2.1

α) Στην Ελλάδα σήμερα λειτουργούν δύο τύποι προσχολικών ιδρυμάτων. Το Νηπιαγωγείο και ο Βρεφονηπιακός σταθμός.

β) Ο σκοπός του Νηπιαγωγείου είναι εκπαιδευτικός και εντάσσεται στο ευρύτερο πλαίσιο της Πρωτοβάθμιας και Δευτεροβάθμιας Εκπαίδευσης. Ο σκοπός του Βρεφονηπιακού σταθμού είναι κοινωνικός και αφορά την ημερήσια ψυχαγωγία των παιδιών αλλά και παιδαγωγικός, σύμφωνα με τον κανονισμό λειτουργίας των Κρατικών Παιδικών Σταθμών.

2.2

α) Έργο της Προσχολικής Αγωγής είναι να υποβοηθήσει το παιδί να διανύσει ομαλά την αναπτυξιακή του πορεία και να μεταβεί από το νήπιο που είναι στο παιδί της σχολικής περιόδου, εφοδιασμένο με ικανότητες, δεξιότητες και εμπειρίες για να ενταχθεί ομαλά στην κοινωνική πραγματικότητα του σχολείου, ενεργοποιώντας το σύνολο των ψυχοπνευματικών, δημιουργικών και κινητικών του δυνάμεων.

β) Η αγωγή αποτελεί πράξη. Αυτό φαίνεται από το ότι επιδιώκει να υλοποιήσει πρακτικούς σκοπούς. Η αγωγή δεν είναι μονόδρομος, αλλά καθορίζεται από την αλληλεπίδραση παιδαγωγού-παιδαγωγούμενου. Επίσης μεγάλο ρόλο παίζει η στάση, η συμπεριφορά και το παράδειγμα του/της παιδαγωγού.

24977

Θέμα 2ο

2.1 Η Προσχολική Αγωγή αποτελεί μέρος της Γενικής Εκπαίδευσης και είναι η επέκτασή της προς τα κάτω.

α) Να δώσετε τον ορισμό της Προσχολικής Εκπαίδευσης.

β) Ποιος είναι ο ρόλος και ποιος ο παιδαγωγικός σκοπός του προγράμματος στο Παιδικό Σταθμό και στο Νηπιαγωγείο;

2.2 Η λέξη αγωγή ετυμολογικά παράγεται από το ρήμα άγω, που σημαίνει οδηγώ κάποιον προς ένα σκοπό ή προς μία κατεύθυνση. Τι εννοούμε σήμερα με τον όρο αγωγή;

Ενδεικτικές απαντήσεις

2.1

α) Η Προσχολική Εκπαίδευση είναι ο θεσμός που διαθέτει τα κατάλληλα μέσα όπου συντελείται η Προσχολική Αγωγή. Είναι το κομμάτι εκείνο του εκπαιδευτικού συστήματος, που αφορά στην ηλικία πριν το Δημοτικό σχολείο.

β) Ο ρόλος του προγράμματος στον Παιδικό σταθμό και στο Νηπιαγωγείο έχει τη δική του εκπαιδευτική σημασία. Δίνει τη δυνατότητα να ασκηθεί το παιδί στην πνευματική δραστηριότητα και να μαθαίνει πως να μαθαίνει. Ο παιδαγωγικός σκοπός εκπληρώνεται με συγκεκριμένους στόχους, με ηθικές αξίες, με τη γνωριμία του παιδιού με το περιβάλλον του, με το βαθμιαίο πέρασμα από την αντίληψη των φαινομένων στο πέρασμα των εννοιών.

2.2 Με τον όρο αγωγή σήμερα εννοούμε την επίδραση του κοινωνικό-πολιτιστικού περιβάλλοντος και ιδιαίτερα την επίδραση των ενηλίκων (εκπαιδευτών, γονέων κ.τ.λ.) στο παιδί.

24978

Θέμα 2ο

2.1 Σύμφωνα με τα τελευταία πορίσματα της παιδαγωγικής, ο άνθρωπος γεννιέται έχοντας ένα σύνολο ικανοτήτων εν δυνάμει, που η αγωγή και η μάθηση μπορεί να καλλιεργήσει.

α) Ποιοι είναι οι λόγοι που τα πρώτα χρόνια της ζωής του ανθρώπου είναι ζωτικής σημασίας;

β) Που πρέπει να δοθεί σημασία;

γ) Ποιοι παράγοντες παρεμβαίνουν και ασκούν αγωγή στο παιδί προσχολικής ηλικίας;

2.2 Ο Παιδικός σταθμός και το Νηπιαγωγείο είναι οι χώροι που βασικό στόχο έχουν να διαπλάθουν στη βάση των αρχών της Παιδαγωγικής επιστήμης την προσωπικότητα του παιδιού.

α) Που βασίζεται η εκπαίδευση και τι μέσο είναι;

β) Τι δυνατότητα δίνει το διαφοροποιημένο εκπαιδευτικό περιεχόμενο της διδασκαλίας;

Ενδεικτικές απαντήσεις

2.1

α) Τα πρώτα χρόνια της ζωής του παιδιού έχουν ζωτική σημασία για τη σωματική, διανοητική και κοινωνική του ανάπτυξη.

β) Για αυτό πρέπει να δοθεί σημασία στην καλλιέργεια των αισθήσεων του παιδιού και την απόκτηση εμπειριών που ενθαρρύνουν την εντύπωση, την έκφραση και την επικοινωνία.

γ) Στην προσχολική ηλικία οι παράγοντες που παρεμβαίνουν και ασκούν αγωγή στο παιδί, είναι οι γονείς, ο εκπαιδευτικός και το περιβάλλον.

2.2

α) Η εκπαίδευση που βασίζεται στη μορφή της συστηματοποιημένης απασχόλησης είναι ένα μέσο για την κατανόηση ενός συγκεκριμένου και συστηματοποιημένου εκπαιδευτικού περιεχομένου.

β) Το διαφοροποιημένο εκπαιδευτικό περιεχόμενο της διδασκαλίας δίνει τη δυνατότητα για την πολύπλευρη διαμόρφωση της παιδικής προσωπικότητας.

24979

Θέμα 4ο

4.1 Η Φατίμα είναι ένα παιδί 2 χρονών. Οι γονείς της είναι πρόσφυγες από τη Συρία και ζουν σε καταυλισμό σε ένα νησί του Βορειοανατολικού Αιγαίου. Θεωρούν ότι η κόρη τους πρέπει να εγγραφεί στον Δημοτικό Παιδικό Σταθμό και κάνουν ενέργειες για να κάνουν πραγματικότητα την επιθυμία τους, παρά τις δυσκολίες που προκύπτουν.

α) Τι θα αποκομίσει η Φατίμα αν οι γονείς της καταφέρουν να την εγγράψουν στον Δημοτικό Παιδικό Σταθμό;

β) Πώς θα ωφελήσει τους γονείς η εγγραφή της Φατίμα στον Δημοτικό Παιδικό Σταθμό;

Ενδεικτική επίλυση

4.1

α) Αν η Φατίμα καταφέρει να εγγραφεί στον Παιδικό Σταθμό θα έχει πολλά οφέλη γιατί η Προσχολική Αγωγή έχει σκοπό την η ολόπλευρη ανάπτυξη του παιδιού, νοητική, συναισθηματική, κοινωνική και ψυχοσωματική. Προσπαθεί να επιτύχει την ομαλή προσαρμογή του παιδιού στο ευρύτερο σχολικό περιβάλλον, την ένταξή του στο κοινωνικό σύνολο με άνεση και ασφάλεια. Επιδιώκει να εξασφαλίσει και να προωθήσει την υγιή και ολόπλευρη ανάπτυξή του, στον ανώτατο δυνατό βαθμό, ανάλογα με το επίπεδο της ωρίμανσής του.

β) Όσο κι αν η οικογένεια της Φατίμας παραμένει το ευνοϊκό περιβάλλον για την ανάπτυξη της, έχει ανάγκη να βοηθηθεί γιατί και με τις καλύτερες προϋποθέσεις δεν μπορεί να πια να ικανοποιήσει όλες τις ανάγκες του παιδιού για αγωγή και εκπαίδευση. Οι γονείς θα νιώσουν ότι το παιδί τους έχει μια ευκαιρία να ενταχθεί ομαλά στο κοινωνικό σύνολο της χώρας όπου εγκαταστάθηκαν. Επίσης οι γονείς της θα έχουν ελεύθερο χρόνο να αναζητήσουν εργασία και να προσπαθήσουν να ενταχθούν ομαλά στο νέο κοινωνικό σύνολο.

24980

Θέμα 4ο

4.1 Ο Χουσεΐν είναι ένα παιδί 3 χρονών. Ζει με τους γονείς και τα αδέρφια του σ’ ένα χωριό του νομού Ξάνθης. Η οικογένειά του ανήκει στη μουσουλμανική μειονότητα της Θράκης. Ο πατέρας του θεωρεί αμελητέο το ρόλο της Προσχολικής Αγωγής και δεν επιθυμεί να εγγράψει το παιδί του στο Βρεφονηπιακό Σταθμό. Από την άλλη πλευρά η μητέρα του επιμένει ότι η Προσχολική Αγωγή είναι απαραίτητη για το παιδί της και επιχειρηματολογεί, τονίζοντας τον αντισταθμιστικό ρόλο των ιδρυμάτων Προσχολικής Αγωγής και Εκπαίδευσης. Κατά τη γνώμη σας ο Χουσεΐν θα έπρεπε να εγγραφεί ή όχι σε κάποιο ίδρυμα Προσχολικής Αγωγής και Εκπαίδευσης; Αιτιολογείστε την απάντησή σας.

Ενδεικτική επίλυση

4.1 Ο Χουσεΐν είναι απαραίτητο να εγγραφεί σε κάποιο ίδρυμα Προσχολικής Αγωγής γιατί το παιδί στην ηλικία αυτή αποκτά κοινωνική συνείδηση και τον αυτοέλεγχο που χρειάζεται για να γίνει υπεύθυνο μέλος της κοινότητας. Μαθαίνει να συμπεριφέρεται κατά τα πρότυπα της ομάδας, στην οποία ανήκει και στην οποία θα ζήσει και θα δράσει. Είναι σημαντικό, επομένως, να βιώσει στην Προσχολική Αγωγή τις απαραίτητες αρετές και τα βιώματα που θα το βοηθήσουν στην κοινωνικοποίησή του. Γίνεται, λοιπόν, αντιληπτός ο αντισταθμιστικός ρόλος της Προσχολικής Αγωγής για την κοινωνική και γνωστική ανάπτυξη του παιδιού με την εδραίωση εμπειριών.

24981

Θέμα 4ο

4.1 Ο Kant είπε ότι «ο άνθρωπος είναι ένα ον που πρέπει να εκπαιδευτεί». Να εξηγήσετε γιατί η αγωγή αποτελεί αποκλειστικό προνόμιο του ανθρώπου.

4.2 Όσο πιο εξελιγμένη είναι η κοινωνία, τόσο παρατεταμένη είναι η παιδική ηλικία. Ποιοι πιστεύετε ότι είναι οι λόγοι που η παιδική ηλικία παρατείνεται;

Ενδεικτική επίλυση

4.1 Σύμφωνα με τα τελευταία πορίσματα της Παιδαγωγικής ο άνθρωπος γεννιέται έχοντας ένα σύνολο ικανοτήτων εν δυνάμει, που η αγωγή και η μάθηση μπορεί να καλλιεργήσει. Η αγωγή αποτελεί αποκλειστικό προνόμιο του ανθρώπου. Ο άνθρωπος γεννιέται αποκλειστικά και ολότελα αβοήθητος. Σε σχέση με άλλα ζώα αν δεν βοηθηθεί, δεν μπορεί να επιβιώσει. Οι δυνατότητές του όμως είναι τεράστιες. Χρειάζεται μόνο να αφυπνιστούν με την αγωγή και την μάθηση.

4.2 Ο όγκος του αποθέματος της κοινωνικής κληρονομιάς, μεγαλώνει ακατάπαυστα. Και η πρόσληψη του αυξανόμενου αυτού όγκου, απαιτεί παράταση της περιόδου διαπαιδαγώγησης και εκπαίδευσης των παιδιών. Γι’ αυτό και η ανθρώπινη παιδική ηλικία, δεν είναι μόνο προϊόν της εξέλιξης, αλλά και της ιστορίας. Η φυσική παιδική ηλικία παραμένει αμετάβλητη, αλλά η κοινωνική επηρεάζεται από την εξέλιξη της κοινωνίας. Όσο πιο εξελιγμένη είναι η κοινωνία, τόσο παρατεταμένη είναι η παιδική ηλικία.

24982

Θέμα 4ο

4.1 Η Στέλλα έχει ένα παιδί ηλικίας 2,6 ετών. Θέλει να το στείλει σε κάποιο ίδρυμα Προσχολικής Αγωγής και ζητάει συμβουλές από εσάς.

α) Σε ποιο ίδρυμα Προσχολικής Αγωγής θα προτείνατε στην Στέλλα να παρακολουθήσει το παιδί της και γιατί;

β) Ποιοι απόφοιτοι παιδαγωγικών σχολών εργάζονται σε αυτό το ίδρυμα;

γ) Ποιος είναι ο σκοπός του παραπάνω ιδρύματος;

δ) Ποιος είναι ο ρόλος του προγράμματος στο παραπάνω ίδρυμα Προσχολικής Εκπαίδευσης;

Ενδεικτική επίλυση

4.1

α) Το παιδί της Στέλλας θα πρέπει να εγγραφεί σε Βρεφονηπιακό Σταθμό γιατί είναι 2,6 ετών. Δεν μπορεί να εγγραφεί σε Νηπιαγωγείο γιατί στο Νηπιαγωγείο εγγράφονται παιδιά ηλικίας 3,5-6 ετών.

β) Για τους Βρεφονηπιακούς Σταθμούς προβλέπεται η πρόσληψη, βρεφονηπιοκόμων και βοηθών βρεφονηπιοκόμων.

γ) Ο σκοπός του Παιδικού σταθμού είναι κοινωνικός και αφορά την ημερήσια ψυχαγωγία των παιδιών, αλλά και παιδαγωγικός, σύμφωνα με τον κανονισμό λειτουργίας των Κρατικών Παιδικών Σταθμών.

δ) Ο ρόλος του προγράμματος στον Παιδικό σταθμό έχει τη δική του εκπαιδευτική σημασία. Δίνει τη δυνατότητα στο παιδί να ασκηθεί στην πνευματική δραστηριότητα και να μαθαίνει πως να μαθαίνει. Ο παιδαγωγικός σκοπός εκπληρώνεται με συγκεκριμένους στόχους, με ηθικές αξίες, με τη γνωριμία του παιδιού με το περιβάλλον του, με το βαθμιαίο πέρασμα από την αντίληψη των φαινομένων στο πέρασμα των εννοιών.

26047

Θέμα 2ο

2.1 Το παιδί καθώς μεγαλώνει εξελίσσεται στον τομέα της ψυχοκινητικότητας.

α)Να δώσετε τον ορισμό της ψυχοκινητικότητας.

β) Να αναφέρετε ονομαστικά τους παράγοντες που εξετάζουμε την εξέλιξη της ψυχοκινητικότητας ενός παιδιού.

2.2 Ο όγκος και η μορφή των αντικειμένων, βοηθούν το παιδί προσχολικής ηλικίας να κατανοήσει τα μεγέθη. Να αναφέρετε ποια είναι αυτά (τα μεγέθη).

Ενδεικτικές απαντήσεις

2.1

α) Η σχέση που υπάρχει ανάμεσα στην κίνηση, τη νόηση και το συναίσθημα του παιδιού αποτελούν την έννοια της ψυχοκινητικότητας.

β) Την εξέλιξη της ψυχοκινητικότητας ενός παιδιού την εξετάζουμε σε σχέση με τους εξής παράγοντες:

1. Με το σώμα του

2. Με την αμφιπλευρικότητα

3. Με την αδρή και τη λεπτή κινητικότητα

4. Με το χώρο

5. Με το χρόνο και το ρυθμό

6. Με τη συναισθηματική ανάπτυξη

7. Με τη φαντασία και τη δημιουργικότητα

2.2 Τα μεγέθη που μαθαίνει ένα παιδί προσχολικής ηλικίας είναι:

• Μεγάλο-μεσαίο-μικρό

• Βαρύ-ελαφρύ

• Πλατύ-στενό

• Χοντρό-λεπτό

• βαθύ-ρηχό

• Κοντό-ψηλό

26049

Θέμα 2ο

2.1 Ένας από τους παράγοντες που εξετάζουμε στην εξέλιξη της ψυχοκινητικότητας, είναι η αμφιπλευρικότητα.

α) Να δώσετε τον ορισμό της αμφιπλευρικότητας.

β) Πώς η αμφιπλευρικότητα συνδέεται με τις νευρολογικές δομές του εγκεφάλου;

2.2 Ένα παιδί προσχολικής ηλικίας σταδιακά αρχίζει να αντιλαμβάνεται το πέρασμα του χρόνου και να συνειδητοποιεί διάφορες χρονικές έννοιες.

α) Ποιες είναι αυτές οι χρονικές έννοιες;

β) Ποιες έννοιες είναι απαραίτητο να μάθουν τα παιδιά για να καταλάβουν την ακολουθία και τη σειρά με την οποία γίνονται τα γεγονότα μέσα στο χρόνο;

γ) Ποιες έννοιες διαδοχής χρειάζεται τα παιδιά να καταλάβουν για να συνειδητοποιήσουν την έννοια του κυκλικού χρόνου και τον ρυθμό με τον οποίο εναλλάσσεται;

Ενδεικτικές απαντήσεις

2.1

α) Αμφιπλευρικότητα είναι η προτίμηση που δείχνουν τα παιδιά στην αριστερή ή στη δεξιά πλευρά του σώματός τους, κατά την εκτέλεση μιας κινητικής δραστηριότητας.

β) Πολλοί επιστήμονες πιστεύουν πως η αμφιπλευρικότητα οφείλεται σε νευρολογικές δομές του εγκεφάλου. Ο εγκέφαλος του ανθρώπου χωρίζεται σε δύο ημισφαίρια, στο αριστερό και στο δεξί. Όταν είναι πιο δυνατό το αριστερό ημισφαίριο, τότε είναι ανεπτυγμένη η δεξιά πλευρά του σώματος, αντίθετα, όταν είναι πιο δυνατό το δεξί ημισφαίριο, τότε είναι ανεπτυγμένη η αριστερή πλευρά του ανθρώπινου σώματος.

2.2

α) Οι χρονικές έννοιες που συνειδητοποιεί ένα παιδί προσχολικής ηλικίας, είναι:

• Το παρελθόν (χθες)

• Το παρόν (σήμερα)

• Το μέλλον (αύριο)

β) Τα παιδιά για να καταλάβουν την ακολουθία και τη σειρά με την οποία γίνονται τα γεγονότα μέσα στο χρόνο, μαθαίνουν τις εξής έννοιες:

• Πριν

• Τώρα

• Μετά

γ) Τα παιδιά για να συνειδητοποιήσουν την έννοια του κυκλικού χρόνου και το ρυθμό με τον οποίο εναλλάσσεται, θα πρέπει να καταλάβουν την διαδοχή:

• Της ημέρας-νύχτας (πρωί, μεσημέρι, βράδυ)

• Των μηνών

• Των εποχών

26050

Θέμα 2ο

2.1 Η αδρή κινητικότητα είναι ένας από τους παράγοντες που εξετάζουμε για την εξέλιξη της ψυχοκινητικότητας.

α) Να δώσετε τον ορισμό της αδρής κινητικότητας.

β) Να αναφέρετε ονομαστικά τις δεξιότητες που ανήκουν στην αδρή κινητικότητα.

2.2 Το παιδί μεγαλώνει σε ένα οργανωμένο χώρο, τον οποίο αντιλαμβάνεται μέσα από τη γνώση και την κίνηση του σώματός του.

α) Πως ένα παιδί μαθαίνει τα όρια και τις διαστάσεις του χώρου;

β) Ποιες έννοιες χώρου μαθαίνει ένα παιδί όταν μεγαλώνει σε έναν καλά οργανωμένο χώρο;

Ενδεικτικές απαντήσεις

2.1

α) Η αδρή κινητικότητα αναφέρεται στις κινήσεις που κάνει ένα παιδί με ολόκληρο το σώμα του με σκοπό να αποκτήσει διάφορες κινητικές δεξιότητες, ανάλογα με την ηλικία που βρίσκεται.

β) Στην αδρή κινητικότητα ανήκουν οι εξής δεξιότητες:

• Μπουσούλημα

• Βάδισμα

• Τρέξιμο

• Ισορροπία

• Πήδημα

• Χοροπήδημα

• Καλπασμός

• Κύλισμα

• Αναρρίχηση

2.2

α) Ένα παιδί όταν μετακινείται με το να περπατάει, να τρέχει, να πηδάει, να σκαρφαλώνει, μαθαίνει τα όρια και τις διαστάσεις του χώρου. Επίσης, όταν αγγίζει τα διάφορα αντικείμενα μαθαίνει το σχήμα τους και τη θέση που κατέχουν αυτά μέσα στο χώρο.

β) Οι έννοιες χώρου που μαθαίνει ένα παιδί όταν μεγαλώνει σε έναν καλά οργανωμένο χώρο, είναι οι εξής:

• Μέσα-έξω

• Πάνω-κάτω

• Πάνω στο-κάτω από

• Μπροστά-πίσω

• Μακριά-κοντά

• Ενδιάμεσα

• Δεξιά-αριστερά

26052

Θέμα 2ο

2.1 Η ανάπτυξη της λεπτής κινητικότητας του παιδιού βοηθάει, σε μεγαλύτερη ηλικία, στην ευκολότερη εκμάθηση της γραφής.

α) Να δώσετε τον ορισμό της λεπτής κινητικότητας.

β) Να αναφέρετε ονομαστικά τις δεξιότητες που ανήκουν στην λεπτή κινητικότητα.

2.2 Όταν το παιδί προσχολικής ηλικίας αντιληφθεί το σχήμα του σώματος του, θα μπορεί να το τοποθετεί πιο εύκολα στο χώρο και το χρόνο.

α) Πώς ένα βρέφος αντιλαμβάνεται την ύπαρξη του σώματος του, σύμφωνα με τον ψυχολόγο J. Piaget;

β) Πώς μπορεί ένα μικρό παιδί να αντιληφθεί το σχήμα του σώματός του;

Ενδεικτικές απαντήσεις

2.1

α) Η λεπτή κινητικότητα αναφέρεται στις εξειδικευμένες κινήσεις που κάνει ένα παιδί με τον καρπό, την παλάμη και τα δάχτυλα του χεριού του.

β) Στη λεπτή κινητικότητα ανήκουν οι εξής δεξιότητες:

• Να πετάει και να πιάνει

• Να τραβά και να σπρώχνει

• Να χειρίζεται διάφορα αντικείμενα

• Να χειρίζεται το οικοδομικό υλικό

2.2

α) Σύμφωνα με τον ψυχολόγο J. Piaget, το βρέφος τα δύο πρώτα χρόνια της ζωής του μαθαίνει το σώμα του και το περιβάλλον, μέσα από συνεχόμενες και επαναλαμβανόμενες κινήσεις του σώματός του. Όταν ένα βρέφος κουνάει συνεχώς τα χέρια και τα πόδια του, αντιλαμβάνεται με αυτόν τρόπο την ύπαρξη του σώματός του.

β) Ένα παιδί προσχολικής ηλικίας αντιλαμβάνεται το σχήμα του σώματος του μέσα από την κίνηση του στο χώρο και από τις κινητικές δεξιότητες που σιγά-σιγά αποκτά, καθώς μεγαλώνει. Έτσι, το παιδί κατανοεί το σώμα του ως ενιαίο σύνολο και αντιλαμβάνεται τον εαυτό του μέσα στο χώρο που αναπτύσσεται.

26053

Θέμα 2ο

2.1 Το παιδί μέσα από την κίνηση κατακτά έννοιες που σχετίζονται με τη γνώση του σώματος του. Ποιες είναι αυτές οι έννοιες;

2.2 Ένα περιβάλλον που είναι κατάλληλα οργανωμένο μπορεί να βοηθήσει το παιδί να κατανοήσει τις έννοιες που σχετίζονται με τον χώρο. Μπορεί να συμβεί το ίδιο και μέσα από την ενασχόληση του με κατάλληλες δραστηριότητες; Αν ναι, να αναφέρετε (ονομαστικά) τρία παραδείγματα δραστηριοτήτων που μπορούν να συμβάλλουν προς αυτή την κατεύθυνση.

Ενδεικτικές απαντήσεις

2.1 Το παιδί μέσα από τη γνώση και την κίνηση του σώματός του μαθαίνει τις έννοιες:

• περπατάω

• τρέχω

• χοροπηδάω

• γλιστράω

• σέρνομαι

• κυλιέμαι

• σκαρφαλώνω

• ισορροπώ

• ανεβαίνω - κατεβαίνω

• σπρώχνω - τραβώ

• πετώ – πιάνω

2.2 Ναι, τα παιδιά μπορούν να μάθουν τις έννοιες του χώρου και μέσα από δραστηριότητες, όπως δραστηριότητες κίνησης, αυτοσχεδιασμού, μουσικοκινητικής αγωγής, επιτραπέζια παιχνίδια, κ.α. (Ζητούνται τρία παραδείγματα δραστηριοτήτων από τα παραπάνω. Δεκτές γίνονται και οι δραστηριότητες που προτείνουν οι μαθητές/τριες και δεν αναφέρονται στο βιβλίο, αλλά ανταποκρίνονται ορθά στην ερώτηση).

26054

Θέμα 2ο

2.1 Μια από τις δεξιότητες της λεπτής κινητικότητας που κατακτά σταδιακά το παιδί προσχολικής ηλικίας είναι «Να χειρίζεται διάφορα αντικείμενα». Να περιγράψετε πως εξελίσσεται αυτή η ικανότητα.

2.2 Καλό είναι να οργανώνουμε δραστηριότητες μέσα στο χώρο, που να βοηθούν το μικρό παιδί να συνειδητοποιήσει την ύπαρξη του σώματός του.

α) Ποιες δραστηριότητες βοηθούν το μικρό παιδί να συνειδητοποιήσει το σώμα του και κατ’ επέκτασή την ύπαρξή του;

β) Μετά την συνειδητοποίηση του σώματός του με ποιους τρόπους μπορεί να εκφραστεί δημιουργικά το παιδί και τι μπορεί να αποτυπώσει με τις δημιουργίες του;

Ενδεικτικές απαντήσεις

2.1 Το παιδί πρέπει να αποκτήσει την ικανότητα να χειρίζεται διάφορα αντικείμενα με τη συνεργασία του καρπού, της παλάμης και των δακτύλων του. Όσο μεγαλώνει τόσο εξειδικεύονται οι κινήσεις του και μπορεί να χειρίζεται όλο και μικρότερα αντικείμενα, τα οποία τα συναντάμε ακόμη και στις δραστηριότητες της καθημερινής ζωής, όπως τσιμπιδάκια, μανταλάκια, κορδόνια, κουμπιά. Το παιδί προσχολικής ηλικίας μπορεί να κουμπώνει, να ξεκουμπώνει, να λύνει, να δένει, να κλείνει, να ανοίγει, να τυλίγει, να ξετυλίγει.

2.2

α) Καλό είναι να οργανώνουμε δραστηριότητες μέσα στο χώρο, που να βοηθούν το μικρό παιδί να συνειδητοποιήσει την ύπαρξη του σώματός του. Αρχικά το παιδί μαθαίνει το σώμα του από δραστηριότητες και παιχνίδια αυτοσχεδιασμού, μίμησης και μουσικοκινητικής αγωγής.

β) Αφού το παιδί συνειδητοποιήσει το σώμα του, μπορεί να εκφραστεί δημιουργικά με τη ζωγραφική, την πλαστελίνη και τον πηλό και τη χειροτεχνία. Τότε το βλέπουμε να φτιάχνει ή να ζωγραφίζει έναν άνθρωπο και να ονομάζει τα διάφορα μέρη του σώματός του.

26055

Θέμα 2ο

2.1 Η σχέση ανάμεσα στην κίνηση, τη νόηση και το συναίσθημα του παιδιού αποτελούν την έννοια της ψυχοκινητικότητας. Να αναλύσετε πώς αναπτύσσεται το παιδί, ως προς:

α) Τον τομέα της κίνησης

β) Τον τομέα της νόησης

γ) Τον τομέα του συναισθήματος

Ενδεικτικές απαντήσεις

2.1

α) Το παιδί, καθώς μεγαλώνει, εξελίσσεται στον τομέα της κίνησης, της νόησης και του συναισθήματος. Κινητικά, αποκτά μεγαλύτερες δεξιότητες τόσο στην αδρή κινητικότητα, αρχίζοντας από το μπουσούλημα και περνώντας ύστερα στο περπάτημα και στο τρέξιμο, όσο και στη λεπτή κινητικότητα με το να μπορεί να χρησιμοποιεί άνετα τον καρπό, την παλάμη και τα δάκτυλα του χεριού του.

β) Νοητικά, αναπτύσσεται η σκέψη του, αφού προσλαμβάνει από το περιβάλλον του πολλά ερεθίσματα τα οποία επεξεργάζεται και αφομοιώνει.

γ) Συναισθηματικά, δημιουργεί σχέσεις επικοινωνίας και αλληλεξάρτησης με τα πρόσωπα του περιβάλλοντός του είτε αυτά είναι ενήλικα, πως οι γονείς του ή ο/η βρεφονηπιοκόμος, είτε συνομήλικα, όπως είναι οι παρέες του στο βρεφονηπιακό σταθμό ή τη γειτονιά. Η σωστή συναισθηματική σχέση που θα δημιουργηθεί ανάμεσα στο παιδί και στα άλλα άτομα βοηθάει στη σωστή ψυχική του ανάπτυξη.

26057

Θέμα 4ο

4.1 Στο Βρεφονηπιακό Σταθμό που εργάζεστε, θέλετε να βοηθήσετε τα παιδιά να αναπτύξουν την αμφιπλευρικότητά τους. Να περιγράψετε τις ενέργειες που θα κάνατε προς αυτή την κατεύθυνση.

4.2 Παρατηρείτε στο Βρεφονηπιακό σταθμό ένα παιδάκι τρεισήμισι ετών να ζωγραφίζει με το αριστερό του χέρι. Η βρεφονηπιοκόμος θεωρώντας ότι το παιδί πρέπει να ζωγραφίζει με το δεξί χέρι, πιέζει το παιδί να αλλάξει χέρι και να ζωγραφίζει με το δεξί. Συμφωνείτε με την άποψη αυτή; Αιτιολογείστε την απάντησή σας.

Ενδεικτική επίλυση

4.1 Για να βοηθήσουμε τα παιδιά να ανακαλύψουν την αμφιπλευρικότητά τους, τους δίνουμε διάφορες δραστηριότητες μέσα από τις οποίες αυθόρμητα θα χρησιμοποιήσουν ανάλογα την αριστερή ή τη δεξιά πλευρά του σώματός τους. Οι δραστηριότητες μπορούν να αφορούν ολόκληρο το σώμα, όπως όταν πηδάνε πάνω από ένα εμπόδιο, και χρησιμοποιούν το δεξί ή το αριστερό πόδι, για να στηρίξουν το βάρος του σώματός τους ή να αφορούν μόνο τις κινήσεις των χεριών, όπως όταν τους δίνουμε να χρωματιστό μολύβι (μια κηρομπογιά) ή ένα πινέλο, για να ζωγραφίσουν και να χρησιμοποιήσουν ανάλογα το δεξί ή το αριστερό χέρι, για να το κρατήσουν.

4.2 Δε συμφωνώ με την άποψη της βρεφονηπιοκόμου. Δεν πρέπει να πιέζουμε ένα παιδί να αλλάξει προτίμηση πλευράς, αφού η αμφιπλευρικότητα οφείλεται σε νευρολογικά δεδομένα. Παλαιότερα, θεωρούσαν σωστό πως το παιδί έπρεπε να κρατάει το μολύβι με το δεξί χέρι και πίεζαν το αριστερόχειρο παιδί να αλλάξει προτίμηση πλευράς. Σήμερα, αυτή η αντίληψη θεωρείται απαράδεκτη και πρέπει να σεβόμαστε την ατομικότητα του κάθε παιδιού.

26063

Θέμα 4ο

4.1 Οι τομείς της κίνησης, της νόησης και του συναισθήματος συνυπάρχουν και επιδρούν στην εξέλιξη του ατόμου. Ποιος είναι ο λόγος που θεωρούμε σημαντική τη σωστή ψυχοκινητική εξέλιξη του νηπίου;

4.2 Τα παιδιά προσχολικής ηλικίας σταδιακά αρχίζουν να αντιλαμβάνονται τις έννοιες της διάρκειας και της χρονικής στιγμής. Πως μπορούμε να βοηθήσουμε τα παιδιά να αντιληφθούν τις έννοιες της διάρκειας;

Ενδεικτική επίλυση

4.1 Η σωστή ψυχοκινητική εξέλιξη του παιδιού είναι σημαντική για τη συνειδητοποίηση του σχήματος του σώματός του αλλά και για την απόκτηση των εννοιών του χώρου και του χρόνου. Αφού μάθει τις έννοιες αυτές, μέσα από την κίνηση στο χώρο και από τη συζήτηση για το πέρασμα του χρόνου, μπορεί να ασχοληθεί με εργασίες που απαιτούν χαρτί και μολύβι και αναφέρονται στις χωροχρονικές έννοιες. Ένα παιδί που γνωρίζει το σχήμα του σώματός του και μπορεί να το τοποθετεί πιο εύκολα στο χώρο και στο χρόνο, μπορεί πιο εύκολα, σε επόμενο στάδιο, να μάθει γραφή και ανάγνωση.

4.2 Τη διάρκεια την αντιλαμβάνονται τα παιδιά μέσα από ρυθμικές και μουσικοκινητικές ασκήσεις. Μπορούν να τρέχουν, να χοροπηδούν, να καλπάζουν, να σταματούν, ανάλογα την ένταση και τη διάρκεια του ρυθμού και της μουσικής. Όταν τα παιδιά μάθουν τις παραπάνω χρονικές έννοιες μέσα από τη συζήτηση και την εμπειρία τους, τότε μπορούμε να τους δώσουμε επιτραπέζια παιχνίδια που να αναφέρονται στις συγκεκριμένες έννοιες.

26121

Θέμα 2ο

2.1 Το παιδί προσχολικής ηλικίας το οποίο μεγαλώνει μέσα σε έναν οργανωμένο χώρο, τον αντιλαμβάνεται μέσα από τη γνώση και την κίνηση του σώματος και έτσι μπορεί να οδηγηθεί και στην κατανόηση διαφόρων εννοιών. Σύμφωνα με την άποψη αυτή:

α) Ποιες έννοιες ποσοτήτων μπορεί να μάθει;

β) Ποια σχήματα μπορεί να μάθει;

γ) Πώς πρέπει να είναι οργανωμένος ο χώρος στον βρεφονηπιακό σταθμό, έτσι ώστε να μπορούν να πραγματοποιούνται σωστά οι δραστηριότητες για την εκμάθηση των εννοιών του χώρου;

Ενδεικτικές απαντήσεις

2.1

α) Το παιδί προσχολικής ηλικίας μαθαίνει τις εξής έννοιες ποσοτήτων:

• Γεμάτο-άδειο

• Πολύ-λίγο

• Ολόκληρο-μισό

β) Τα σχήματα που μαθαίνει το παιδί προσχολικής ηλικίας είναι:

• Κύκλος

• Τετράγωνο

• Τρίγωνο

• Παραλληλόγραμμο

γ) Για να πραγματοποιούνται σωστά οι δραστηριότητες για την εκμάθηση των εννοιών του χώρου, πρέπει να οργανώσουμε σωστά το χώρο, έτσι ώστε να είναι άνετος όχι όμως και αχανής, και να παρέχει πολλά ερεθίσματα μάθησης. Φροντίζουμε ώστε τα έπιπλα να είναι προσαρμοσμένα στις ανάγκες των παιδιών και να μην είναι πάρα πολλά σε σχέση με το χώρο, για να μην εμποδίζεται η κίνησή τους.

26123

Θέμα 4ο

4.1 Εργάζεστε σε έναν Βρεφονηπιακό Σταθμό και θέλετε να βοηθήσετε τα παιδιά να καταλάβουν τη διαδοχή κάποιων εννοιών χρόνου. Ποιες έννοιες είναι αυτές και τι μπορείτε να κάνετε εσείς για να βοηθήσετε τα παιδιά να καταλάβουν αυτές τις έννοιες;

4.2 Η Σοφία είναι βρεφονηπιοκόμος και εργάζεται σε έναν Βρεφονηπιακό Σταθμό. Πραγματοποιεί διάφορες δραστηριότητες για να βοηθήσει τα παιδιά να αποκτήσουν την ικανότητα να χειρίζονται διάφορα αντικείμενα με τη συνεργασία του καρπού, της παλάμης και των δαχτύλων τους. Να περιγράψετε πως μπορεί το παιδί να χειρίζεται τα διάφορα υλικά στη ζωγραφική, τη χειροτεχνία και στην πλαστική.

Ενδεικτική επίλυση

4.1 Τα παιδιά πρέπει να καταλάβουν τη διαδοχή:

• της ημέρας - νύκτας (πρωί, μεσημέρι, βράδυ)

• των μηνών

• των εποχών

Συνεπώς, συζητάμε με τα παιδιά για το τι κάνουμε το πρωί, τι το μεσημέρι, τι το βράδυ. Τους λέμε πως το πρωί υπάρχει ο ήλιος που φωτίζει, ενώ το βράδυ υπάρχει το φεγγάρι και τα αστέρια. Επίσης, τα βοηθάμε να καταλάβουν τη διαδοχή των μηνών και των εποχών με τη συζήτηση για την αλλαγή των καιρικών συνθηκών, για τα ρούχα που φοράμε κάθε εποχή καθώς επίσης και μέσα από τις γιορτές που κάνουμε όλη τη διάρκεια της χρονιάς.

4.2 Στη ζωγραφική, αρχικά, το παιδί προσχολικής ηλικίας χρησιμοποιεί χοντρά χρωματιστά μολύβια ή τα δάκτυλά του, για να ζωγραφίσει. Μεγαλώνοντας, χρησιμοποιεί λεπτά χρωματιστά μολύβια και λεπτά πινέλα. Στη χειροτεχνία χρησιμοποιεί ψαλίδι και διάφορα άλλα υλικά, όπως ζυμαρικά, όσπρια, κουμπιά, μικρά χαρτάκια, που απαιτούν εξειδικευμένες κινήσεις του χεριού. Στην πλαστική χρησιμοποιεί πλαστελίνη, πηλό ή ζυμάρι για να φτιάξει διάφορες μικρές κατασκευές.

28392

Θέμα 4ο

4.1 Κατά τη διάρκεια του νυχτερινού ύπνου, ο Γιώργος 4 χρονών ξυπνάει τρομαγμένος και αρχίζει να ουρλιάζει. Η εικόνα που αντικρίζει το άτομο που τον φροντίζει, με την είσοδό του στο δωμάτιό του, είναι το παιδί να βρίσκεται καθισμένο στο κρεβάτι του και με μάτια ορθάνοιχτα και τρομαγμένα να κοιτάζει στο «κενό». Αν και μοιάζει ξύπνιο, δεν έχει επαφή με την πραγματικότητα. Το πρωί το συζητάει μαζί του και αντιλαμβάνεται ότι ο Γιώργος δε θυμάται τι είχε συμβεί κατά τη διάρκεια του ύπνου.

α) Σε ποια διαταραχή του ύπνου πιστεύετε ότι αναφέρεται η παραπάνω περίπτωση; Αιτιολογήστε την απάντησή σας.

β) Πού θα μπορούσε να οφείλεται;

γ) Με ποιο τρόπο θα έπρεπε να αντιμετωπιστεί;

4.2 Η Ελένη 4 χρονών παρουσίασε ελαφρύ πυρετό. Με ποιους τρόπους θα μπορούσε ένας/μία βρεφονηπιοκόμος να τη βοηθήσει να αισθανθεί καλύτερα;

Ενδεικτική επίλυση

4.1

α) Πρόκειται για νυχτερινό τρόμο και όχι για εφιάλτη. Το γεγονός ότι το παιδί δε θυμάται τι είχε συμβεί κατά τη διάρκεια του ύπνου, είναι συνήθως αυτό που ξεχωρίζει τους εφιάλτες από τους νυχτερινούς τρόμους.

β) Οι νυχτερινοί τρόμοι δε συμβαίνουν συχνά, ενώ πολύ λίγα παιδιά παρουσιάζουν αυτό το πρόβλημα. Συνήθως ακολουθούν τραυματικές καταστάσεις, όπως μια εγχείρηση, βίαιη απομάκρυνση από τους γονείς ή ένα τροχαίο ατύχημα και μπορούν να εμφανιστούν ακόμα και από την ηλικία του ενός έτους.

γ) Σε τέτοιες περιπτώσεις πηγαίνουμε κοντά στο παιδί και χωρίς να προσπαθήσουμε να το αγκαλιάσουμε, του μιλάμε με χαμηλή και καθησυχαστική φωνή προσέχοντας να μην το ξυπνήσουμε, μέχρι να ηρεμήσει ολοκληρωτικά και να ξανακοιμηθεί.

4.2 Σε περιπτώσεις ελαφρού πυρετού, ένας/μία βρεφονηπιοκόμος θα μπορούσε να βοηθήσει το παιδί να αισθανθεί καλύτερα, αν:

• Κρατάει το δωμάτιό του δροσερό και ντύνει το παιδί ελαφρά.

• Το ενθαρρύνει να πίνει πολλά υγρά.

• Αποφεύγει να δίνει στο παιδί βαριά φαγητά, επειδή ο πυρετός επηρεάζει το στομάχι και τη διαδικασία της πέψης.

• Δεν απαιτεί από το παιδί που έχει ελαφρύ πυρετό να μείνει στο κρεβάτι του ή στο δωμάτιό του. Του επιτρέπει να κυκλοφορεί μέσα στο σπίτι, χωρίς όμως να τρέχει και να κουράζεται.

28497

Θέμα 2ο

2.1 Σύμφωνα με ειδικούς υπάρχουν ορισμένα κριτήρια που μπορούν να χρησιμοποιηθούν για να ορίσουν το παιχνίδι και να το ξεχωρίσουν από άλλες δραστηριότητες στις οποίες συμμετέχουν τα παιδιά. Να αναφέρετε τρία (3) κριτήρια βάσει των οποίων διαφοροποιείται το παιχνίδι από τις υπόλοιπες δραστηριότητες των παιδιών.

2.2 Η αξία και η σημασία του παιχνιδιού για την ανάπτυξη του παιδιού έχει αποδειχθεί και υποστηριχθεί από πολλές έρευνες και θεωρίες.

α) Σε ποιους τομείς ανάπτυξης του παιδιού, παίζει βασικό ρόλο το παιχνίδι;

β) Με τι θα μπορούσε να συγκριθεί η ανάγκη του παιδιού για παιχνίδι;

Ενδεικτικές απαντήσεις

2.1 Τα κριτήρια με βάση τα οποία διαφοροποιείται το παιχνίδι από άλλες δραστηριότητες στις οποίες συμμετέχουν τα παιδιά, είναι τα εξής:

• Το παιχνίδι πρέπει να είναι ευχάριστο και διασκεδαστικό, για αυτούς που παίζουν. • Τα παιχνίδι δεν πρέπει να εξυπηρετεί κανένα συγκεκριμένο σκοπό ούτε να έχει στόχο να καλύψει κάποια συγκεκριμένη ανάγκη. Τα παιδιά παίζουν, γιατί τα ευχαριστεί και όχι γιατί τους το επιβάλλουν εξωτερικοί παράγοντες (π.χ. η κοινωνία, ή βιολογικές ανάγκες).

• Το παιχνίδι πρέπει να είναι εθελοντικό. Τα παιδιά παίζουν, γιατί το θέλουν τα ίδια και όχι κάποιος άλλος.

• Για να πούμε ότι ένα παιδί παίζει, πρέπει να συμμετέχει ενεργητικά σ’ αυτό που κάνει.

• Το παιχνίδι πρέπει να δίνει στα παιδιά την ευκαιρία και τη δυνατότητα να χρησιμοποιήσουν τη φαντασία τους.

• Όταν παίζουν τα παιδιά, ενδιαφέρονται περισσότερο για τις ίδιες τις πράξεις τους και τη συμπεριφορά τους παρά για το αποτέλεσμά τους.

• Το παιχνίδι είναι διαφορετικό από την τάση του παιδιού για εξερεύνηση. Η τάση για εξερεύνηση οδηγείται από την ερώτηση «τι είναι αυτό το αντικείμενο και για τι πράγμα χρησιμεύει;» Ενώ το παιχνίδι πηγάζει και οδηγείται από την ερώτηση «τι μπορώ να κάνω με αυτό το αντικείμενο;».

• Το παιχνίδι είναι ελεύθερο από προκαθορισμένους κανόνες, όπως π.χ. γίνεται με τα επιτραπέζια ή τα ομαδικά παιχνίδια. (Ζητούνται τρία από τα παραπάνω)

2.2

α) Το παιχνίδι παίζει βασικό ρόλο στην κοινωνική, συναισθηματική, σωματική, γλωσσική και γνωστική ανάπτυξη του παιδιού.

β) Η ανάγκη του παιδιού για παιχνίδι είναι το ίδιο σημαντική με την ανάγκη του για φαγητό, αγάπη και φροντίδα.

28498

Θέμα 2ο

2.1 Το παιχνίδι με τον ηλεκτρονικό υπολογιστή βοηθάει τα παιδιά να αναπτυχθούν και να μάθουν, αρκεί να τηρούνται ορισμένες προϋποθέσεις. Να αναφέρετε τρεις (3) προϋποθέσεις που θεωρούνται απαραίτητες για την επίτευξη των παραπάνω στόχων.

2.2 Οι μαλακές κούκλες και τα γούνινα ζωάκια θεωρούνται κατάλληλα παιχνίδια για βρέφη πάνω από τριών (3) μηνών. Προκειμένου τα παιχνίδια αυτά να είναι ασφαλή για τα βρέφη, σε ποια σημεία θα έπρεπε να δοθεί ιδιαίτερη προσοχή;

Ενδεικτικές απαντήσεις

2.1 Οι προϋποθέσεις που πρέπει να τηρούνται είναι οι εξής:

• Τα παιδιά πρέπει να έχουν τη δυνατότητα να επιλέγουν παιχνίδια-προγράμματα και να παίζουν με το δικό τους ρυθμό. Παιδιά και παιδαγωγοί μαθαίνουν μαζί.

• Οι παιδαγωγοί ενθαρρύνουν τα παιδιά να μαθαίνουν το ένα από το άλλο.

• Ο ενήλικας παρατηρεί τα παιδιά την ώρα που χρησιμοποιούν τον ηλεκτρονικό υπολογιστή, συζητάει μαζί τους και τους κάνει ερωτήσεις, προτάσεις και σχόλια.

• Η χρονική διάρκεια της επαφής των παιδιών με τον ηλεκτρονικό υπολογιστή είναι περιορισμένη.

• Ο ενήλικας βεβαιώνεται ότι τα παιδιά μοιράζουν ίσα το χρόνο τους ανάμεσα στο παιχνίδι με τον ηλεκτρονικό υπολογιστή και την επαφή με το φυσικό περιβάλλον και τα αντικείμενα γύρω τους (π.χ. τα τουβλάκια, τον πηλό, τις κούκλες, τα αυτοκινητάκια, τις μπογιές).

• Ο χώρος που βρίσκονται οι ηλεκτρονικοί υπολογιστές είναι άνετος και ενθαρρύνει τα παιδιά να παίξουν σε ομάδες (π.χ. τοποθετώντας 2 ή 3 καρέκλες γύρω από τον ηλεκτρονικό υπολογιστή και αφήνοντας χώρο για παιδιά θεατές. (Ζητούνται τρία από τα παραπάνω)

2.2 Θα πρέπει να προτιμούνται παιχνίδια που είναι μαλακά και χωρίς σύρματα (π.χ. για την ουρά ή για τα αυτιά) ή άλλα αιχμηρά αντικείμενα που θα μπορούσαν να τρυπήσουν το ύφασμα και να πληγώσουν το παιδί. Να επιλέγονται κούκλες και ζωάκια με ραμμένα χαρακτηριστικά. Μαλακά παιχνίδια με πλαστικά μάτια, μύτη ή στόμα που ξεκολλάνε μπορούν να αποβούν επικίνδυνα για τα παιδιά. Επίσης, ένα άλλο σημείο που πρέπει να δίνεται ιδιαίτερη προσοχή είναι τα παιχνίδια αυτά να μην έχουν κουδουνάκια, κουμπιά, κορδέλες ή άλλα αντικείμενα που τα παιδιά θα μπορούσαν να ξεκολλήσουν και να βάλουν στο στόμα.

28499

Θέμα 2ο

2.1 Στην ηλικία των 30 - 36 μηνών, τα παιδιά έχουν μεγαλύτερη εμπιστοσύνη στον εαυτό τους, καθώς περπατάνε, τρέχουν ή χοροπηδάνε. Τους αρέσουν δραστηριότητες που απαιτούν πιο έντονες κινήσεις και επιπλέον γίνονται πιο δημιουργικά. Να περιγράψετε τρία (3) παιχνίδια που θωρούνται κατάλληλα για την ηλικία αυτή.

2.2 Ένας από τους λόγους για τους οποίους το παιχνίδι είναι απαραίτητο για τα παιδιά, είναι ότι τα βοηθάει να προετοιμαστούν για την ενήλικη ζωή τους. Να εξηγήσετε με ποιο τρόπο επιτυγχάνεται αυτό, δίνοντας ένα παράδειγμα.

Ενδεικτικές απαντήσεις

2.1

α) Κατάλληλα παιχνίδια για την ηλικία των 30 - 36 μηνών είναι τα εξής:

• Παζλ: Γι’ αυτήν την ηλικία διαλέγουμε παζλ με μεγάλα κομμάτια και απλές, ξεκάθαρες εικόνες.

• Παιδικά κουζινικά: Το δραματικό παιχνίδι είναι ένα από τα πιο αγαπημένα παιχνίδια των παιδιών αυτής της ηλικίας. Μπορούμε να εμπλουτίσουμε το υλικό για το δραματικό παιχνίδι με άδεια κουτιά, πλαστικά μπουκάλια, σουρωτήρια, χωνιά, μικρά δοχεία και άλλα τέτοια αντικείμενα από την κουζίνα των ενηλίκων.

• Παιχνίδια κατασκευών: Η φαντασία των παιδιών τα κάνει να χρησιμοποιούν τα απλά αυτά υλικά με τρόπους πολύπλοκους και δημιουργικούς.

• Σύνεργα ζωγραφικής και γραφής: Τα παιδιά είναι έτοιμα και πρόθυμα να πειραματιστούν με τα υλικά ζωγραφικής. Τους αρέσουν τα κραγιόνια, οι νερομπογιές, ο πηλός, τα κολλάζ από περιοδικά και εφημερίδες, οι δαχτυλομπογιές, οι τέμπερες, και άλλα τέτοιου είδους υλικά. Πριν δώσουμε οτιδήποτε στο παιδί βεβαιωνόμαστε ότι είναι φτιαγμένο από μη τοξικά υλικά και δε «βάφει».

• Βιβλία.

• Παιχνίδια για την αυλή και την παιδική χαρά, όπως κούνιες, μικρό καλάθι μπάσκετ, μπάλες, σαμπρέλες, αμμοδόχος, ποδηλατάκια και άλλα. (Ζητούνται τρία από τα παραπάνω)

2.2 Μέσα από το παιχνίδι το παιδί αναπτύσσει ικανότητες, όπως το να συνεργάζεται, να συμβιβάζεται και να διαπραγματεύεται. Μια ομάδα παιδιών που χτίζουν ένα πύργο με τουβλάκια πρέπει να ακούσουν ο ένας τις ιδέες του άλλου, να δουλέψουν μαζί και να συνεργαστούν έτσι, ώστε να μην γκρεμιστεί αυτό που φτιάχνουν.

28500

Θέμα 2ο

2.1 Το παιχνίδι αποτελεί βασικό μέσο για τη δημιουργία σχέσεων μεταξύ των παιδιών. Το πρώτο είδος παιχνιδιού που κάνει την εμφάνισή του με βάση το παραπάνω κριτήριο, είναι το «μοναχικό παιχνίδι».

α) Σε ποια ηλικία εμφανίζεται το «μοναχικό παιχνίδι»;

β) Να περιγράψετε το παραπάνω είδος παιχνιδιού.

2.2 Καθώς μεγαλώνουν τα παιδιά, οι συνομήλικοι γίνονται όλο και περισσότερο πιο σημαντικοί στη ζωή τους. Έτσι, σιγά-σιγά αρχίζει να αναπτύσσεται ένα είδος παιχνιδιού που ονομάζεται «παράλληλο παιχνίδι».

α) Σε ποια ηλικία κάνει την εμφάνισή του το «παράλληλο παιχνίδι»;

β) Να περιγράψετε τη συμπεριφορά των παιδιών στα πλαίσια του παραπάνω είδους παιχνιδιού.

Ενδεικτικές απαντήσεις

2.1

α) Το «μοναχικό παιχνίδι» αναπτύσσεται στα πρώτα δύο χρόνια της ζωής τους των παιδιών.

β) Κατά το μοναχικό παιχνίδι τα παιδιά παίζουν κυρίως με τους γονείς τους ή και μόνα τους. Σε αυτό το χρονικό διάστημα τα παιδιά ενδιαφέρονται περισσότερο για τα παιχνίδια και τα αντικείμενα που βρίσκονται μέσα σ’ ένα χώρο παρά για τα άλλα παιδιά, αν και αρκετά συχνά πλησιάζουν το ένα στο άλλο, χαμογελάνε και ανταλλάζουν παιχνίδια.

2.2

α) Το «παράλληλο παιχνίδι» εμφανίζεται ανάμεσα στο δεύτερο και τον τρίτο χρόνο της ζωής του παιδιού.

β) Στο «παράλληλο παιχνίδι», τα παιδιά αν και αναγνωρίζουν το ένα την παρουσία του άλλου, δεν είναι ακόμα σε θέση να συνεργαστούν και τα βλέπουμε να παίζουν το ένα δίπλα στο άλλο, αλλά όχι μεταξύ τους.

28501

Θέμα 2ο

2.1 Μεταξύ των παιχνιδιών που είναι κατάλληλα για την ηλικία των 9-12 μηνών, συγκαταλέγονται και τα «παιχνίδια που σπρώχνονται».

α) Να εξηγήσετε για ποιο λόγο τα «παιχνίδια που σπρώχνονται» θεωρούνται κατάλληλα για την ηλικία αυτή.

β) Να αναφέρετε δύο (2) χαρακτηριστικά που πρέπει να έχουν τα παραπάνω παιχνίδια ώστε να παρέχουν ασφάλεια στα παιδιά (π.χ. βάρος).

2.2 Το παιχνίδι δίνει στα παιδιά την ευκαιρία να είναι δημιουργικά και μαθαίνουν να λύνουν «προβλήματα». Με άλλα λόγια μέσα από το παιχνίδι, το παιδί μαθαίνει να αναλύει μια κατάσταση και να προσπαθεί να βρει τη λύση στο πρόβλημά του. Να εξηγήσετε με παραδείγματα πώς επιτυγχάνεται αυτό.

Ενδεικτικές απαντήσεις

2.1

α) Σ’ αυτήν την ηλικία τα παιδιά έχουν ήδη αρχίσει να κινούνται μέσα στο χώρο που βρίσκονται με διάφορους τρόπους π.χ. μπουσουλώντας ή με τη βοήθεια κάποιου αντικειμένου που μπορούν να σπρώχνουν. Γύρω στους 12 μήνες πολλά παιδιά μπορούν και στέκονται στα πόδια τους και «περπατάνε» με τη βοήθεια ενός ενήλικα, του τοίχου ή κάποιου επίπλου. Επομένως, «τα παιχνίδια που σπρώχνονται», είναι κατάλληλα για την ηλικία αυτή διότι δίνουν στα παιδιά την ευκαιρία να εξασκήσουν τις νέες κινητικές τους δεξιότητες.

β) Τα συγκεκριμένα παιχνίδια πρέπει να είναι σταθερά και σχετικά βαριά, ώστε να μπορεί το παιδί να στηριχτεί πάνω τους και να τα σπρώχνει καθώς περπατάει.

2.2 Πράγματι, το παιχνίδι δίνει στα παιδιά την ευκαιρία να είναι δημιουργικά και να μάθουν να λύνουν διάφορα «προβλήματα» που προκύπτουν. Π.χ. όταν το παιδί φτιάχνει με τα τουβλάκια ένα αυτοκίνητο και διαπιστώνει ότι δεν υπάρχουν στρογγυλά τουβλάκια για τις ρόδες, θα πρέπει να σκεφτεί πώς θα λύσει το «πρόβλημά» του αυτό. Μπορεί να χρησιμοποιήσει κάποιο άλλο υλικό ή να φτιάξει μια ιστορία που εξηγεί, γιατί το αυτοκίνητό του δεν έχει ρόδες, π.χ. διότι είναι ένα ειδικό αυτοκίνητο που μπορεί και πετάει.

28502

Θέμα 2ο

2.1 Μια από τις πιο γνωστές θεωρίες για το παιδικό παιχνίδι είναι αυτή του Piaget, ο οποίος διέκρινε 3 είδη-βαθμίδες παιδικού παιχνιδιού.

α) Σε ποιο τομέα ανάπτυξης του παιδιού βοηθάει σημαντικά το παιχνίδι σύμφωνα με τον Piaget;

β) Να αναφέρετε ονομαστικά τα τρία (3) είδη-βαθμίδες παιδικού παιχνιδιού κατά τον Piaget.

γ) Να περιγράψετε συνοπτικά τα παραπάνω είδη-βαθμίδες παιδικού παιχνιδιού.

Ενδεικτικές απαντήσεις

2.1

α) Σύμφωνα με τον Piaget το παιχνίδι βοηθάει σημαντικά στη γνωστική ανάπτυξη του παιδιού.

β) Τα τρία (3) είδη-βαθμίδες του παιδικού παιχνιδιού σύμφωνα με τον Piaget, είναι τα εξής:

• Το παιχνίδι άσκησης ή αισθησιοκινητικό παιχνίδι

• Το συμβολικό παιχνίδι

• Το κοινωνικό παιχνίδι ή το παιχνίδι με κανόνες.

γ)

• Το παιχνίδι άσκησης ή αισθησιοκινητικό παιχνίδι, αποτελείται από επαναλαμβανόμενες πράξεις από όπου το παιδί αντλεί ικανοποίηση. Π.χ. το παιδί πετάει την κουδουνίστρα του κάτω από το κρεβάτι και ο ενήλικας τη μαζεύει και του την επιστρέφει.

• Στο συμβολικά παιχνίδι, τα παιδιά μπορούν να χρησιμοποιήσουν τα αντικείμενα που βρίσκονται γύρω τους σαν σύμβολα για κάτι άλλο. Π.χ. βάζοντας ένα άδειο κουτί πάνω στο κεφάλι του, το παιδί προσποιείται ότι είναι αστυνομικός ή νοσοκόμα.

• Κατά το κοινωνικό παιχνίδι ή το παιχνίδι με κανόνες, τα παιδιά αρχίζουν να καταλαβαίνουν τις ανάγκες και τα συναισθήματα άλλων ανθρώπων, γίνονται πιο κοινωνικά και συνεργάσιμα. Μαθαίνουν να δέχονται και να σέβονται τους κανόνες που θέτουν οι άλλοι. Επιπλέον, μαθαίνουν να μοιράζονται και συνειδητοποιούν ότι όλοι έχουν δικαιώματα και υποχρεώσεις.

28503

Θέμα 2ο

2.1 Μέσα από το δραματικό παιχνίδι το παιδί έχει την ευκαιρία να εκφράσει τα αρνητικά συναισθήματα που ενδεχομένως να έχει για τους γύρω του, χωρίς να κινδυνεύει να τιμωρηθεί γι’ αυτό. Με άλλα λόγια, το δραματικό παιχνίδι αποτελεί μια καθαρτική εμπειρία για το παιδί. Να περιγράψετε μέσα από παραδείγματα, πώς μπορεί το παιδί να εκφράσει τα αρνητικά συναισθήματά του μέσα από το δραματικό παιχνίδι.

2.2 Πολλοί ειδικοί δε συνιστούν τη χρήση των ηλεκτρονικών υπολογιστών σε παιδιά κάτω της ηλικίας των τριών (3) ετών. Να αναφερθείτε συνοπτικά στους λόγους για τους οποίους δε συνιστάται η χρήση των ηλεκτρονικών υπολογιστών από τα παιδιά αυτής της ηλικίας.

Ενδεικτικές απαντήσεις

2.1 Μέσα από το δραματικό παιχνίδι το παιδί έχει την ευκαιρία και τη δυνατότητα να εκφράσει τα αρνητικά συναισθήματα, χωρίς να κινδυνεύει να τιμωρηθεί γι’ αυτό. Για παράδειγμα ο θυμός, που μπορεί να αισθάνεται το παιδί για έναν ενήλικα, μπορεί να βρει διέξοδο στον τρόπο με τον οποίο χτυπάει το μαξιλάρι, καθώς φτιάχνει το κρεβάτι της κούκλας ή κολλάει τα γραμματόσημα σαν ταχυδρόμος. Κατά τον ίδιο τρόπο, το παιδί που αισθάνεται ζήλια και εχθρότητα απέναντι στο αδελφάκι του, μπορεί να εκφράσει αυτά τα συναισθήματά του παίζοντας τη μαμά που μαλώνει το παιδί-κούκλα.

2.2 Η χρήση των ηλεκτρονικών υπολογιστών δε συνιστάται σε παιδιά κάτω της ηλικίας των τριών (3) ετών, επειδή τα μικρά παιδιά γνωρίζουν τον κόσμο γύρω τους με το σώμα τους: τα μάτια, τα αυτιά, τα χέρια και τα πόδια τους. Σ’ αυτήν τη χρονική περίοδο οι ηλεκτρονικοί υπολογιστές δεν μπορούν να δώσουν στα παιδιά το είδος των εμπειριών που χρειάζονται για την ανάπτυξη και την εξέλιξη των κοινωνικών, συναισθηματικών και γνωστικών ικανοτήτων τους. Τα παιδιά κάτω των τριών ετών έχουν ανάγκη να μάθουν να μπουσουλάνε, να περπατάνε, να μιλάνε και να κάνουν φίλους.

28504

Θέμα 2ο

2.1 Το παιχνίδι αποτελεί βασικό μέσο για τη δημιουργία σχέσεων μεταξύ των παιδιών. Να εξηγήσετε συνοπτικά πώς το παιχνίδι βάζει τις βάσεις για τις πρώτες φιλίες των παιδιών.

2.2 Τα «κρεμαστά παιχνίδια» αποτελούνται συνήθως από μια μπάρα, από την οποία κρέμονται διάφορα πιο μικρά παιχνίδια.

α) Σε ποια ηλικία απευθύνονται αυτού του είδους τα παιχνίδια; Αιτιολογήστε την απάντησή σας.

β) Να περιγράψετε πώς μπορούν να χρησιμοποιηθούν από τα παιδιά τα «κρεμαστά παιχνίδια».

Ενδεικτικές απαντήσεις

2.1 Στην αρχή, τα παιδιά αποκαλούν «φίλους» τους άλλα παιδιά με τα οποία παίζουν μαζί συχνά. Καθώς παίζουν τα παιδιά, έρχονται το ένα πιο κοντά στο άλλο. Π.χ. μέσα από το δραματικό παιχνίδι, που απαιτεί συνεννόηση και αμοιβαία κατανόηση για να διατηρηθεί, τα παιδιά ανακαλύπτουν κοινά χαρακτηριστικά, εμπειρίες ή προτιμήσεις, αντιμετωπίζουν κοινά «προβλήματα» στα οποία προσπαθούν να βρουν τη λύση μαζί και συνειδητοποιούν ότι μοιράζονται έναν κόσμο διαφορετικό απ’ αυτόν των ενηλίκων. Το ίδιο συμβαίνει και μέσα από το παιχνίδι που λειτουργεί με κανόνες. Π.χ. τα παιδιά μπορούν να αποκτήσουν φίλους, όταν σχηματίζουν «συμμαχίες» και συνεργάζονται για έναν κοινό σκοπό.

2.2

α) Τα κρεμαστά παιχνίδια απευθύνονται στην ηλικία των τριών (3) ως έξι (6) μηνών που τα παιδιά αρχίζουν να απλώνουν τα χέρια τους, για να φτάσουν κάποιο παιχνίδι. Είναι κατάλληλα μόνο για παιδιά που ακόμα βρίσκονται σε οριζόντια θέση.

β) Το βρέφος μπορεί να κουνήσει, να τραβήξει, να στριφογυρίσει και να σπρώξει τα παιχνίδια που κρέμονται από την μπάρα.

28505

Θέμα 4ο

4.1 Η Ασημένια είναι μια νέα βρεφονηπιοκόμος η οποία προσλήφθηκε πρόσφατα σε έναν Βρεφονηπιακό Σταθμό. Μια συνάδελφός της με μεγαλύτερη εμπειρία, τη συμβουλεύει να δίνει ιδιαίτερη βαρύτητα στην παρατήρηση της συμπεριφοράς των παιδιών καθώς παίζουν.

α) Κατά τη γνώμη σας ποιος είναι ο ρόλος της παρατήρησης κατά τη διάρκεια του παιχνιδιού των παιδιών;

β) Θεωρείτε τη συμμετοχή ή την επέμβαση της βρεφονηπιοκόμου στο παιχνίδι των παιδιών απαραίτητη; Αιτιολογήστε την απάντησή σας.

Ενδεικτική επίλυση

4.1

α) Η παρατήρηση αυτή είναι πολύ σημαντική, γιατί δίνει στη βρεφονηπιοκόμο τη δυνατότητα να γνωρίσει τα παιδιά καλύτερα και να βρει τρόπους με τους οποίους μπορεί να ενθαρρύνει και να στηρίξει το παιδικό παιχνίδι. Παρατηρώντας π.χ. τα παιδιά να παίζουν, βλέπει πώς εξελίσσονται στους διάφορους τομείς (π.χ. τον κινητικό, το γνωστικό ή το συναισθηματικό), γνωρίζει την ιδιοσυγκρασία, τις προτιμήσεις τους και πώς συναναστρέφονται με τους άλλους, και μπορεί να καταλάβει τι τα γεμίζει χαρά, τι τα στεναχωρεί ή τι τα τρομάζει. Επιπλέον, με την παρατήρηση η βρεφονηπιοκόμος μπορεί να καταλάβει πώς να διαμορφώσει το χώρο, ώστε να βοηθήσει το παιχνίδι, πότε πρέπει να παρουσιάσει καινούργιο υλικό, πότε πρέπει να επέμβει, για να διατηρήσει το ενδιαφέρον των παιδιών ζωντανό και πώς μπορεί να τα βοηθήσει να αποκτήσουν καινούργιες γνώσεις και έννοιες μέσα από το παιχνίδι τους.

β) Επειδή δεν υπάρχουν κανόνες για τη συμμετοχή του ενήλικα στο παιδικό παιχνίδι, η βρεφονηπιοκόμος θα πρέπει να αποφασίσει πολύ προσεκτικά για το πότε και με ποιο τρόπο μπορεί να συμμετάσχει ή να επέμβει στο παιχνίδι των παιδιών. Διότι, ενώ κάποια παιδιά μπορεί να καλοδεχθούν τις προτάσεις και τα σχόλια του ενήλικα, κάποια άλλα μπορεί όχι μόνο να τα απορρίψουν, αλλά και να διακόψουν το παιχνίδι τους εξαιτίας της επέμβασης αυτής.

28506

Θέμα 4ο

4.1 Η Έλενα και η Δήμητρα είναι δίδυμες αδελφές τεσσάρων χρονών και θέλουν να παίξουν στον ηλεκτρονικό υπολογιστή, αλλά η μητέρα τους δεν τους το επιτρέπει. Φοβάται πως η ενασχόληση των παιδιών της με τον ηλεκτρονικό υπολογιστή θα επηρεάσει αρνητικά την κοινωνική τους ανάπτυξη, γι’ αυτό και ζητά τη συμβουλή σας ως βρεφονηπιοκόμου.

α) Κατά τη γνώμη σας πράττει ορθά η συγκεκριμένη μητέρα; Αιτιολογήστε την απάντησή σας.

β) Τι είδους προγράμματα θα συμβουλεύατε τη μητέρα να επιλέξει προκειμένου να είναι κατάλληλα για τα παιδιά της;

Ενδεικτική επίλυση

4.1

α) Η συγκεκριμένη μητέρα δεν πράττει ορθά. Διότι, αντίθετα από αυτό που φοβούνται πολλοί γονείς και παιδαγωγοί, το παιχνίδι με τους ηλεκτρονικούς υπολογιστές δεν επηρεάζει την κοινωνική ανάπτυξη των παιδιών. Παίζοντας με τον ηλεκτρονικό υπολογιστή σε ζευγάρια, τα παιδιά μαθαίνουν να συνεργάζονται και να περιμένουν τη σειρά τους.

β) Η μητέρα θα έπρεπε να επιλέξει προγράμματα κατάλληλα για την ηλικία, τα ενδιαφέροντα και τις ικανότητες των παιδιών της. Τα προγράμματα που επιλέγονται πρέπει να δίνουν στα παιδιά την ευκαιρία να χρησιμοποιήσουν τη φαντασία τους, να λύσουν “προβλήματα”, να μιλήσουν μεταξύ τους, να πειραματιστούν και να αποκτήσουν καινούργιες δεξιότητες. Επίσης, προτιμούνται προγράμματα που δίνουν στα παιδιά την ευκαιρία να χρησιμοποιήσουν τις αισθήσεις τους -βγάζουν ήχους, μουσική και “φωνή”- και προγράμματα που είναι ρεαλιστικά και προκαλούν το ενδιαφέρον τους.

28507

Θέμα 4ο

4.1 Η Έλσα είναι μητέρα ενός βρέφους και θεωρεί ότι ήρθε η στιγμή να αγοράσει τα πρώτα παιχνίδια για το παιδί της. Ωστόσο, προβληματίζεται για το τι ακριβώς πρέπει να διαλέξει, γιατί δε γνωρίζει ποια χαρακτηριστικά πρέπει να έχουν τα παιχνίδια που απευθύνονται στη βρεφική ηλικία αλλά και ποιες ανάγκες πρέπει αυτά να καλύπτουν. Εσείς ως βρεφονηπιοκόμοι τι θα συμβουλεύατε στη συγκεκριμένη μητέρα:

α) Ως προς τα χαρακτηριστικά που πρέπει να έχουν τα παιχνίδια προκειμένου να είναι κατάλληλα για βρέφη.

β) Ως προς τους τομείς ανάπτυξης και τις ανάγκες των βρεφών που πρέπει να καλύπτουν.

Ενδεικτική επίλυση

4.1

α) Κατά την επιλογή παιχνιδιών για τα παιδιά, πρέπει να δίνεται ιδιαίτερη προσοχή στα εξής χαρακτηριστικά: να είναι ασφαλή, να είναι όσο το δυνατόν πιο γερά, να είναι κατάλληλα για την ηλικία του παιδιού, να λειτουργούν σωστά, να προκαλούν το ενδιαφέρον του παιδιού, να είναι διασκεδαστικά, να μπορούν να χρησιμοποιηθούν δημιουργικά, να καθαρίζονται εύκολα και να είναι ελκυστικά, όσον αφορά το χρώμα, το σχέδιο και τον ήχο τους.

β) Τα παιδικά παιχνίδια-αντικείμενα θα πρέπει να καλύπτουν όλους τους τομείς της ανάπτυξης και τις ανάγκες των παιδιών: τη σωματική, την κινητική, την κοινωνική και τη γλωσσική ανάπτυξη, την ανάπτυξη των αισθήσεων, την ανάπτυξη των λεπτών και αδρών χειρισμών, την ανάγκη τους για εξερεύνηση, πειραματισμό και δημιουργία και την ανάγκη τους να χρησιμοποιήσουν τη φαντασία τους και να βρεθούν σ’ έναν κόσμο ξεχωριστό από αυτό των ενηλίκων.

28508

Θέμα 4ο

4.1 Η Γιοάνα είναι υπεύθυνη για τη φροντίδα ενός βρέφους δύο χρονών και θεωρεί απαραίτητο τον καθημερινό περίπατό του έξω από το σπίτι.

α) Κατά τη γνώμη σας είναι απαραίτητος ο περίπατος ενός βρέφους σε τόσο μικρή ηλικία και αν ναι για ποιο λόγο;

β) Ποιες προϋποθέσεις πιστεύετε ότι θα έπρεπε να τηρούνται κατά την έξοδο του βρέφους από το σπίτι;

Ενδεικτική επίλυση

4.1 α) Ο περίπατος έξω από το σπίτι ή τον βρεφικό σταθμό είναι πράγματι απαραίτητος για τη σωστή ανάπτυξη των παιδιών. Από πολύ μικρά, ακόμα και μέσα από το καρότσι τους, τα παιδιά απολαμβάνουν και έχουν ανάγκη την επαφή με τον αέρα, τους θορύβους, τις εικόνες και τα πρόσωπα που συναντάνε βγαίνοντας έξω από το σπίτι. Όσο μεγαλώνουν και γίνονται πιο κινητικά, η επαφή των παιδιών με το εξωτερικό τους περιβάλλον είναι πιο άμεση και πιο ενεργητική. Βγαίνοντας έξω τα παιδιά έχουν τη δυνατότητα να τρέξουν, να κάνουν θόρυβο, να ασκήσουν τους μυς τους και να διοχετεύσουν την ενέργεια που έχουν μέσα τους με τρόπους που δεν ευνοούνται μέσα σε κλειστούς χώρους.

β) Η έξοδος με το παιδί πρέπει να τηρεί ορισμένες προϋποθέσεις:

• επιλέγονται μέρη τα οποία είναι ασφαλή

• ελέγχεται αν το παιδί είναι ντυμένο άνετα για τη δραστηριότητα/-τες που έχουν προγραμματιστεί

• το παιδί πρέπει να είναι ξεκούραστο και έχει διάθεση για περίπατο.

29006

Θέμα 2ο

2.1. Όταν προγραμματίζουμε τον εξοπλισμό και τη διακόσμηση του παιδικού δωματίου πρέπει να έχουμε υπόψη μας κάποιες βασικές προϋποθέσεις. Να περιγράψετε σύντομα τις έξι (6) βασικές προϋποθέσεις, που αφορούν το χώρο και τη διακόσμηση του βρεφικού- παιδικού δωματίου.

2.2. Η θέρμανση του παιδικού δωματίου παίζει σημαντικό ρόλο στην ανάπτυξη και την υγεία του παιδιού. Να αναφέρετε δυο (2) λόγους για τους οποίους είναι σημαντικό να ελέγχουμε τη θερμοκρασία του παιδικού δωματίου.

Ενδεικτικές απαντήσεις

2.1. Οι έξι (6) βασικές προϋποθέσεις, που αφορούν το χώρο και τη διακόσμηση του βρεφικού- παιδικού δωματίου, είναι οι ακόλουθες:

• Το δωμάτιο να είναι φωτεινό και με μεγάλα παράθυρα, που επιτρέπουν το συχνό αερισμό του. Για την ασφάλεια του παιδιού, τα παράθυρα πρέπει να έχουν μάνταλα ή μπάρες ασφαλείας.

• Οι τοίχοι να είναι βαμμένοι με μη τοξικά χρώματα, να έχουν απαλούς και χαρούμενους χρωματισμούς και να διακοσμούνται με πολύχρωμες εικόνες.

• Το πάτωμα να είναι από υλικά, όπως το παρκέ ή το πλαστικό, που καθαρίζονται εύκολα και δεν δυσκολεύουν το παιδί στα πρώτα του βήματα. Επίσης να αποφεύγεται η χρήση μοκέτας γιατί έχει την τάση να μαζεύει σκόνη και δεν καθαρίζεται τόσο εύκολα όσο το παρκέ ή το πλαστικό.

• Η οροφή να είναι βαμμένη άσπρη, γιατί το άσπρο χρώμα κάνει το φως να αντανακλάται.

• Ο τεχνητός φωτισμός του δωματίου να είναι κεντρικός αλλά και πλάγιος με αμυδρότερο φως για το βράδυ.

• Τα έπιπλα να είναι απλά, γερά και να πλένονται εύκολα.

2.2. Επειδή τα βρέφη δεν έχουν πλήρη έλεγχο της θερμοκρασίας του σώματός τους, οι ενήλικες πρέπει να φροντίζουν να διατηρείται το δωμάτιο ζεστό και η θερμοκρασία του σταθερή. Επίσης, πρόσφατες έρευνες υποστηρίζουν ότι η θερμοκρασία του δωματίου μπορεί να είναι ένας από τους παράγοντες, που συντελούν στο Σύνδρομο του Αιφνίδιου Θανάτου.

29007

Θέμα 2ο

Ο εξοπλισμός του βρεφικού και αργότερα παιδικού δωματίου πρέπει να συμβαδίζει με τις αναπτυξιακές ανάγκες και τα ενδιαφέροντα του παιδιού.

α) Να αναφέρετε τα απαραίτητα έπιπλα που πρέπει να διαθέτει ένα βρεφικό δωμάτιο τους πρώτους 12 μήνες της ζωής του παιδιού.

β) Να αναφέρετε τα επιπρόσθετα αντικείμενα που χρησιμοποιούμε για τον εξοπλισμό του παιδικού δωματίου, όταν το βρέφος αποκτά μεγαλύτερο έλεγχο του σώματός του και επικοινωνεί περισσότερο με το περιβάλλον του.

Ενδεικτικές απαντήσεις

α) Τα έπιπλα που πρέπει να έχει ένα βρεφικό δωμάτιο είναι:

• Ένα κρεβάτι ή μια κούνια ή το πορτ-μπεμπέ, μέσα στο οποίο κοιμάται το παιδί.

• Μια σιφονιέρα ύψους 1μ. με συρτάρια για τα ρούχα του μωρού και με επίπεδη επιφάνεια που μπορεί να χρησιμοποιηθεί για το άλλαγμά του.

• Μια άνετη καρέκλα ή πολυθρόνα, στην οποία κάθεται η μητέρα όταν ταΐζει το παιδί.

• Ένα μικρό τραπεζάκι, για να μπορεί η μητέρα να ακουμπάει το μπιμπερό ή άλλα αντικείμενα.

• Μια ντουλάπα για τα ρούχα και άλλα είδη του μωρού.

β) Για να καλυφθεί η ανάγκη του βρέφους να είναι κοντά στον ενήλικα, να τον βλέπει και να ακούει τη φωνή του χρειάζεται ένα φορητό καρεκλάκι (ρηλάξ). Όταν το μωρό αρχίζει να τρώει στέρεες τροφές, το καρεκλάκι αυτό μπορεί να αντικατασταθεί με ένα πιο ψηλό που να διαθέτει και τραπεζάκι. Αυτό μπορεί να χρησιμοποιηθεί αργότερα και για δραστηριότητες, όπως η ζωγραφική ή γενικότερα για το παιχνίδι του παιδιού. Ένα άλλο αντικείμενο που μπορεί κανείς να δει μέσα σε ένα παιδικό δωμάτιο είναι το πάρκο. Αν και οι γνώμες για τη χρησιμότητά του διχάζονται, είναι γεγονός ότι πιάνει πολύ χώρο και είναι χρήσιμο για μικρό χρονικό διάστημα. Ύστερα από λίγο περιορίζει τις ευκαιρίες του παιδιού για μπουσούλημα και εξερεύνηση.

29008

Θέμα 2ο

Τα εγκαύματα αποτελούν ένα από τα πιο συχνά και σοβαρά ατυχήματα που μπορεί να συμβούν μέσα στο σπίτι.

α) Να αναφέρετε τις κυριότερες αιτίες πρόκλησης εγκαυμάτων.

β) Να αναφέρετε έξι (6) μέτρα που πρέπει να λαμβάνουμε, προκειμένου να προστατεύσουμε τα παιδιά, από τον κίνδυνο εγκαυμάτων.

Ενδεικτικές απαντήσεις

α) Οι κυριότερες αιτίες που λαμβάνονται υπόψη για να μην προκληθούν εγκαύματα είναι: η επαφή με τη φωτιά, χημικά υλικά, ηλεκτρισμό, ή πάρα πολύ ζεστά αντικείμενα. Εγκαύματα μπορεί ακόμα να δημιουργήσει και η επαφή με τον ατμό ή τα καυτά υγρά.

β) Έξι μέτρα που μπορούν να ληφθούν για την αποφυγή των εγκαυμάτων είναι:

• Όλες οι εστίες φωτιάς, όπως το τζάκι, οι εστίες της κουζίνας, τα θερμαντικά σώματα να είναι προστατευμένες με ειδικό πλέγμα ή κάγκελα.

• Οι συσκευές μαγειρέματος, που περιέχουν καυτό νερό, λάδι ή άλλο υγρό, τοποθετούνται μακριά από τα παιδιά.

• Οι λαβές των συσκευών μαγειρέματος, που περιέχουν καυτό νερό, λάδι ή άλλο υγρό, να τοποθετούνται μακριά από τα παιδιά.

• Οι ενήλικες να μην κρατούν το παιδί αγκαλιά καθώς μαγειρεύουν.

• Οι ενήλικες να μην πίνουν καυτά ροφήματα, όταν έχουν το παιδί στην αγκαλιά τους.

• Τα σπίρτα, οι αναπτήρες, τα τσιγάρα κι άλλα εύφλεκτα υλικά να φυλάσσονται σε σημεία που δεν μπορούν να φτάσουν τα παιδιά. Αν ο ενήλικας καπνίζει, να βεβαιωθεί ότι έσβησε καλά τα τσιγάρα πριν τα πετάξει.

• Οι πρίζες του ηλεκτρικού ρεύματος να καλύπτονται από ειδικά προστατευτικά καπάκια, που βρίσκει κανείς στο εμπόριο.

• Τα παιδιά να μην παίζουν με τα «κουμπιά» της κουζίνας, Για να αποφευχθούν ατυχήματα τοποθετείται ειδικό προστατευτικό καγκελάκι.

• Οι ηλεκτρικές συσκευές που δεν χρησιμοποιούνται (π.χ. σίδερο σιδερώματος) να βγαίνουν από την πρίζα, και τα καλώδια τους να τοποθετούνται σε σημείο που δεν φτάνουν τα παιδιά.

• Να γίνεται πάντα έλεγχος της θερμοκρασίας του νερού, πριν τοποθετηθεί το παιδί μέσα στην μπανιέρα. Επίσης, το γέμισμα της μπανιέρας να ξεκινά πάντα με κρύο νερό.

• Να μην αφήνονται φλιτζάνια ή ποτήρια με καυτό καφέ ή τσάι σε χαμηλά τραπέζια στο ύψος των παιδιών. Ακόμα όμως και σε ψηλά τραπέζια, αντικείμενα που περιέχουν καυτά υγρά πρέπει να τοποθετούνται στο κέντρο του τραπεζιού. Για να αποφευχθεί ο κίνδυνος να αναποδογυρίσει το παιδί επάνω του ό,τι βρίσκεται στο τραπέζι, δεν θα πρέπει να χρησιμοποιούνται τραπεζομάντιλα. (Ζητούνται έξι (6) από τα παραπάνω)

29009

Θέμα 2ο

2.1. Οι πτώσεις μπορούν να προκληθούν από πολλές αιτίες, ενώ όσο μεγαλώνουν τα παιδιά και γίνονται πιο κινητικά, μεγαλώνει και ο κίνδυνος από πτώσεις. Να αναφέρετε τρεις (3) προϋποθέσεις ασφάλειας, που πρέπει να τηρούνται προκειμένου να περιοριστούν οι πτώσεις.

2.2. Τα εγκαύματα χωρίζονται σε 1ου, 2ου και 3ου βαθμού ανάλογα με τη σοβαρότητα της ζημιάς στο δέρμα.

α) Από ποιους παράγοντες προκαλούνται τα εγκαύματα 1ου βαθμού και με ποια συμπτώματα εκδηλώνονται;

β) Γενικά, ποιους στόχους έχει η παροχή πρώτων βοηθειών σε περίπτωση εγκαύματος;

Ενδεικτικές απαντήσεις

2.1. Οι πτώσεις μπορούν να περιοριστούν σε μεγάλο βαθμό, αν φροντίσουμε να τηρούμε τα παρακάτω:

• Ποτέ δεν πρέπει να μένει ένα μωρό μόνο του πάνω στην αλλαγή, το τραπέζι, τον καναπέ ή το κρεβάτι του - ούτε για ένα λεπτό.

• Σε χώρους με σκάλες, όπου βρίσκονται παιδιά που έχουν αρχίσει να μπουσουλάνε ή να περπατάνε, είναι απαραίτητο να υπάρχουν πόρτες ασφαλείας, που εμποδίζουν το παιδί να ανέβει είτε να κατέβει τις σκάλες, χωρίς επιτήρηση.

• Σε χώρους με μικρά παιδιά είναι καλό να αποφεύγεται το γυάλισμα των πατωμάτων και να χρησιμοποιούνται μικρά χαλιά που μετακινούνται εύκολα. Η πιθανότητα να γλιστρήσει κανείς είναι το ίδιο μεγάλη και για τα παιδιά και για τους ενήλικες.

• Σε χώρο με παιδιά που αρχίζουν να πιάνονται από διάφορα έπιπλα για να ανασηκωθούν, τα έπιπλα θα πρέπει να είναι σταθερά για να μην υπάρχει κίνδυνος να πέσουν πάνω στο παιδί.

• Όταν τα παιδιά αρχίσουν να στέκονται όρθια, δεν θα πρέπει να αφήνονται μέσα στο κρεβάτι παιχνίδια, μαξιλάρια ή οτιδήποτε άλλο θα μπορούσε να χρησιμεύσει σαν σκαλοπάτι, για να σκαρφαλώσουν πάνω από τα κάγκελα του κρεβατιού.

• Παράθυρα και μπαλκόνια προστατεύονται με ειδικά τελάρα ή πλέγματα.

• Δεν πρέπει να υπάρχουν έπιπλα κοντά σε παράθυρα ή στο μπαλκόνι, πάνω στα οποία θα μπορούσε το παιδί να σκαρφαλώσει και από εκεί να πέσει.

• Ο χώρος μέσα στον οποίο κυκλοφορούν τα παιδιά θα πρέπει να διατηρείται τακτοποιημένος και καθαρός, ώστε να αποφεύγονται πτώσεις από σκορπισμένα αντικείμενα ή υγρά χυμένα στο πάτωμα.

• Σε χώρο με νήπια, που τους αρέσει να σκαρφαλώνουν, ο ενήλικας βοηθάει τα παιδιά στις πρώτες τους προσπάθειες, τους δείχνει πώς να ανεβαίνουν ή να κατεβαίνουν και βεβαιώνεται ότι τα ρούχα και τα παπούτσια τους είναι ειδικά για σκαρφάλωμα (τα ρούχα να είναι κοντά και τα παπούτσια να μη γλιστράνε).

• Οι ενήλικες θα πρέπει να είναι πολύ προσεχτικοί, όταν περπατάνε κρατώντας ένα παιδί στην αγκαλιά τους. (Ζητούνται τρία (3) από τα παραπάνω)

2.2.

α) Τα εγκαύματα πρώτου βαθμού προκαλούνται συνήθως μετά τη σύντομη επαφή του δέρματος με καυτό νερό, ατμό, καυτά αντικείμενα ή μετά από υπερβολική έκθεση στον ήλιο. Εκδηλώνονται με πρήξιμο, ερυθρότητα, πόνο και ίσως και μερικές φυσαλίδες.

β) Σε περίπτωση εγκαύματος η παροχή πρώτων βοηθειών στοχεύει στα εξής:

• Να ελαττώσει τον πόνο του παιδιού.

• Να περιορίσει το σοκ.

• Να προφυλάξει την περιοχή που έχει καεί από τη μόλυνση.

• Να προφυλάξει το παιδί από τον τέτανο.

29010

Θέμα 2ο

2.1. Τα παιδιά βάζουν διαρκώς αντικείμενα στο στόμα τους. Η κατάποση κάποιου αντικειμένου ή μικρών κομματιών φαγητού ή η εισρόφηση τροφής γενικότερα μπορεί να προκαλέσει πνίξιμο (εισρόφηση ξένου αντικειμένου).

α) Τι πρέπει να ελέγχουμε στα παιχνίδια, που προορίζονται για βρέφη, προκειμένου να αποφευχθεί η εισρόφηση ξένου αντικειμένου;

β) Για την αποφυγή της ίδιας κατάστασης, ποιες τροφές, δεν πρέπει να δίνονται σε παιδιά κάτω των τεσσάρων ετών;

2.2. Τις περισσότερες φορές η αιτία του πνιγμού ενός παιδιού είναι η απροσεξία του ενήλικα. Τα μωρά μπορούν να πνιγούν ακόμα και μέσα σε λιγότερο από 5 εκατοστά νερό. Να αναφέρετε τρεις (3) προϋποθέσεις ασφάλειας, που πρέπει να τηρούνται προκειμένου, να αποφευχθούν οι πνιγμοί (από νερό).

Ενδεικτικές απαντήσεις

2.1.

α) Δε θα πρέπει να δίνονται στα βρέφη πολύ μικρά αντικείμενα όπως χάντρες ή μικρά παιχνίδια. Θα πρέπει να γίνεται έλεγχος αν τα παιχνίδια τους αποτελούνται από μικρότερα κομμάτια κι αν αυτά είναι στερεωμένα γερά, ώστε να μην μπορεί να τα βγάλει το παιδί και να τα βάλει στο στόμα. Θα πρέπει να ακολουθούνται πάντα οι οδηγίες του κατασκευαστή, όσον αφορά τη χρήση ενός παιχνιδιού και τις ηλικίες στις οποίες απευθύνεται.

β) Δεν θα πρέπει να δίνονται σε παιδιά κάτω των τεσσάρων ετών ξηροί καρποί, καλαμπόκι, καραμέλες, καρπούζι με τους σπόρους του, καρότα, ολόκληρες ρόγες σταφυλιού, κεράσια με το κουκούτσι και άλλες τέτοιου είδους τροφές.

2.2. Οι πνιγμοί μπορούν να αποφευχθούν, αν τηρούνται τα παρακάτω:

• Δεν θα πρέπει να αφήνονται ποτέ τα παιδιά που βρίσκονται κοντά σε νερό χωρίς επίβλεψη, ούτε για ένα λεπτό. Αυτό ισχύει και για τα μωρά που βρίσκονται στη μπανιέρα τους. Αν χρειαστεί να ο ενήλικας να απαντήσει στο τηλέφωνο ή να ανοίξει την πόρτα, τυλίγει το παιδί σε μια πετσέτα και το παίρνει μαζί του ή ζητάει από κάποιον άλλο να το προσέχει.

• Δεν θα πρέπει να υπάρχουν κουβάδες με νερό σε μέρη που βρίσκονται παιδιά. Επίσης, θα πρέπει το καπάκι της λεκάνης της τουαλέτας να κλείνει και να ασφαλίζει. Δεν θα πρέπει να αφήνονται τα παιδιά να βουτάνε το κεφάλι τους μέσα στο νερό της μπανιέρας, ούτε για παιχνίδι.

• Τα παιδιά θα πρέπει να μαθαίνουν πώς να κολυμπάνε από μικρά. Παρ’ όλα αυτά, όμως, ο ενήλικας δεν θα πρέπει ποτέ να υποθέτει ότι τα παιδιά που ξέρουν να κολυμπάνε δεν κινδυνεύουν να πνιγούν.

• Τα παιδιά που συμμετέχουν σε θαλάσσια αθλήματα θα πρέπει να φοράνε το σωστό μέγεθος σωσίβιου. Το σωσίβιο δεν αντικαθιστά την επίβλεψη του ενήλικα.

• Τα παιδιά δεν θα πρέπει να κάνουν βουτιές στη θάλασσα χωρίς την επίβλεψη του ενήλικα.

• Τα παιδιά να μην χρησιμοποιούν στρώματα θαλάσσης και άλλα φουσκωτά αντικείμενα σαν σωσίβιο ή στήριγμά τους μέσα στη θάλασσα. Αν αυτά ξεφουσκώσουν ή το παιδί γλιστρήσει μπορεί να κινδυνεύσει η ζωή του/της.

• Δεν αφήνουμε τα παιδιά να κολυμπάνε μετά το φαγητό. (Ζητούνται τρία (3) από τα παραπάνω)

29011

Θέμα 2ο

2.1 Μια από τις πιο συχνές κι επικίνδυνες κατηγορίες παιδικών ατυχημάτων είναι οι δηλητηριάσεις.

α) Από ποιες ουσίες ή άλλα είδη που χρησιμοποιούμε, μπορεί να προκληθεί δηλητηρίαση και πώς πρέπει να φυλάσσονται, προκειμένου να αποφεύγονται οι δηλητηριάσεις;

β) Με ποιο τρόπο πρέπει να ενεργήσουμε, αν η δηλητηριώδης ουσία έχει έρθει σε επαφή με το δέρμα του παιδιού;

2.2. Η ηλεκτροπληξία ανάλογα με τη δύναμη του ρεύματος και τη διάρκεια της επαφής του παιδιού με τον ηλεκτρισμό, θεωρείται μια εξαιρετικά επικίνδυνη κατάσταση, η οποία μπορεί να οδηγήσει στο θάνατο. Ποια πρωταρχική κίνηση θεωρείται σωτήρια και πώς πρέπει να ενεργούμε αν ένα παιδί πάθει ηλεκτροπληξία, χωρίς να κινδυνεύσουμε οι ίδιοι;

Ενδεικτικές απαντήσεις

2.1

α) Φάρμακα, οινοπνευματώδη ποτά, απορρυπαντικά, καλλυντικά, άλλες χημικές ουσίες πρέπει να φυλάσσονται σε μέρη που τα παιδιά δεν φτάνουν ή σε ντουλάπια που κλειδώνουν μετά από κάθε χρήση. Μακριά από τα παιδιά πρέπει επίσης να κρατούνται και τα δηλητηριώδη ή τα τοξικά φυτά.

β) Αν η δηλητηριώδης ουσία έχει έρθει σε επαφή με το δέρμα του παιδιού, ξεπλένουμε καλά, κάτω από τρεχούμενο νερό, την περιοχή που έχει πρόβλημα και καλούμε το Κέντρο δηλητηριάσεων ή το γιατρό.

2.2. Αν ένα παιδί πάθει ηλεκτροπληξία, δεν πρέπει να το αγγίξουμε με τα χέρια μας καθώς το ρεύμα μπορεί να χτυπήσει κι εμάς. Πριν κάνουμε οποιαδήποτε άλλη κίνηση, σταματάμε αμέσως την παροχή του ρεύματος. Αν αυτό δεν είναι δυνατόν απομακρύνουμε το παιδί από την πηγή του ηλεκτρικού ρεύματος (π.χ. πρίζα ή καλώδιο) με κάποιο αντικείμενο που είναι κακός αγωγός του ηλεκτρισμού.(π.χ. με το κοντάρι μιας ξύλινης σκούπας ή ένα διπλωμένο περιοδικό, ένα σκοινί ή ένα αντικείμενο φτιαγμένο από λάστιχο).

29012

Θέμα 4ο

Ας υποθέσουμε, ότι εργάζεστε σε ένα Βρεφονηπιακό Σταθμό και μια από τις σημαντικότερες ευθύνες σας, είναι η ασφαλής παραμονή των παιδιών στο χώρο του, με σκοπό την πρόληψη και αποφυγή των ατυχημάτων.

α) Κατά την κρίση σας, ποια ενέργεια εκ μέρους του/της Βρεφονηπιοκόμου θεωρείται απαραίτητη, όσον αφορά το χώρο του Βρεφονηπιακού Σταθμού;

β) Ποιες άλλες ενέργειες κρίνετε σημαντικές στη συμπεριφορά του/της Βρεφονηπιοκόμου, σχετικά με την πρόληψη και αποφυγή των ατυχημάτων;

Ενδεικτική Επίλυση

α) Ο/η Βρεφονηπιοκόμος κρίνεται απαραίτητο να μπορεί, με βάση τις γνώσεις του να οργανώσει κατάλληλα το περιβάλλον μέσα στο οποίο βρίσκονται μικρά παιδιά με τέτοιο τρόπο, ώστε να αποφεύγονται τα ατυχήματα. Από τη στιγμή που το παιδί αρχίζει να κινείται, τόσο ο εσωτερικός όσο και ο εξωτερικός χώρος πρέπει να διαμορφωθεί κατάλληλα, ώστε να παρέχει στο παιδί τη δυνατότητα να εξερευνά τον κόσμο γύρω του χωρίς να κινδυνεύει η ζωή και η σωματική ακεραιότητά του. Οργανώνοντας και προστατεύοντας κατάλληλα το χώρο δημιουργείται ένα περιβάλλον ελεύθερο από συνεχή «όχι», «πρόσεχε» ή «μην αγγίζεις», που δημιουργούν εκνευρισμό στα παιδιά, τα κάνουν υπερβολικά δειλά και ανίκανα να προφυλαχτούν τα ίδια.

β) Ο/η βρεφονηπιοκόμος πρέπει να γνωρίζει ότι οι κίνδυνοι που απειλούν τα παιδιά διαφέρουν, ανάλογα με την ηλικία τους και χρειάζεται διαφορετική επιτήρηση, καθώς το παιδί μεγαλώνει. Η συμπεριφορά του/της πρέπει να είναι αντίστοιχη του βασικότερου τρόπου πρόληψης των ατυχημάτων, σύμφωνα με τον οποίο ένα παιδί κάτω των επτά ετών δεν πρέπει να αφήνεται χωρίς επίβλεψη, ακόμα κι αν αυτό κοιμάται. Χρειάζεται να αφιερώνεται χρόνος και φροντίδα προκειμένου να ελαχιστοποιούνται οι πιθανότητες να συμβεί κάποιο ατύχημα, τόσο μέσα στην τάξη όσο και στο χώρο της αυλής. Συχνά, ο/η βρεφονηπιοκόμος πρέπει να προβλέπει τις δυνατότητες των παιδιών σύμφωνα με την ανάπτυξή τους και απαραίτητα πρέπει να θέτει κανόνες οι οποίοι θα τηρούνται με σταθερότητα, εξηγώντας πάντα στα παιδιά το λόγο που προτείνει ένα κανόνα. Σημαντικό στοιχείο της συμπεριφοράς του/της θεωρείται η ψυχραιμία, αν απαιτηθεί να παρέχει τις πρώτες βοήθειες σε περίπτωση ανάγκης.

29013

Θέμα 4ο

Με αφορμή ένα τροχαίο ατύχημα κοντά στο Βρεφονηπιακό Σταθμό που εργάζεστε, συμμετέχετε σε μια συνάντηση γονέων, προκειμένου να τους ενημερώσετε και να υποδείξετε μέτρα πρόληψης, για την προστασία των παιδιών από τροχαία ατυχήματα. Ποιες συμβουλές-οδηγίες κρίνετε ως σημαντικές, προκειμένου να δοθούν στους γονείς:

α) Όταν το βρέφος ή μικρό παιδί επιβαίνει σε όχημα.

β) Για την περίπτωση που τα παιδιά κινούνται πεζά.

Ενδεικτική Επίλυση:

Οι συμβουλές-οδηγίες που θα μπορούσαν να δοθούν στους γονείς, είναι οι εξής:

α) Σε διαδρομές και ταξίδια με το αυτοκίνητο, όσο μικρής διάρκειας κι αν είναι, τα βρέφη πρέπει να κάθονται σε ειδικό κάθισμα ασφαλείας, το οποίο τοποθετείται στη μέση του πίσω καθίσματος, φορώντας τη ζώνη ασφαλείας. Συνιστάται να τοποθετείται το καθισματάκι με την πλάτη του προς το εμπρός μέρος του αυτοκινήτου και το πρόσωπο του μωρού να κοιτά προς τα πίσω. Όταν τα παιδιά είναι μεγαλύτερα του ενός έτους και ζυγίζουν παραπάνω από εννέα κιλά κάθονται σε κάθισμα ασφαλείας που βλέπει προς την κατεύθυνση που κινείται το αυτοκίνητο. Καθώς τα παιδιά μεγαλώνουν είναι σημαντικό να αποκτήσουν από νωρίς τη συνήθεια να φοράνε τη ζώνη ασφαλείας, ενώ παιδιά ηλικίας κάτω των 12 ετών πρέπει να κάθονται στο πίσω κάθισμα του αυτοκινήτου.

β) Τα παιδιά ως πεζοί, είναι το ίδιο ευάλωτα σε τροχαία ατυχήματα. Η διαπαιδαγώγησή τους, θα πρέπει να ξεκινήσει από μικρή ηλικία, μέσω της παρατήρησης και της μίμησης των πράξεων των ενηλίκων. Ένα παιδί δεν θα πρέπει να αφεθεί ποτέ μόνο του στο δρόμο. Ωστόσο, ο ενήλικας θα πρέπει να του μάθει να σέβεται τα σήματα οδικής κυκλοφορίας, να διασχίζει το δρόμο περνώντας από τις διαβάσεις πεζών και να κοιτάζει πάντα και προς τις δυο κατευθύνσεις του δρόμου, όταν πρόκειται να τον διασχίσει, χωρίς να τρέχει. Όταν ο ενήλικας περπατάει μαζί με το παιδί, θα πρέπει να το κρατάει σφιχτά από το χέρι και το τοποθετεί από τη μέσα πλευρά του πεζοδρομίου. Επίσης, θα πρέπει να δείξει στα παιδιά σε ποια μέρη μπορούν να κάνουν ποδήλατο και σε ποια όχι και να τα μάθει να φοράνε προστατευτικό κράνος. Τέλος, δεν θα πρέπει ποτέ τα παιδιά να παίζουν μπάλα, κυνηγητό, κοντά στο δρόμο.

30212

Θέμα 2ο

Η στιγμή του ταΐσματος του βρέφους είναι σημαντική και για τη μητέρα αλλά και για το βρέφος είτε αφορά τον θηλασμό είτε την τεχνητή διατροφή.

α) Περιγράψτε την διαδικασία που ακολουθεί η μητέρα που ταΐζει το βρέφος με τεχνητή διατροφή;

β) Ποια είναι η διάρκεια του ταΐσματος ενός βρέφους κατά την τεχνητή διατροφή;

γ) Ποιες προδιαγραφές πρέπει να έχει το μπουκάλι και η θηλή του, με το οποίο ταΐζουμε το βρέφος;

Ενδεικτικές Απαντήσεις

α) Η μητέρα, πριν ταΐσει το μωρό της με το μπουκάλι, πρέπει να το αλλάξει για να είναι καθαρό και να μη νιώθει άσχημα. Κατά τη διάρκεια του ταΐσματος πρέπει να το κρατάει σφιχτά στην αγκαλιά της και να το κοιτάζει στα μάτια, για να ενισχύεται το συναισθηματικό δέσιμο μητέρας και βρέφους. Επιπλέον θα πρέπει να είναι ήρεμη για να είναι ήρεμο και το βρέφος.

β) Μέσος όρος ταΐσματος ενός βρέφους με τεχνητή διατροφή είναι 15-20 λεπτά. Ο χρόνος δεν πρέπει να ξεπερνάει τα 20 λεπτά, γιατί το μωρό δεν πίνει ουσιαστικά γάλα, αλλά καταπίνει πολύ αέρα.

γ) Το μπουκάλι πρέπει να είναι από πυρίμαχο γυαλί, το άνοιγμα της θηλής δεν πρέπει να είναι ούτε πολύ μικρό, γιατί το παιδί καταπίνει πολύ αέρα, ούτε πολύ μεγάλο, γιατί μπορεί να πνιγεί με το γάλα. Το καλύτερο είναι το γάλα να τρέχει με συχνότητα μιας σταγόνας ανά δευτερόλεπτο, μόλις αναποδογυριστεί το μπουκάλι για πρώτη φορά. Αν το άνοιγμα της θηλής είναι μικρό, μπορεί να ανοιχθεί περισσότερο με πυρακτωμένη βελόνα, αντίθετα, αν είναι πολύ μεγάλο, τότε η θηλή είναι άχρηστη.

30213

Θέμα 2ο

2.1 Από τη στιγμή που θα γεννηθεί το βρέφος έχει ανάγκη για τροφή.

α) Να αναλύσετε σε ποιες κατηγορίες διακρίνεται η διατροφή του βρέφους.

β) Πότε μπορεί η μητέρα να αρχίσει να θηλάζει το βρέφος της;

2.2 Το νεογνό για να μπορέσει να θηλάσει, χρησιμοποιεί κάποια αντανακλαστικά τα οποία εξυπηρετούν την διαδικασία της σίτισης. Για παράδειγμα, όταν η μητέρα χαϊδέψει λίγο το μάγουλο του μωρού της, τότε αυτό από μόνο του προσπαθεί να βρει το στήθος της για να θηλάσει.

α) Ποια αντανακλαστικά ενεργοποιούνται κατά τη διαδικασία του θηλασμού;

β) Πόσους θηλασμούς χρειάζεται να κάνει το βρέφος τις πρώτες εβδομάδες της ζωής του, και πόσους στο τέλος του πρώτου μήνα ώστε να καλύψει τις θερμιδικές του ανάγκες;

Ενδεικτικές Απαντήσεις

2.1

α) Η διατροφή του βρέφους διακρίνεται σε:

• Φυσική διατροφή, όταν αυτό τρέφεται από το στήθος της μητέρας του

• Τεχνητή διατροφή, όταν τρέφεται με το μπουκάλι, με τροποποιημένο γάλα, κυρίως αγελαδινό.

• Μεικτή διατροφή, όταν τρέφεται ταυτόχρονα και με μητρικό και με τροποποιημένο γάλα.

β) Όταν μια μητέρα έχει ομαλό τοκετό, μπορεί να θηλάσει αμέσως μόλις γεννηθεί το μωρό της. Ήδη το σώμα της μητέρας έχει προετοιμαστεί για το θηλασμό από τη σύλληψη, και οι μαστοί της είναι έτοιμοι να παράγουν γάλα, αμέσως μόλις γεννηθεί το βρέφος.

2.2

α) Όσο θηλάζει το βρέφος, τόσο αντανακλαστικά παράγεται γάλα στη μητέρα. Αυτό το αντανακλαστικό ονομάζεται αντανακλαστικό εκροής γάλακτος. Από την πλευρά του βρέφους υπάρχει το αντανακλαστικό της αναζήτησης και της προσκόλλησης στο μαστό.

β) Το νεογέννητο τις πρώτες εβδομάδες της ζωής του θέλει γύρω στους επτά θηλασμούς το 24ωρο, κάθε τρεις ώρες, από τους οποίους ένα με δύο τη νύκτα. Μετά το τέλος του πρώτου μήνα μειώνει τους θηλασμούς στους πέντε ημερησίως, περιορίζοντας τα νυκτερινά γεύματα.

30214

Θέμα 2ο

Το μητρικό γάλα με το οποίο τρέφεται το βρέφος κατά τη διάρκεια του θηλασμού περιέχει τα απαραίτητα στοιχεία για την ανάπτυξη του.

α) Να αναφέρετε ποια συστατικά, σε σωστές αναλογίες, περιλαμβάνει το μητρικό γάλα.

β) Ποιες διαφορές έχουν τα συστατικά του μητρικού με του αγελαδινού γάλακτος; γ) Γιατί το αγελαδινό γάλα πρέπει να υποστεί κατάλληλη επεξεργασία για να δοθεί στο βρέφος;

Ενδεικτικές Απαντήσεις

α)

• Σάκχαρο

• Πρωτεΐνες

• Μεταλλικά άλατα (ασβέστιο, φώσφορο, νάτριο, κάλιο)

• Λεύκωμα

• Λίπος

• Υδατάνθρακες

• Βιταμίνες

β) Το αγελαδινό γάλα έχει λεύκωμα σε διπλάσια αναλογία απ’ ότι το μητρικό, λίπος στην ίδια αναλογία και υδατάνθρακες στη μισή αναλογία. Η ποιότητα επίσης του λευκώματος και του λίπους στο αγελαδινό γάλα είναι διαφορετική απ’ ότι στο μητρικό. Ακόμη το γάλα της αγελάδας περιέχει άλατα σε τριπλάσια ποσότητα απ’ ότι το μητρικό.

γ) Η διαφορετική σύσταση του γάλακτος της αγελάδας το κάνει πιο δύσπεπτο για τα βρέφη και γι’ αυτό πρέπει να υποστεί την κατάλληλη επεξεργασία, έτσι ώστε να έρθει στην ίδια αναλογία με το ανθρώπινο γάλα.

30215

Θέμα 2ο

Το βρέφος τρέφεται με μητρικό γάλα κατευθείαν από το στήθος της μητέρας του. Όλες οι μητέρες είναι προετοιμασμένες από τη φύση για να θηλάσουν τα μωρά τους.

α) Πώς ονομάζεται όταν το βρέφος τρέφεται απ’ ευθείας από το στήθος της μητέρας του;

α) Να αναφέρετε επτά από τα πλεονεκτήματα του θηλασμού για το βρέφος.

β) Να αναφέρετε τα πλεονεκτήματα του μητρικού θηλασμού για τη μητέρα.

Ενδεικτικές Απαντήσεις

α) Όταν το βρέφος τρέφεται απευθείας από το στήθος της μητέρας του, ονομάζεται μητρικός θηλασμός ή φυσική διατροφή.

β)

• Το μητρικό γάλα είναι πλούσιο σε θρεπτικά συστατικά (βιταμίνες, λεύκωμα, άλατα, πρωτεΐνες, υδατάνθρακες, λίπος, σάκχαρο) που βοηθούν στη σωστή ανάπτυξη του βρέφους.

• Είναι πλούσιο σε αντισώματα που προστατεύουν το βρέφος από ιούς και λοιμώξεις του αναπνευστικού και του πεπτικού συστήματος.

• Είναι εύπεπτο και κατάλληλα προσαρμοσμένο στον ανθρώπινο οργανισμό.

• Παρέχεται στη σωστή θερμοκρασία, γιατί βγαίνει κατευθείαν από το σώμα της μητέρας.

• Δε χρειάζεται βράσιμο και γι’ αυτό δε χάνει μέρος από τις βιταμίνες του.

• Τα βρέφη που θηλάζουν έχουν ελάχιστες πιθανότητες να παρουσιάζουν διάρροιες καθώς επίσης και αλλεργίες που μπορεί να παρουσιαστούν, αν τρέφονται με τεχνητή διατροφή.

• Παρουσιάζουν μικρότερη θνησιμότητα απ’ ότι τα άλλα βρέφη.

• Παρουσιάζουν καλύτερη σωματική ανάπτυξη.

• Κάνουν έντονες θηλαστικές κινήσεις, γεγονός που βοηθάει στην καλή ανάπτυξη των γνάθων και των δοντιών τους.

• Αναπτύσσουν έντονο συναισθηματικό δεσμό με τη μητέρα τους.

• Ο οργανισμός τους απορροφά πολύ καλά το σίδηρο που υπάρχει στο μητρικό γάλα.

• Σπάνια παίρνουν υπερβολικό βάρος, ώστε να γίνουν παχύσαρκα. (Να αναφέρετε επτά από τα δώδεκα)

γ)

• Δε χρειάζεται η μητέρα να προετοιμάζει το γάλα και να αποστειρώνει τα σκεύη, εξοικονομώντας έτσι χρόνο.

• Επιπλέον, δε δαπανά χρήματα για να αγοράσει ξένο γάλα.

• Με το θηλασμό, η μήτρα της κάνει συσπάσεις και έτσι επανέρχεται στη φυσιολογική της κατάσταση πιο γρήγορα.

• Έρευνες έχουν δείξει πως οι μητέρες που θηλάζουν χάνουν πιο εύκολα τα περιττά κιλά της εγκυμοσύνης.

• Επίσης στατιστικά έχει αποδειχθεί πως μητέρες που έχουν θηλάσει δεν έχουν πάθει καρκίνο του μαστού σε μεγαλύτερη ηλικία.

30216

Θέμα 2ο

Ο θηλασμός παρότι αποτελεί τον φυσικό τρόπο διατροφής του νεογνού, πολλές φορές αντενδείκνυται λόγω προβλημάτων της μητέρας ή του βρέφους.

α) Ποιοι λόγοι που οφείλονται σε προβλήματα και μολύνσεις των θηλών του στήθους της μητέρας αποτελούν αντένδειξη για τον θηλασμό του βρέφους;

β) Να αναφέρετε τρεις (3) λόγους που μπορεί να δυσκολέψουν τον θηλασμό και έχουν σχέση με την ανατομία των θηλών της μητέρας.

γ) Να αναφέρετε σε ποιες περιπτώσεις λόγω ανατομικών δυσκολιών δεν μπορεί να θηλάσει το βρέφος.

δ) Να αναφέρετε ψυχολογικούς ή παθολογικούς παράγοντες που δυσκολεύουν το βρέφος στο θηλασμό.

Ενδεικτικές Απαντήσεις

α)

• Ραγάδες: Οι θηλές είναι ερεθισμένες και σκασμένες, συνέπεια της κακής τοποθέτησης του βρέφους.

• Γαλακτοφορίτιδα ή συμφόρηση: Όταν δεν αδειάσουν καλά οι μαστοί της μητέρας με το θηλασμό, μπορεί το γάλα να φράξει τους γαλακτοφόρους πόρους και το αίσθημα του πόνου είναι πολύ έντονο.

• Μαστίτιδα: Είναι μόλυνση του μαστού. Προκαλεί οίδημα, πόνο και θερμότητα στο μαστό και οφείλεται σε μικρόβια που έχουν φτάσει στον αδένα της θηλής. Αντιμετωπίζεται με αντιβιοτικά.

β)

• Επίπεδη θηλή

• Εισέχουσα θηλή

• Απλασία θηλής

• Πολύ μεγάλη θηλή

• Συγγενής αγαλακτία

(Ζητούνται τρία (3) από τα παραπάνω)

γ)

• Λαγώχειλος

• Λυκόστομα

• Ατρησία ρινικών χοανών

δ)

• Νευρικότητα

• Νωθρότητα

• Υπνηλία

30217

Θέμα 2ο

2.1 Όταν η μητέρα δεν μπορεί να θηλάσει το μωρό της, τότε χρησιμοποιεί ξένο γάλα, κυρίως αγελαδινό. Για να δοθεί το συγκεκριμένο γάλα, θα πρέπει να τροποποιηθεί για να ταιριάζει περισσότερο με το γάλα της μητέρας;

α) Γιατί δεν πρέπει να δοθεί το γάλα στο βρέφος πριν τροποποιηθεί;

β) Τι προετοιμασία κάνει η μητέρα στο γάλα, πριν το δώσει στο βρέφος;

γ) Ποια γάλατα ονομάζονται εξανθρωποποιημένα;

2.2 Η διατροφή του βρέφους στην οποία χρησιμοποιείται συγχρόνως μητρικό και ξένο γάλα ονομάζεται μεικτή.

α) Σε ποιες περιπτώσεις προτιμάται η μεικτή διατροφή;

β) Σε ποια χρονική στιγμή μπορεί η μητέρα να δώσει στο βρέφος το ξένο γάλα ως συμπλήρωμα στη διατροφή του;

Ενδεικτικές Απαντήσεις

2.1

α) Δεν πρέπει να δίνεται το γάλα της αγελάδας μη τροποποιημένο, γιατί είναι πολύ βαρύ για το βρέφος και μπορεί να βλάψει το πεπτικό του σύστημα.

β) Στο γάλα της αγελάδας πρέπει κατά την προετοιμασία να προσθέτουμε και λίγη ζάχαρη - όχι πολλή, για να μη συνηθίσει το παιδί σ’ αυτήν- γιατί έχει λιγότερους υδατάνθρακες από το μητρικό γάλα.

γ) Εξανθρωποποιημένα γάλατα είναι τα κονιορτοποιημένα γάλατα, δηλαδή τα αγελαδινά γάλατα για τα βρέφη που είναι σε μορφή σκόνης και έχουν τροποποιηθεί έτσι, ώστε να πλησιάζουν σε περιεκτικότητα το γυναικείο γάλα. Είναι η πιο κατάλληλη μορφή αγελαδινού γάλακτος γιατί είναι περισσότερο εύπεπτα για το βρέφος και εμπλουτισμένα με βιταμίνες και σίδηρο.

2.2

α) Δίνεται στο παιδί συμπληρωματικά ξένο γάλα, βιομηχανοποιημένο, στις περιπτώσεις που το γάλα της μητέρας δεν είναι αρκετό για την επαρκή διατροφή του βρέφους. Ουσιαστικά, το ξένο γάλα εισάγεται στο διαιτολόγιο του παιδιού, όταν το παιδί κλαίει μετά από κάθε μητρικό θηλασμό, επειδή δεν έχει χορτάσει και ταυτόχρονα δεν αυξάνει το βάρος του.

β) Η μητέρα μπορεί μετά το μητρικό θηλασμό να έχει έτοιμο ένα μπουκάλι γάλα, ώστε το βρέφος να συμπληρώσει την ποσότητα που χρειάζεται ή να αντικαθιστά η μητέρα έναν ή περισσότερους φυσικούς θηλασμούς κατά τη διάρκεια του 24ώρου με τεχνητούς.

30218

Θέμα 2ο

Η εισαγωγή στερεάς τροφής στο διαιτολόγιο του μωρού και η σταδιακή αντικατάσταση των θηλασμών -φυσικών ή τεχνητών με γεύματα, ονομάζεται απογαλακτισμός.

α) Πώς πρέπει να είναι η καινούρια τροφή του βρέφους κατά την εισαγωγή της;

β) Ποιες τροφές εισάγουμε στο διαιτολόγιο του βρέφους κατά τον έκτο, έβδομο, και ένατο μήνα;

γ) Τι δίνουμε στο βρέφος/παιδί μετά από κάθε γεύμα;

δ) Να περιγράψτε ένα ενδεικτικό πρόγραμμα απογαλακτισμού, όπου οι θηλασμοί μπορούν να αντικατασταθούν με γεύματα.

Ενδεικτικές Απαντήσεις

α) Όταν δίνουμε καινούργιες τροφές στο βρέφος, πρέπει να είναι σε μικρές ποσότητες, για να τις συνηθίσει. Ποτέ δεν πιέζουμε ένα παιδί να φάει μια καινούργια τροφή, γιατί μπορεί να την αντιπαθήσει.

β) Τον έκτο μήνα εισάγουμε το αυγό και τη χορτόσουπα στο διαιτολόγιο του παιδιού. Η χορτόσουπα γίνεται από ποικιλία φρέσκων λαχανικών, τα οποία, αφού πρώτα τα πλύνουμε καλά, τα βράζουμε και τα πολτοποιούμε. Τον έβδομο μήνα εισάγουμε την κρεατόσουπα. Από τον έβδομο μέχρι τον όγδοο ή ένατο μήνα εισάγουμε σιγά - σιγά στο διαιτολόγιο του βρέφους μια μεγάλη ποικιλία τροφών. Το παιδί τρώει πλέον αυγό, κρέας μοσχαρίσιο, συκώτι μοσχαρίσιο, λαχανικά, ψάρι, αυγό, φρούτα, μπισκότα, ψωμί.

γ) Μετά από κάθε γεύμα δίνουμε στο παιδί νερό ή χυμό πορτοκαλιού, για να ξεδιψάσει.

δ) Στο βρέφος δίνουμε ημερησίως γύρω στους πέντε θηλασμούς. Με τον απογαλακτισμό μπορούν να αντικατασταθούν οι θηλασμοί με γεύματα ως εξής:

• 7:00-8:00 π.μ.. Γάλα

• 10:00-10:30 π.μ.. Χυμός πορτοκαλιού ή φρουτόκρεμα

• 12:00-1:00 μμ. Μεσημεριανό

• 4:00-5:00 μμ. Κρέμα

• 10:00-11:00 μμ. Γάλα

30219

Θέμα 4ο

Η μικρή Μαρία είναι δύο ετών και τις τελευταίες μέρες έχει μειώσει σε σημαντικό βαθμό την πρόσληψη τροφής. Πιστεύετε ότι η Μαρία πάσχει από ανορεξία; Αιτιολογήστε την απάντηση σας.

Ενδεικτική Επίλυση:

Η μικρή Μαρία δεν μπορεί να έχει ανορεξία γιατί, η ανορεξία εμφανίζεται στο παιδί με μείωση ή άρνηση της πρόσληψης τροφής. Η ανορεξία μπορεί να παρουσιαστεί στο παιδί, όταν αυτό είναι άρρωστο. Συνήθως συνοδεύεται και από άλλα συμπτώματα, όπως διάρροια, εμετό, καταρροή ή όταν αυτό βγάζει δόντια και είναι ανήσυχο ή ακόμα όταν δεν του ταιριάζει το διαιτολόγιο, δηλαδή δεν του αρέσουν κάποια από τα φαγητά που του δίνονται, οπότε δεν θέλει να τα τρώει. Επίσης, η ανορεξία μπορεί να έχει την αιτία της σε συναισθηματικούς λόγους, όπως στην απουσία της μητέρας, την απόρριψή της από την μητέρα της ή την έλλειψη συναισθηματικού δεσμού μεταξύ τους.

30220

Θέμα 4ο

Τα τελευταία χρόνια γίνεται ολοένα και μεγαλύτερη συζήτηση για το πότε είναι η κατάλληλη χρονική περίοδος να ξεκινήσει ένα παιδί την στερεά τροφή. Πότε πιστεύετε ότι είναι η καλύτερη χρονική περίοδος να ξεκινήσει το βρέφος να τρώει στερεά τροφή;

Ενδεικτική Επίλυση:

Η διατροφή εξαρτάται από τις συνήθειες ενός λαού και από τη συχνότητα που χρησιμοποιεί στο διαιτολόγιό του κάποια φαγητά, ενώ περιορίζει κάποια άλλα. Η χρονική στιγμή που θα δώσουμε στο μωρό την πρώτη στερεά τροφή εξαρτάται από τις διατροφικές συνήθειες, αλλά και από την άποψη των παιδιάτρων. Ορισμένα βιβλία παιδιατρικής και βρεφοκομίας στην ελληνική και ξένη βιβλιογραφία αναφέρουν πως η πρώτη στερεά τροφή μπορεί να δοθεί στην ηλικία των τριών μηνών, ενώ άλλα στην ηλικία των πέντε ή των έξι μηνών. Γι’ αυτό πρέπει να είμαστε ευέλικτοι ως προς το θέμα αυτό, προσπαθώντας να ακολουθήσουμε μια μέση οδό.

30221

Θέμα 4ο

Ο μικρός Γιώργος όποτε θήλαζε παραπονιόταν και φαινόταν να πονάει στην κοιλιά του. Η μητέρα του δοκίμασε γάλα σε σκόνη και είχε τα ίδια αποτελέσματα. Μετά από εξετάσεις ο γιατρός θεώρησε ότι ο μικρός έχει κάποια αλλεργία στο γάλα. Κατά τη γνώμη σας, τι πιστεύετε ότι πρέπει να κάνει η μητέρα του, εφόσον το γάλα είναι η μοναδική τροφή τους πρώτους μήνες της ζωής του βρέφους;

Ενδεικτική Επίλυση:

Η μητέρα του Γιώργου θα πρέπει να βρει ένα γάλα το οποίο είναι κατάλληλο για τον ίδιο και δεν τον ενοχλεί. Για όσα βρέφη έχουν κάποιο παθολογικό πρόβλημα, όπως αλλεργία, γαλακτοζαιμία ή φαινυλοκαιτονουρία, χρησιμοποιούνται τα θεραπευτικά γάλατα σε μορφή σκόνης, όπως το γάλα σόγιας, γάλα με χαμηλή ποσότητα λακτόζης, γάλα που δεν περιέχει φαινυλαλανίνη.

30533

Θέμα 2ο

2.1 Η πρώτη σχέση που αναπτύσσεται ανάμεσα στο βρέφος και σε ένα ενήλικο πρόσωπο ονομάζεται προσκόλληση και αποτελεί για το παιδί μια γερή βάση για υγιή συναισθηματική ανάπτυξη.

α) Σε ποιο άτομο προσκολλάται συνήθως το βρέφος και γιατί;

β) Σε ποια χρονική περίοδο της βρεφικής ηλικίας αναπτύσσεται η προσκόλληση;

2.2 Η προσκόλληση στη μητέρα έχει ως συνέπεια δύο βασικές ψυχολογικές αντιδράσεις του βρέφους. Να αναφέρετε ονομαστικά τις ψυχολογικές αυτές αντιδράσεις.

Ενδεικτικές απαντήσεις

2.1

α) Το βρέφος αρχίζει να προσκολλάται στον ενήλικα που εκπληρώνει με στοργή και συνέπεια τις βασικές σωματικές του ανάγκες και του προσφέρει κοινωνικά ερεθίσματα και διαπροσωπικές εμπειρίες. Αυτό το πρόσωπο είναι συνήθως η μητέρα, χωρίς όμως αυτό να σημαίνει ότι δεν μπορεί να είναι και κάποιο άλλο μέλος της οικογένειας ή του άμεσου περιβάλλοντος του παιδιού. Επίσης, σύμφωνα με έρευνες σε αυτήν την περίοδο της ζωής του το παιδί μπορεί να προσκολληθεί σε παραπάνω από ένα πρόσωπα.

β) Η προσκόλληση αναπτύσσεται προς τη μέση ή το τέλος του πρώτου χρόνου της ζωής του παιδιού.

2.2 Οι δύο βασικές ψυχολογικές αντιδράσεις οι οποίες εμφανίζονται λόγω της προσκόλλησης του βρέφους στη μητέρα, είναι οι εξής:

• το άγχος προς τα άγνωστα πρόσωπα και

• το άγχος του αποχωρισμού από τη μητέρα του.

30534

Θέμα 2ο

2.1 Τα παιδιά μεταξύ του έβδομου και όγδοου μήνα, όταν τα πλησιάσει κάποιος ξένος, αναστατώνονται και μετά από λίγα λεπτά αρχίζουν να κλαίνε.

α) Πώς ονομάζεται η παραπάνω ψυχολογική αντίδραση των παιδιών;

β) Πότε παύει να υφίσταται η συγκεκριμένη αντίδραση;

2.2 Το «άγχος του αποχωρισμού» είναι μια ψυχολογική αντίδραση των παιδιών που εμφανίζεται κατά τη βρεφική ηλικία.

α) Πώς αντιδρά το παιδί σύμφωνα με την παραπάνω ψυχολογική αντίδραση;

β) Να αναφέρετε σε ποια χρονική περίοδο της βρεφικής ηλικίας εμφανίζεται «το άγχος του αποχωρισμού», σε ποια χρονική περίοδο γίνεται πιο έντονο και πότε εξαφανίζεται.

Ενδεικτικές απαντήσεις

2.1

α) Η ψυχολογική αντίδραση κατά την οποία προκαλείται αναστάτωση στα παιδιά στη θέα ξένων προσώπων, ονομάζεται «άγχος προς τα άγνωστα πρόσωπα».

β) Στα περισσότερα παιδιά, το άγχος προς τα ξένα πρόσωπα εξαφανίζεται συνήθως προς το μέσον του δεύτερου χρόνου.

2.2

α) Μόλις η μητέρα απομακρυνθεί από το παιδί, έστω και για λίγα λεπτά, αυτό μπορεί να αρχίσει να κλαίει και να την αναζητά.

β) Το άγχος του αποχωρισμού από τη μητέρα εμφανίζεται μεταξύ του έβδομου και όγδοου μήνα από τη γέννηση του βρέφους, γίνεται πιο έντονο μεταξύ δέκα και δεκαοκτώ μηνών και μετά σιγά-σιγά εξαφανίζεται.

30535

Θέμα 2ο

2.1 Ένας από τους παράγοντες, που παίζει σημαντικό ρόλο στην κοινωνική και συναισθηματική ανάπτυξη του παιδιού, είναι η οικογένεια. Να αναφέρετε ονομαστικά τέσσερα (4) χαρακτηριστικά της οικογένειας που επηρεάζουν την κοινωνική και συναισθηματική ανάπτυξη του παιδιού.

2.2 Στην κοινωνική ανάπτυξη του παιδιού βοηθάει σε μεγάλο βαθμό και η εξέλιξη του λόγου. Να περιγράψετε με ποιο τρόπο ο λόγος συμβάλλει στο συγκεκριμένο τομέα ανάπτυξης του παιδιού.

Ενδεικτικές απαντήσεις

2.1

α) Ορισμένα από τα χαρακτηριστικά της οικογένειας που επηρεάζουν την κοινωνική και συναισθηματική ανάπτυξη του παιδιού είναι τα εξής:

• Το μέγεθος της οικογένειας

• η σύνθεση της οικογένειας

• οι τρόποι ελέγχου και επικοινωνίας μεταξύ των μελών της

• η ποιότητα των σχέσεών τους

• το μορφωτικό-οικονομικό επίπεδο των γονιών .

(Ζητούνται τέσσερα από τα παραπάνω)

2.2 Ο λόγος βοηθάει τα παιδιά να δημιουργήσουν και να διατηρήσουν διαπροσωπικές σχέσεις. Για παράδειγμα, με το λόγο γονείς και παιδιά μπορούν να εκφράσουν τις επιθυμίες τους ο ένας στον άλλο και με αυτόν τον τρόπο να μειώσουν ή να αποφύγουν τις συγκρούσεις και την ένταση που δημιουργούνται από την ανάγκη του παιδιού για αυτονομία. Επίσης, ο λόγος δίνει στο παιδί την ευκαιρία να εκφράσει τα συναισθήματά του (π.χ. το θυμό του ή την αγάπη του) απέναντι σε άλλους είτε άμεσα είτε έμμεσα (π.χ. μέσα από το παιχνίδι).

30536

Θέμα 2ο

2.1 Ο ρόλος των συνομηλίκων στην κοινωνική και συναισθηματική ανάπτυξη του παιδιού είναι πολύ σημαντικός.

α) Με ποιο τρόπο και σε ποια ηλικία αρχίζουν να αναπτύσσονται οι σχέσεις του παιδιού με τους συνομηλίκους του;

β) Να εξηγήσετε με ποιο τρόπο οι συγκρούσεις μεταξύ των συνομηλίκων μπορούν να βοηθήσουν στην κοινωνική ανάπτυξη του παιδιού.

2.2 Η οικογένεια επηρεάζει κάθε παιδί της με διαφορετικό τρόπο. Να εξηγήσετε πώς επηρεάζεται το παιδί από τη σειρά γέννησής του μέσα στην οικογένεια.

Ενδεικτικές απαντήσεις

2.1

α) Οι σχέσεις του παιδιού με τους συνομηλίκους του αρχίζουν να αναπτύσσονται μέσα από το παιχνίδι, γύρω στην ηλικία των δύο ετών.

β) Ακόμα και οι συγκρούσεις μεταξύ συνομηλίκων βοηθούν στην κοινωνική ανάπτυξη του παιδιού. Μέσα από τις διαφωνίες του με άλλα παιδιά, ένα παιδί μαθαίνει ότι υπάρχουν πολλές απόψεις πάνω σε ένα θέμα και αποκτά εμπειρίες πάνω στη λύση διαπροσωπικών προβλημάτων.

2.2 Το παιδί που θα γεννηθεί δεύτερο θα έχει διαφορετικές εμπειρίες από αυτό που γεννήθηκε πρώτο, καθώς οι γονείς έχουν άλλες απαιτήσεις από το πρωτότοκο παιδί από ό, τι από το δευτερότοκο. Πιο συγκεκριμένα, έρευνες υποστηρίζουν ότι τα πρωτότοκα παιδιά είναι πιο προσανατολισμένα προς τους ενήλικες, προσπαθούν περισσότερο από τα άλλα παιδιά να είναι συνεργάσιμα και υπεύθυνα σ’ αυτό που κάνουν, είναι πιο ευσυνείδητα και επιρρεπή σε αισθήματα ενοχής, και υποκύπτουν πιο εύκολα στην κοινωνική πίεση.

30537

Θέμα 2ο

2.1 Τον πρώτο μήνα της ζωής του παιδιού, το χαμόγελό του δεν είναι παρά μια αντανακλαστική κίνηση που δεν απευθύνεται σε κανέναν συγκεκριμένα. Ωστόσο, η επίδραση που έχει στην κοινωνική και συναισθηματική ανάπτυξη του παιδιού είναι πολύ σημαντική. Να εξηγήσετε πώς επιτυγχάνεται αυτό.

2.2 Ο ψυχολογικός δεσμός ενός παιδιού με τον πατέρα του διαμορφώνεται όπως και ο δεσμός με τη μητέρα. Γι’ αυτό το λόγο τα μωρά μπορούν να προσκολληθούν στον πατέρα τους με τον ίδιο τρόπο που προσκολλούνται στη μητέρα τους. Ποιες ενέργειες του πατέρα συμβάλλουν στη διαμόρφωση του δεσμού με το βρέφος;

Ενδεικτικές απαντήσεις

2.1 Η μητέρα μεταφράζει το αντανακλαστικό χαμόγελο του παιδιού σαν εκδήλωση ευχαρίστησης και ικανοποίησης για τις φροντίδες της και έτσι δίνει ακόμα περισσότερη στοργή και φροντίδα στο παιδί. Επίσης, κάθε φορά που ανταποκρίνεται στο κλάμα του, με το οποίο το παιδί εκδηλώνει αισθήματα όπως η πείνα, η δίψα, η ανάγκη για άλλαγμα και συναισθήματα, όπως ο πόνος, ο φόβος ή ο θυμός, η μητέρα δίνει στο παιδί το μήνυμα ότι είναι πολύ σημαντικό για εκείνη και ότι ο ρόλος της είναι να το φροντίζει. Μέσα από την παραπάνω διαδικασία, το χαμόγελο του παιδιού από πολύ νωρίς συμβάλλει στη συναισθηματική και κοινωνική ανάπτυξη του παιδιού.

2.2 Ο δεσμός ενός παιδιού με τον πατέρα του, διαμορφώνεται όπως και ο δεσμός με τη μητέρα καθώς ο πατέρας φροντίζει το παιδί, ανταποκρίνεται στο κλάμα του, το κοιτάζει στα μάτια, παίζει μαζί του, το κρατάει στην αγκαλιά του και του χαμογελάει. Έρευνες δείχνουν ότι οι άντρες στο ρόλο του πατέρα δείχνουν την ίδια ευαισθησία, στοργή και ικανότητα, που δείχνουν οι γυναίκες τους, όταν φροντίζουν το παιδί. Γι’ αυτό το λόγο τα μωρά μπορούν να προσκολληθούν στον πατέρα τους με τον ίδιο τρόπο που προσκολλούνται στη μητέρα τους.

30538

Θέμα 2ο

2.1 Αν και το κλάμα είναι για αρκετό καιρό ο βασικός τρόπος επικοινωνίας του βρέφους με τους γύρω του, στην πορεία αρχίζει να χρησιμοποιεί κι άλλους τρόπους επικοινωνίας. Να αναφέρετε τέσσερις (4) τρόπους εκτός από το κλάμα, με τους οποίους το βρέφος επικοινωνεί με το περιβάλλον του.

2.2 Σύμφωνα με τον Erikson, η ποιότητα και η σταθερότητα της «προσκόλλησης», αποτελούν δύο σημαντικούς παράγοντες που επηρεάζουν τα παιδιά, στην απόκτηση «βασικής εμπιστοσύνης» ή «δυσπιστίας» για τον κόσμο που τα περιβάλλει. Να εξηγήσετε σε ποιες περιπτώσεις τα παιδιά αποκτούν «βασική εμπιστοσύνη» για τον κόσμο που τα περιβάλλει και σε ποιες περιπτώσεις, «δυσπιστία».

Ενδεικτικές απαντήσεις

2.1 Το βρέφος εκτός από το κλάμα μπορεί να επικοινωνήσει με τους γύρω του με τους εξής τρόπους:

• κουνώντας τα χέρια και τα πόδια του

• αλλάζοντας έκφραση στο πρόσωπό του

• με ήχους (ψελλίσματα)

• με χαμόγελα

• με έντονες κινήσεις του σώματος

• με αγγίγματα

• με τα μάτια (Ζητούνται τέσσερα από τα παραπάνω)

2.2 Όταν το παιδί γνωρίζει ότι υπάρχει κάποιος που το αγαπάει και το φροντίζει, αυτό το βοηθάει στο να αντιμετωπίσει με επιτυχία καταστάσεις που του προκαλούν άγχος και του δημιουργεί συναισθήματα εμπιστοσύνης, ασφάλειας και αισιοδοξίας προς τον κόσμο γύρω του και τις σχέσεις του με τους άλλους. Αντίθετα, τα παιδιά που έχουν στερηθεί τη δυνατότητα να δεθούν με κάποιον ενήλικα και ζουν σ’ ένα περιβάλλον, όπου η ανταπόκριση και η συμπεριφορά των γύρω τους είναι ασυνεπής και απρόβλεπτη, μπορεί να νιώσουν δυσπιστία και ανασφάλεια και αυτό το συναίσθημα να επηρεάσει τις μετέπειτα σχέσεις τους με τους ανθρώπους.

30539

Θέμα 2ο

2.1 Στο τρίτο έτος της ηλικίας τους τα παιδιά είναι λιγότερο εγωκεντρικά, ωστόσο, δεν τα καταφέρνουν πάντα να είναι συνεργάσιμα και ήρεμα στις συνδιαλλαγές τους. Να αναφέρετε τρεις (3) τρόπους με τους οποίους οι ενήλικες μπορούν να βοηθήσουν στον συγκεκριμένο τομέα τα παιδιά αυτής της ηλικίας.

2.2 Μεταξύ των επιδράσεων που ασκούν οι συνομήλικοι στην ανάπτυξη του παιδιού, είναι και η ομαλοποίηση των ιδιορρυθμιών της οικογένειας. Να εξηγήσετε με ποιο τρόπο οι συνομήλικοι μπορούν να μετριάσουν και να αντισταθμίσουν τις ενδεχόμενες μονομέρειες της οικογένειας.

Ενδεικτικές απαντήσεις

2.1 Οι ενήλικες προκειμένου να βοηθήσουν τα παιδιά να είναι συνεργάσιμα και ήρεμα στις συνδιαλλαγές τους θα πρέπει:

• να τα ενθαρρύνουν να συνεργάζονται

• να τους θυμίζουν συχνά ότι πρέπει να περιμένουν τη σειρά τους

• να τα βοηθούν να εκφράσουν με λόγια τα συναισθήματά τους.

2.2 Η συμμετοχή των παιδιών μέσα σε μια ομάδα συνομήλικων βοηθάει στο να μετριάζονται και να αντισταθμίζονται ορισμένες «ιδιορρυθμίες και μονομέρειες στις επιδράσεις της οικογένειας». Έτσι, ένα παιδί που είναι «χαϊδεμένο» μαθαίνει μέσα από την επαφή του με συνομηλίκους, ότι όλοι έχουν ίσα δικαιώματα και υποχρεώσεις και όλοι πρέπει να σέβονται ο ένας τον άλλο. Κατά τον ίδιο τρόπο, το παιδί που μεγαλώνει μέσα σε ένα εχθρικό οικογενειακό περιβάλλον μπορεί να βρει από τους συνομηλίκους του την κατανόηση, την εκτίμηση και την αποδοχή που του στερεί η οικογένειά του.

30540

Θέμα 4ο

4.1 Η Μαρίνα είναι ένα βρέφος οχτώ μηνών και παίζει αμέριμνα μαζί με τη μητέρα της στο δωμάτιό της. Ξαφνικά εισέρχεται στο δωμάτιο ένα άγνωστο προς εκείνη πρόσωπο, το οποίο την πλησιάζει απότομα και προσπαθεί να την αγκαλιάσει. Η Μαρίνα αρχίζει να κλαίει απαρηγόρητα.

α) Κατά τη γνώμη σας, σε ποια ψυχολογική αντίδραση οφείλεται το κλάμα της Μαρίνας;

β) Πιστεύετε ότι η παραπάνω αντίδραση σχετίζεται με κάποια τραυματική εμπειρία του βρέφους με το συγκεκριμένο πρόσωπο ή πρόκειται για μια φυσιολογική αντίδραση; Αιτιολογήστε την απάντησή σας.

γ) Με ποιους τρόπους θα μπορούσε να μετριαστεί η έντονη αντίδραση της Μαρίνας;

Ενδεικτική επίλυση

4.1

α) Το κλάμα της Μαρίνας οφείλεται σε μια ψυχολογική αντίδραση που ονομάζεται «άγχος προς τα άγνωστα πρόσωπα».

β) Η αντίδραση του βρέφους είναι φυσιολογική, διότι μεταξύ του έβδομου και όγδοου μήνα όταν τα πλησιάσει κάποιος ξένος, τα παιδιά αναστατώνονται και μετά από λίγα λεπτά αρχίζουν να κλαίνε. Το άγχος προς τα ξένα πρόσωπα δεν είναι μια αντίδραση προς τα ξένα πρόσωπα αυτά καθαυτά -το παιδί δεν έχει συγκεκριμένες τραυματικές εμπειρίες μαζί τους αλλά μια αντίδραση προς άτομα που δε θυμίζουν το οικείο πρόσωπο της μητέρας.

γ) Η αντίδραση της Μαρίνας, πιθανό να είναι λιγότερο έντονη, αν το άγνωστο πρόσωπο τη πλησιάσει σιγά-σιγά, της μιλήσει με ήρεμο τρόπο και προσπαθήσει να παίξει μαζί της. Αντίθετα, όταν ο «ξένος» την πλησιάσει με ταχύτητα, της μιλήσει δυνατά και προσπαθήσει να την πάρει στην αγκαλιά του, το άγχος και η αντίδρασή της θα είναι έντονα. Μεγάλο ρόλο στην αντίδραση του βρέφους παίζει και η αντίδραση της μητέρας προς τα ξένα πρόσωπα.

30541

Θέμα 4ο

4.1 Η Βάια είναι μητέρα ενός τρίχρονου παιδιού και ασχολείται με τη φροντίδα και διαπαιδαγώγησή του περισσότερες ώρες σε σχέση με τον πατέρα. Αυτό οφείλεται στο γεγονός ότι ο πατέρας λείπει από το σπίτι αρκετές ώρες της ημέρας λόγω της εργασίας του.

α) Κατά τη γνώμη σας, το ότι ο πατέρας ασχολείται με το παιδί του λιγότερο χρόνο από ό, τι η μητέρα, κάνει λιγότερο σημαντικό το ρόλο του;

β) Σε ποιον τομέα πιστεύετε ότι το παιδί μπορεί να βοηθηθεί από το γεγονός ότι ο πατέρας φεύγει και ξαναγυρίζει στο σπίτι πιο συχνά από ό, τι η μητέρα;

Ενδεικτική επίλυση

4.1

α) Έρευνες που έγιναν σε διάφορα μέρη του κόσμου έχουν δείξει ότι ο πατέρας είναι το ίδιο σημαντικός στην ανάπτυξη του παιδιού και το ίδιο ικανός να το φροντίσει και να το διαπαιδαγωγήσει σωστά. Η συμμετοχή του πατέρα στη φροντίδα και τη διαπαιδαγώγηση του παιδιού με όποιον τρόπο κι αν γίνεται, έχει σε σημαντικό βαθμό θετική επίδραση στην ανάπτυξή του, σε όλους τους τομείς.

β) Το γεγονός ότι το παιδί από πολύ νωρίς βλέπει τον πατέρα να φεύγει και να ξαναγυρίζει (πιο συχνά από τη μητέρα), το βοηθάει να εξοικειωθεί με την έννοια του αποχωρισμού και της αποσύνδεσης από τους γονείς του και να νιώσει πιο αυτόνομο.

30542

Θέμα 4ο

4.1 Η Γκισέλα πριν λίγες ημέρες εγγράφηκε στον Βρεφονηπιακό Σταθμό. Η μητέρα της τη συνοδεύει κάθε πρωί και την παραδίδει στην υπεύθυνη βρεφονηπιοκόμο. Αμέσως μετά, φεύγει κρυφά, χωρίς να αποχαιρετήσει το παιδί της. Η Γκισέλα μόλις αντιλαμβάνεται ότι η μητέρα της έχει φύγει, αρχίζει να κλαίει ασταμάτητα.

α) Να κρίνετε την ορθότητα του τρόπου με τον οποίο η μητέρα αποχωρίζεται το παιδί της.

β) Κατά τη γνώμη σας, πώς θα μπορούσε να βοηθηθεί η Γκισέλα να ξεπεράσει πιο εύκολα κι ανώδυνα το άγχος αποχωρισμού από τη μητέρα της;

Ενδεικτική επίλυση

4.1

α) Ο τρόπος με τον οποίο η μητέρα αποχωρίζεται το παιδί της δεν είναι ορθός. Η μητέρα δεν θα πρέπει να αφήσει το παιδί της στον Βρεφονηπιακό Σταθμό και να φύγει κρυφά χωρίς να το χαιρετήσει, αλλά να μείνει για λίγα λεπτά μαζί του μέχρι το παιδί να αισθανθεί πιο άνετα στο «ξένο» περιβάλλον και φεύγοντας να το βεβαιώσει ότι θα ξαναγυρίσει αργότερα να το πάρει.

• Ο αποχωρισμός θα ήταν προτιμότερο να γίνει σταδιακά, με τη μητέρα να φεύγει για λίγο χρονικό διάστημα στην αρχή, μέχρι το παιδί να συνηθίσει.

• Μετά την αποχώρηση της μητέρας, η βρεφονηπιοκόμος θα πρέπει να προσπαθήσει να τραβήξει την προσοχή του παιδιού με κάποιο παιχνίδι ή με μια «βόλτα» στον καθρέφτη ή σε κάποια άλλη γωνιά της τάξης.

• Το άγχος του αποχωρισμού μπορεί να μειωθεί ακόμα περισσότερο, αν το παιδί έχει μαζί του κάποιο προσωπικό και αγαπημένο του αντικείμενο.

30543

Θέμα 4ο

4.1 Η Μελίνα είναι μητέρα δύο παιδιών, ενός δίχρονου κι ενός τρίχρονου και αντιλαμβάνεται την ανάγκη τους να αποκτήσουν αυτονομία. Ωστόσο, προβληματίζεται σχετικά με τις πρακτικές που πρέπει να χρησιμοποιήσει για το κάθε παιδί, λόγω της διαφοράς της ηλικίας τους.

α) Με ποιο τρόπο κατά τη γνώμη σας, θα μπορούσε η παραπάνω μητέρα να βοηθήσει το δίχρονο παιδί της να αποκτήσει αυτονομία;

β) Πώς θα τη συμβουλεύατε να ενεργήσει προκειμένου να ενθαρρύνει την προσπάθεια του τρίχρονου παιδιού της για αυτονομία;

Ενδεικτική επίλυση

4.1

α) Κατά τη διάρκεια του δεύτερου χρόνου της ζωής του παιδιού είναι πολύ σημαντικό η μητέρα να μπορεί να καταλάβει την ανάγκη του παιδιού για αυτονομία και να το ενθαρρύνει. Θέτοντας όρια που έχουν στόχο την ασφάλεια του παιδιού και τηρώντας τα σταθερά, δίνει στο παιδί την ελευθερία που χρειάζεται για να εξερευνήσει τι γίνεται γύρω του και να ικανοποιήσει την περιέργειά του. Επίσης, καθώς επαινεί το παιδί κάθε φορά που καταφέρνει να κάνει κάτι μόνο του, το βοηθά να αποκτήσει αυτονομία, αυτοπεποίθηση και περηφάνια για τις επιλογές του.

β) Προκειμένου η μητέρα να ενθαρρύνει την προσπάθειά του τρίχρονου παιδιού για αυτονομία, είναι πολύ σημαντικό να του δίνει ευκαιρίες ώστε να παίρνει αποφάσεις για πράγματα που το αφορούν, καθώς και να το επαινεί για πράγματα που κάνει μόνο του. Για παράδειγμα, δίνοντας στο παιδί την ευκαιρία να διαλέξει -όσο είναι δυνατόν- τι ρούχα θέλει να φορέσει, τι παιχνίδια θέλει να παίξουμε μαζί του ή τι θα ήθελε να φάει, το κάνει να αισθάνεται ότι είναι σημαντικό και το βοηθάει να μάθει να παίρνει αποφάσεις.

30544

Θέμα 4ο

4.1 Η Ευαγγελία και η Ειρήνη είναι δύο τετράχρονα παιδιά, τα οποία μεγαλώνουν σε διαφορετικά οικογενειακά περιβάλλοντα και αυτό φαίνεται από τον διαφορετικό τρόπο με τον οποίο η κάθε οικογένεια χειρίζεται την ανάγκη του παιδιού τους για αυτονομία. Έτσι, ενώ οι γονείς της Ειρήνης της δίνουν υπερβολική αυτονομία, οι γονείς της Ευαγγελίας πολύ συχνά εμποδίζουν την προσπάθεια του παιδιού τους να αυτονομηθεί. Πώς κατά τη γνώμη σας θα επηρεαστούν τα δύο παιδιά από το διαφορετικό τρόπο με τον οποίο η οικογένειά τους χειρίζεται την ανάγκη τους για αυτονομία;

4.2 Η Μαρία και η Μελίνα είναι αδελφές, τριών και τεσσάρων χρονών αντίστοιχα, και μεγαλώνουν μέσα σε μια οικογένεια που ενθαρρύνεται η επικοινωνία και παράλληλα οι γονείς τους τις ακούν πάντα με προσοχή. Ο συγκεκριμένος τρόπος με τον οποίο αντιμετωπίζονται από τους γονείς τους, πώς πιστεύετε ότι θα τις επηρεάσει στην κοινωνικοσυναισθηματική τους ανάπτυξη;

Ενδεικτική επίλυση

4.1 Ο τρόπος με τον οποίο χειρίζεται η κάθε οικογένεια την ανάγκη του παιδιού τους για αυτονομία θα επηρεάσει την κοινωνική και προσωπική ανάπτυξή του. Οι γονείς που θα προσπαθήσουν να εμποδίσουν την προσπάθεια αυτή του παιδιού μπορεί να το κάνουν να γίνει ντροπαλό και να νιώσει έλλειψη εμπιστοσύνης στον εαυτό του ή συναισθηματική εξάρτηση από αυτούς. Αντίθετα, το παιδί στο οποίο θα δοθεί υπερβολική αυτονομία μπορεί να θέσει σε κίνδυνο τη ζωή του, να γίνει εγωιστής ή εγωκεντρικό, να έχει παράλογες απαιτήσεις από τους γύρω του και να αγνοεί τα δικαιώματα και τις ανάγκες των άλλων.

4.2 Παιδιά που μεγαλώνουν μέσα σε οικογένειες που ενθαρρύνουν την επικοινωνία και ξέρουν να ακούν, έχουν μεγαλύτερες πιθανότητες να γίνουν πιο ώριμα -κοινωνικά και συναισθηματικά- και να μπορούν να χειρίζονται πιο εύκολα δύσκολες καταστάσεις.

30545

Θέμα 2ο

2.1 Η συνεργασία των γονέων με τους παιδαγωγούς, είναι πολύ σημαντική στην όλη εκπαιδευτική διαδικασία της Προσχολικής Αγωγής. Είναι καλό οι γονείς να φιλοξενούνται μερικές φορές στους χώρους Προσχολικής Αγωγής κι Εκπαίδευσης, μετά από συνεννόηση.

α) Με ποιο τρόπο, ωφελούνται οι παιδαγωγοί μέσα από την παραπάνω συνεργασία;

β) Τι θα πρέπει να γνωρίζουν οι γονείς πριν την επίσκεψή τους στους χώρους Προσχολικής Αγωγής κι Εκπαίδευσης;

γ) Σε τι θα βοηθήσει τους γονείς μια τέτοια εμπειρία;

Ενδεικτικές απαντήσεις

2.1

α) Οι γονείς είναι πολύ σημαντικός φορέας πληροφοριών για τα παιδιά. Το πώς αισθάνονται το τι σκέπτονται και το πώς αντιδρούν τα παιδιά στα ερεθίσματα που τους προσφέρονται στην Προσχολική Αγωγή κι Εκπαίδευση, μπορούν οι παιδαγωγοί να πληροφορηθούν από τους ίδιους τους γονείς. Επιπλέον, οι γονείς είναι πολύτιμη βοήθεια στο έργο των παιδαγωγών αφού με χαρά θα προσφέρουν τις ειδικές ικανότητές τους, βοηθώντας κι εμπλουτίζοντας το σχεδιασμό του προγράμματος με τις δικές τους προτάσεις. Για παράδειγμα οι σχολικές γιορτές ή οι εκδρομές γίνονται πολύ πιο εύκολες με τη συμβολή των γονιών.

β) Πριν την επίσκεψη των γονέων στους χώρους Προσχολικής Αγωγής κι Εκπαίδευσης, χρειάζεται μια προκαταρκτική συζήτηση με τους παιδαγωγούς σχετικά με το πώς πρέπει να συμπεριφερθούν στο χώρο.

γ) Οι γονείς ύστερα από μια τέτοια εμπειρία, θα καταλάβουν το δύσκολο έργο των παιδαγωγών προσχολικής ηλικίας και θα μπορούν να ερμηνεύσουν καλύτερα αυτά που τους λένε τα παιδιά τους.

30546

Θέμα 2ο

2.1 Το έργο των παιδαγωγών Προσχολικής Αγωγής τα τελευταία χρόνια γίνεται όλο και πιο απαιτητικό, εξαιτίας των αλλαγών στο σύγχρονο τρόπο ζωής και των επιπτώσεών τους στα μικρά παιδιά. Να αναφέρετε τρεις (3) αλλαγές του σύγχρονου τρόπου ζωής που επιδρούν αρνητικά στα παιδιά προσχολικής ηλικίας.

2.2 Αν ο σκοπός του εκπαιδευτικού συστήματος είναι η κοινωνικοποίηση του παιδιού, μια βαθμίδα που συμβάλλει σημαντικά σε αυτό, είναι η Προσχολική Αγωγή. Να εξηγήσετε συνοπτικά, με ποιο τρόπο η Προσχολική Αγωγή βοηθάει στην κοινωνικοποίηση του παιδιού προσχολικής ηλικίας.

Ενδεικτικές απαντήσεις 2.1

• Τα παιδιά μεγαλώνουν χωρίς συνομηλίκους τους, σε μικρές οικογένειες με λίγα ή καθόλου αδέλφια.

• Τα διαμερίσματα είναι συχνά πολύ μικρά και δεν επιτρέπουν την ελευθερία των κινήσεων στα παιδιά.

• Δεν υπάρχουν ελεύθεροι χώροι έξω από το σπίτι για να παίζουν τα μικρά παιδιά.

• Ο σύγχρονος τρόπος ζωής επιβάλλει να εργάζονται και οι δύο γονείς, με αποτέλεσμα να απουσιάζουν συχνά από το σπίτι.

• Αυξάνονται οι τύποι οικογενειών όπως, οι μονογονεϊκές, οι οικογένειες με ένα ή κανένα παιδί, οι ανύπαντρες μητέρες, οι οικογένειες όπου ο ένας γονέας εργάζεται μακριά (π.χ. σε άλλη πόλη) κ.τ.λ.

• Όλο και μεγαλύτερο ρόλο παιδαγωγού παίζουν τα Μέσα Μαζικής Επικοινωνίας και Ενημέρωσης με δυσάρεστα αποτελέσματα. Οι εικόνες βίας που βλέπει το μικρό παιδί αυξάνονται ραγδαία. (Ζητούνται τρία από τα παραπάνω)

2.2 Η Προσχολική Αγωγή συμβάλλει καθοριστικά στην κοινωνικοποίηση του παιδιού. Δρα αντισταθμιστικά σε πολλές περιπτώσεις, προετοιμάζει το παιδί και το εξοπλίζει με τα κατάλληλα εφόδια, ώστε να αποκτήσει σε όποιο βαθμό είναι δυνατό να γίνει αυτό, αυτογνωσία και να ενταχθεί στην ομάδα των συνομηλίκων του. Μέσα από όλα αυτά τα δύσκολα αλλά σημαντικά πράγματα, το παιδί γνωρίζει το φυσικό και ανθρώπινο περιβάλλον του καλύτερα.

30547

Θέμα 4ο

4.1 Η Αντέλα είναι μια παιδαγωγός αρκετά προβληματισμένη. Αυτό που την απασχολεί ιδιαίτερα, είναι το πώς θα είναι διαμορφωμένος ο κόσμος στο μέλλον και ποια γνώση θα θεωρείται σημαντική. Κατά την άποψή σας, ποιες στάσεις και ικανότητες είναι απαραίτητο να διαμορφώσουν τα παιδιά της προσχολικής ηλικίας, με βάση τους προβληματισμούς της παραπάνω παιδαγωγού;

4.1 Οι γονείς του τρίχρονου Ορέστη αποφάσισαν να τον εγγράψουν σε ένα ‘Ίδρυμα Προσχολικής Αγωγής κι Εκπαίδευσης, γιατί πιστεύουν ότι αυτό θα τον βοηθήσει να κοινωνικοποιηθεί. Όμως το παιδί τους από την ημέρα της γέννησής του δεν έχει απομακρυνθεί από κοντά τους και φοβούνται ότι μπορεί να τρομάξει και να αντιδράσει με κλάματα κι άλλου είδους έντονες συμπεριφορές. Αν είσαστε εσείς ο/η παιδαγωγός, τι θα προτείνατε στη μητέρα του Ορέστη προκειμένου να υπάρξει σταδιακή εξοικείωση του παιδιού με τον χώρο του Βρεφονηπιακού Σταθμού και να γίνει η προσαρμογή του πιο εύκολη;

Ενδεικτική επίλυση:

4.1 Πράγματι, δεν είναι γνωστό πώς θα είναι διαμορφωμένος ο κόσμος στο μέλλον και ποια γνώση θα είναι σημαντική. Αυτό που μπορούν να κάνουν οι παιδαγωγοί και είναι χρέος τους, ιδίως στη Προσχολική Αγωγή, είναι να διαμορφώσουν στάσεις, συμπεριφορές και δεξιότητες που θα είναι χρήσιμες στη ζωή του παιδιού, του μετέπειτα ενήλικου. Τέτοιες στάσεις και ικανότητες είναι η ευελιξία, η αγάπη για τη μάθηση, η κριτική αυτονομία, η ετοιμότητα προσαρμογής και η ικανότητα αλλαγής. Με τον τρόπο αυτό, οι μελλοντικοί ενήλικες θα μπορούν να εκτιμούν με κριτική σκέψη τα πράγματα και να αποφασίζουν ανάλογα.

4.2 Σε περιπτώσεις όπως η συγκεκριμένη, που οι γονείς αισθάνονται ότι μπορεί να δημιουργηθούν προβλήματα με την απομάκρυνση του παιδιού από το σπίτι, μπορεί να γίνει σταδιακή εξοικείωση με το χώρο του σχολείου, με επισκέψεις πριν από την έναρξη του σχολικού προγράμματος, με την παρουσία των γονέων. Στη συνέχεια, στην αρχή του σχολικού προγράμματος (δηλαδή τις πρώτες ημέρες), η παραμονή του παιδιού μπορεί να έχει κλιμακούμενη αύξηση της διάρκειας, χωρίς τη συμμετοχή των γονέων έπειτα από απόφαση του/της παιδαγωγού. Το παραπάνω χρειάζεται προσοχή στο χειρισμό και οπωσδήποτε συνεργασία μεταξύ παιδαγωγού και γονέων.

30548

Θέμα 4ο

4.1 Πολλές φορές οι γνώσεις των παιδαγωγών είναι πιθανόν να μην επαρκούν για να αντιμετωπίσουν όλες τις καταστάσεις και τα προβλήματα που προκύπτουν στο πλαίσιο της Προσχολικής Αγωγής. Γι΄ αυτό είναι ωφέλιμη η συνεργασία των παιδαγωγών με ειδικούς επιστήμονες.

α) Να αναφέρετε τρεις συνεργάτες-ειδικούς επιστήμονες που θεωρείτε ότι είναι σε θέση να υποβοηθήσουν στο έργο των παιδαγωγών Προσχολικής Αγωγής.

β) Τι είδους προβλήματα πιστεύετε ότι θα μπορούσαν να επιλυθούν με τη συμβολή των παραπάνω συνεργατών;

γ) Κατά τη γνώμη σας αρκεί η περιστασιακή συνεργασία των παιδαγωγών με τους παραπάνω ειδικούς επιστήμονες; Αν όχι, τι θα προτείνατε;

Ενδεικτική επίλυση

4.1

α) Συνεργάτες - ειδικοί επιστήμονες, που μπορούν να υποβοηθήσουν το έργο των παιδαγωγών Προσχολικής Αγωγής είναι οι εξής:

• Παιδοψυχολόγοι ή ψυχολόγοι σύμβουλοι

• Κοινωνιολόγοι

• Ειδικοί παιδαγωγοί.

β) Η συνεργασία με τους ψυχολόγους συμβούλους, είναι ιδιαίτερα ωφέλιμη για την αντιμετώπιση παιδιών με προβληματική συμπεριφορά π.χ. προβλήματα υπερκινητικότητας, αδυναμίας αποχωρισμού από το οικογενειακό περιβάλλον, υπερβολικής ευαισθησίας, αντιμετώπισης προβλημάτων που προκύπτουν μετά από θάνατο ή διαζύγιο κ.α.. Σε πολλές περιπτώσεις τα προβλήματα που αντιμετωπίζουν τα παιδιά προέρχονται από το οικογενειακό περιβάλλον, οπότε και χρειάζεται η συνδρομή των κοινωνιολόγων. Τέλος, για την αντιμετώπιση των παιδιών με ειδικές ανάγκες κρίνεται απαραίτητη η συνεργασία με τους ειδικούς παιδαγωγούς οι οποίοι μπορούν να προσφέρουν σημαντικό έργο στην Προσχολική Αγωγή.

γ) Η συνεργασία των παιδαγωγών Προσχολικής Αγωγής με τους παραπάνω ειδικούς επιστήμονες πρέπει να είναι συνεχής και θεσμοθετημένη και όχι περιστασιακή.

30710

Θέμα 2ο

2.1. Ο κατάλληλα διαμορφωμένος χώρος, η ατμόσφαιρα στοργής, ασφάλειας και αποδοχής, η προαγωγή της γνώσης και η ψυχαγωγία των παιδιών με παιχνίδια, αλλά και η καλή διατροφή και ανάπαυση αποτελούν βασικές ενέργειες ενός Βρεφονηπιακού Σταθμού.

α) Να περιγράψετε τον βασικό σκοπό λειτουργίας των Βρεφονηπιακών Σταθμών

β) Αν οι παραπάνω ενέργειες συνδυαστούν σωστά, σε ποια επίπεδα μπορούν να βοηθήσουν τα παιδιά;

Ενδεικτικές απαντήσεις

α) Ο βασικός σκοπός λειτουργίας ενός Βρεφονηπιακού σταθμού είναι η ολόπλευρη ανάπτυξη του παιδιού, νοητική, συναισθηματική, κοινωνική και ψυχοσωματική.

β) Όλες οι ενέργειες που πραγματοποιούνται στο χώρο ενός Βρεφονηπιακού σταθμού, αν συνδυαστούν σωστά, βοηθούν:

• Στην ωρίμανση και εξέλιξη των αισθήσεων

• Στην ανάπτυξη της ενεργητικότητας και της φαντασίας των παιδιών

• Στην εδραίωση της γνώσης του εαυτού τους μέσα από αλλεπάλληλα ερεθίσματα, αισθητηριακά-αισθητικά και κινητικά

• Στην εξέλιξη του ανθρώπου και την κοινωνική πρόοδο.

30711

Θέμα 2ο

Ημερήσιο πρόγραμμα απασχόλησης των παιδιών, είναι το πρόγραμμα που ακολουθείται από την ώρα προσέλευσης των παιδιών στο χώρο του Βρεφονηπιακού Σταθμού ως την ώρα αναχώρησής τους.

α) Τι περιλαμβάνει, τι προϋποθέτει, και ποια χαρακτηριστικά πρέπει να διαθέτει το ημερήσιο πρόγραμμα απασχόλησης των παιδιών;

β) Ποιες δραστηριότητες περιλαμβάνει ένα ημερήσιο πρόγραμμα απασχόλησης βρεφών ηλικίας 8 μηνών έως 1,5ετών, μεταξύ των ωρών : 09:00 π.μ. έως 12:00 μ.μ.;

Ενδεικτικές απαντήσεις

α) Το ημερήσιο πρόγραμμα απασχόλησης, περιλαμβάνει την καθημερινή λειτουργία και οργάνωση του σταθμού, καθώς και τις δραστηριότητες ενασχόλησης των παιδιών. Προϋποθέτει την οργάνωση ενός πλούσιου σε ερεθίσματα περιβάλλοντος και τη χρησιμοποίηση κατάλληλου παιδαγωγικού υλικού, το οποίο εξασφαλίζει την αρμονική ψυχοπνευματική ανάπτυξη του παιδιού, ανάλογα με την ηλικία και τις ανάγκες του. Ως προς τα χαρακτηριστικά του πρέπει να είναι ελαστικό, ευέλικτο, εφευρετικό - τηρούνται όμως ορισμένα βασικά χρονικά σημεία (προσέλευση, αναχώρηση, ώρες φαγητού, διάλειμμα, ανάπαυση).

β) Το ημερήσιο πρόγραμμα του Βρεφονηπιακού Σταθμού, μεταξύ των ωρών 09:00 π.μ. έως 12:00 μ.μ. για βρέφη ηλικίας 8 μηνών έως 1,5 ετών, περιλαμβάνει τις ακόλουθες δραστηριότητες:

• Πρόγευμα

• Ικανοποίηση ατομικών αναγκών

• Ατομικά προγράμματα για την εξέλιξη του παιδιού στον κοινωνικό, νοητικό, συναισθηματικό και κινητικό τομέα καθώς και την υποβοήθηση για την κατάκτηση αυτονομίας.

• Δεκατιανό

• Προετοιμασία – φαγητό

30712

Θέμα 2ο

Το ημερήσιο πρόγραμμα απασχόλησης παιδιών ηλικίας 3-6 ετών, σε έναν Βρεφονηπιακό Σταθμό, αποτελείται από πολλές δραστηριότητες καθώς όσο αυξάνεται η ηλικία τους αυξάνονται και οι αναπτυξιακές τους ανάγκες. Ποιες δραστηριότητες περιλαμβάνει το πρόγραμμα απασχόλησης παιδιών ηλικίας 3-6 ετών, μεταξύ των ωρών 9:00 π.μ. έως 12:00 π.μ.;

Ενδεικτικές απαντήσεις

Μεταξύ των ωρών 9:00 π.μ. έως 12:00 μ.μ. για παιδιά ηλικίας 3-6 ετών, το ημερήσιο πρόγραμμα περιλαμβάνει:

• Πρόγευμα – Ικανοποίηση ατομικών αναγκών.

• Συζήτηση- επεξεργασία κάποιου θέματος, ευκαιριακού ή προγραμματισμένου, με τις σχετικές δραστηριότητες.

• Λεκτική έκφραση, αισθητηριακός εμπλουτισμός, δραστηριότητες δεξιοτήτων.

• Δεκατιανό.

• Διάλειμμα.

• Ψυχοκινητικές δραστηριότητες στην αυλή και στην αίθουσα

• Ελεύθερες δραστηριότητες στη γωνιά συμβολικού παιχνιδιού, στις γωνιές ζωγραφικής, πλαστικής, χειροτεχνίας και στις γωνιές για την ανάπτυξη της αντιληπτικής ικανότητας του παιδιού.

• Προετοιμασία για φαγητό – Γεύμα

30713

Θέμα 2ο

Η χρήση κατάλληλου παιδαγωγικού υλικού και η επιλογή του με ευθύνη του/της παιδαγωγού, θεωρείται ιδιαίτερα σημαντική, αφού εξασφαλίζει την αρμονική και ολόπλευρη ανάπτυξη του παιδιού.

α) Να δώσετε τον ορισμό του ψυχοπαιδαγωγικού υλικού.

β) Να αναφέρετε πέντε (5) από τα κριτήρια επιλογής, του ψυχοπαιδαγωγικού υλικού.

Ενδεικτικές απαντήσεις

α) Ψυχοπαιδαγωγικό υλικό ή παιδαγωγικά παιχνίδια είναι τα μέσα εκείνα τα οποία προσφέρουν ευκαιρίες στα παιδιά να αναπτύξουν την προσωπικότητά τους και να δώσουν διέξοδο στις πολλαπλές δυνατότητές τους, ώστε να κάνουν δημιουργικό έργο. Να γνωρίσουν τον εαυτό τους και το περιβάλλον μέσα από στο οποίο αναπτύσσονται και να ικανοποιηθούν οι ανάγκες τους για έκφραση και δημιουργία. Κατά συνέπεια, παιδαγωγικό υλικό μπορεί να ονομαστεί κάθε μορφή, μέσο και υλικό παιχνιδιού που βοηθάει το παιδί να εξελιχθεί μέσα από τη διαδικασία μάθησης.

β) Τα κριτήρια επιλογής του ψυχοπαιδαγωγικού υλικού είναι:

• Η ηλικία του παιδιού οδηγεί στη σωστή επιλογή του μεγέθους του παιχνιδιού (στα μικρά παιδιά δίνονται παιχνίδια με μεγαλύτερη φόρμα, ενώ το αντίθετο συμβαίνει με τα μεγαλύτερα).

• Το υλικό κατασκευής, η στερεότητα και η καλή ποιότητα του παιχνιδιού, για να αντέχει στην καθημερινή χρήση.

• Η μορφή και το χρώμα του πρέπει να είναι ευχάριστα και ξεκάθαρα, ώστε να μην προβληματίζει τα παιδιά.

• Να παρέχει ασφάλεια από τυχόν τραυματισμούς, όσο αυτό είναι προβλέψιμο.

• Ο τρόπος χρήση του παιχνιδιού από το παιδί να είναι απλός και κατανοητός.

• Να προσφέρει όσο γίνεται περισσότερες δυνατότητες για παιχνίδι (συνδυασμός δραστηριοτήτων).

• Να προάγει τη φαντασία και να δημιουργεί προϋποθέσεις μάθησης.

• Να ανταποκρίνεται στο βαθμό ατομικής ανάπτυξης του παιδιού για παιχνίδι. (Ζητούνται πέντε (5) από τα παραπάνω)

30714

Θέμα 2ο

Το παιδαγωγικό υλικό διαφέρει ανάλογα με την ηλικία των παιδιών, εξαιτίας των διαφορετικών αναγκών και του βαθμού ικανότητας κάθε ηλικίας.

α) Ανάμεσα στο είδος του ψυχοπαιδαγωγικού υλικού που χρησιμοποιείται για παιδιά ηλικίας 8 μηνών έως 2,5 ετών και 2,5 ετών έως 3,5 ετών, ποιες δυο (2) διαφορές εντοπίζετε ως προς τα χαρακτηριστικά του;

β) Να αναφέρετε τέσσερα (4) είδη ψυχοπαιδαγωγικού υλικού με τα οποία μπορούν να παίξουν τα παιδιά οδεύοντας προς την ηλικία των 2,5 - 3,5 ετών.

Ενδεικτικές απαντήσεις

α) Το ψυχοπαιδαγωγικό υλικό για παιδιά ηλικίας 2,5 ετών έως 3,5 ετών, διαφέρει συγκριτικά με το είδος του ψυχοπαιδαγωγικού υλικού για παιδιά 8 μηνών έως 2,5 ετών, ως προς το μέγεθος των παιχνιδιών (μικραίνει η φόρμα του παιχνιδιού) και ως προς τους συνδυασμούς δραστηριοτήτων που προσφέρει.

β) Μεγαλώνοντας τα παιδιά και οδεύοντας προς την ηλικία των 2,5 – 3,5 ετών, παίζουν ακόμα με:

• μπάλες διαφόρων ειδών (υλικού και μεγέθους)

• παιχνίδια ενσφηνωμάτων με διάφορες παραστάσεις από διάφορα υλικά (ξύλο, πλαστικό, χαρτόνι)

• μικρά τουβλάκια κατασκευών

• βιβλία με εικόνες ζώων, φυτών, αντικειμένων για εξάσκηση παρατηρητικότητας

30716

Θέμα 4ο

Στο χώρο του Βρεφονηπιακού Σταθμού οι ομάδες των παιδιών που απασχολούνται είναι διαμορφωμένες με κριτήριο την ηλικία τους. Αν υποθέσουμε, ότι εργάζεστε σε ένα Βρεφονηπιακό Σταθμό και απασχολείτε μια ομάδα παιδιών ηλικίας 8 μηνών έως 2,5 ετών:

α) Σύμφωνα με την άποψή σας, πώς πιστεύετε ότι θα πρέπει να είναι διαμορφωμένες οι δραστηριότητες των βρεφών, ώστε να είναι κατάλληλες με το αναπτυξιακό τους στάδιο; Να αιτιολογήσετε την απάντησή σας.

β) Να προτείνετε (5) είδη ψυχοπαιδαγωγικού υλικού που θα επιλέγατε, προκειμένου να εξοπλίσετε μια αίθουσα απασχόλησης για παιδιά ηλικίας 8 μηνών έως 2,5 ετών

Ενδεικτική επίλυση:

α) Στις ομάδες των βρεφών οι δραστηριότητες θα πρέπει να βασίζονται κυρίως στο ελεύθερο παιχνίδι. Τα παιδιά να παίζουν ελεύθερα-αυθόρμητα χωρίς την παρέμβαση του/της παιδαγωγού. Να νιώθουν τα πρώτα συναισθήματα χαράς, συμπάθειας ή αντιπάθειας και να πειραματίζονται ή να τολμούν. Με αυτόν τον τρόπο, τα παιδιά σκαρφαλώνουν, σέρνονται, κουνιούνται συνειδητοποιούν τις δυνατότητές τους και δημιουργούν τον δικό τους κόσμο. Για το λόγο αυτό ενδείκνυται να υπάρχει μεγάλος και ελεύθερος χώρος, για να μπορούν τα βρέφη να παίζουν ελεύθερα αναπτύσσοντας τη φαντασία τους και να ικανοποιούν την ανάγκη τους για κίνηση, αυτονομία και εξέλιξη της επιδεξιότητάς τους.

β) Πέντε από τα παιχνίδια με τα οποία εξοπλίζουμε μια αίθουσα απασχόλησης για παιδιά ηλικίας 8 μηνών έως 2,5 ετών είναι:

• Μαλακά παιχνίδια που κάνουν θορύβους (κουδουνίστρες)

• Μεγάλες μπάλες από διάφορα υλικά (πανί, μαλακό πλαστικό)

• Ζωάκια από διάφορα υλικά (ύφασμα, ξύλο, πλαστικό)

• Παιχνίδια για τράβηγμα, για σπρώξιμο, για γέμισμα

• Αυτοκίνητα διαφόρων μεγεθών

• Μεγάλα τουβλάκια κατασκευών

• Απλά εικονογραφημένα βιβλία

• Παιχνίδια που συντελούν στην κίνηση και είναι κατάλληλα για σωματικές ασκήσεις στον εσωτερικό και στον εξωτερικό χώρο (όπως κούνιες, τραμπάλες, τσουλήθρα)

• Μεγάλο δοχείο με άμμο, κουβαδάκια, φτυάρια, τσουγκράνες (Ζητούνται πέντε (5) από τα παραπάνω)

30717

Θέμα 4ο

Αρχικά η δημιουργία των Βρεφονηπιακών Σταθμών κρίθηκε απαραίτητη περισσότερο λόγω κοινωνικών αναγκών και με σκοπό να φυλάσσονται τα παιδιά των εργαζομένων γυναικών. Όμως, με το πέρασμα του χρόνου, ο ρόλος τους άλλαξε και πλέον έχουν περισσότερο κοινωνικό και παιδαγωγικό χαρακτήρα. Ποιοι παράγοντες πιστεύετε, ότι συνετέλεσαν στη διαφοροποίηση του αρχικού σκοπού λειτουργίας των Βρεφονηπιακών Σταθμών;

Ενδεικτική επίλυση:

Αρχικά, ο θεσμός των Βρεφονηπιακών Σταθμών πρόσφερε απλή φύλαξη και σίτιση των παιδιών. Αργότερα, ο σκοπός τους διαφοροποιήθηκε και κρίθηκε απαραίτητη η χρήση παιδαγωγικών μέσων, απαραίτητων για την απασχόληση των παιδιών, τη μόρφωσή τους και την ομαλή ένταξή τους στην κοινωνία. Συνεπώς, οι παράγοντες που συντέλεσαν στη διαφοροποίηση του αρχικού σκοπού της λειτουργίας των Βρεφονηπιακών Σταθμών, είναι ότι: με το πέρασμα του χρόνου γινόταν ολοένα και περισσότερο αντιληπτή η μεγάλη σημασία της προσχολικής ηλικίας, οι παιδαγωγοί ερευνώντας εφάρμοζαν μεθόδους και παιδαγωγικά μέσα που καλλιεργούσαν τη γνώση, προσφέροντας παράλληλα στα παιδιά ψυχαγωγία αλλά και προετοιμασία για τα σχολικά χρόνια που θα ακολουθήσουν.

30987

Θέμα 2ο

2.1 Σήμερα στο χώρο της Προσχολικής Αγωγής γίνονται σοβαρές αναμορφώσεις των Προγραμμάτων Σπουδών.

α) Να αναφέρετε τις βασικές αρχές για τα Προγράμματα Σπουδών στην Προσχολική Αγωγή.

β) Ποιος είναι ο σκοπός του Προγράμματος Σπουδών για τα Μαθηματικά στην Προσχολική Αγωγή και Εκπαίδευση;

Ενδεικτική απάντηση

2.1

α) Οι βασικές αρχές για τα Προγράμματα Σπουδών είναι:

• Οι παιδαγωγοί της Προσχολικής Αγωγής να λαμβάνουν υπόψη την προηγούμενη γνώση των παιδιών.

• Οι γενικές επιδιώξεις να προσαρμόζονται στις ιδιαιτερότητες κάθε παιδιού.

• Οι παιδαγωγοί της Προσχολικής Αγωγής έχουν πολύ σημαντικό έργο, τον εντοπισμό των ατομικών αναγκών και ιδιαιτεροτήτων του κάθε παιδιού. Επίσης είναι πολύ σημαντικός ο εντοπισμός των παιδιών που χρειάζονται ενισχυτική εκπαίδευση και υποστήριξη.

β) Σκοπός του Προγράμματος Σπουδών για τα Μαθηματικά στην Προσχολική Εκπαίδευση είναι να υποβοηθήσει τα παιδιά μέσα από βιωματικές καταστάσεις να επεκτείνουν τις πρώτες μαθηματικές γνώσεις τους και να εφαρμόζουν οικείες μαθηματικές δομές σε νέα περιβάλλοντα. Να επεξεργάζονται και να αξιοποιούν νέα δεδομένα, να συγκρίνουν και να μετασχηματίζουν σχέσεις και διαδικασίες με τη δοκιμή και τον έλεγχο. Να επινοούν προβλήματα, ιδέες και ενδιαφέροντα και να αξιοποιούν τη σύγχρονη τεχνολογία.

30989

Θέμα 2ο

2.1 Η αναμόρφωση και ο εκσυγχρονισμός των Προγραμμάτων Σπουδών για τα Μαθηματικά στην Προσχολική Αγωγή και Εκπαίδευση, σε ποιο επίπεδο κινούνται;

2.2 Κατά τη διαδικασία επίλυσης προβλημάτων ομαδικά και ατομικά τα παιδιά αναπτύσσουν ειδικότερες ικανότητες. Να αναφέρετε ποιες είναι αυτές οι ικανότητες.

Ενδεικτικές απαντήσεις

2.1 Η αναμόρφωση και εκσυγχρονισμός των Προγραμμάτων κινούνται στο εξής επίπεδο:

• Τα παιδιά και κυρίως εκείνα της προσχολικής ηλικίας, διαμορφώνουν, τροποποιούν και δομούν ιδέες με τη συνεχή αλληλεπίδραση με το φυσικό περιβάλλον, τα υλικά και τους ανθρώπους.

• Αναπτύσσουν μαθηματικές δεξιότητες με την εφαρμογή των ιδεών τους σε καθημερινές πράξεις και προβλήματα.

• Χειρίζονται μαθηματικές έννοιες, για να αντιληφθούν τη λογική καθημερινών πράξεων και προβλημάτων, ρωτούν γύρω από σχέσεις, σχέδια και ακολουθίες.

• Καθώς αναζητούν λύσεις στα καθημερινά προβλήματα, εξερευνούν και προβλέπουν, συζητούν, περιγράφουν και αιτιολογούν, συγκρίνουν και μετρούν, παριστάνουν πράγματα και ιδέες.

2.2 Οι ικανότητες που αναπτύσσουν τα παιδιά κατά τη διαδικασία επίλυσης προβλημάτων ομαδικά και ατομικά, είναι να συγκρίνουν και να συσχετίζουν αντικείμενα, να αντιλαμβάνονται κάποιες ιδιότητες, σχέσεις και συνδυασμούς, να κατανοούν τη συνέχεια μικρών αριθμών, να μετρούν και να αναγνωρίζουν απλά σχήματα στο περιβάλλον.

30990

Θέμα 4ο

4.1 Η Μαρίνα είναι βρεφονηπιοκόμος σε ένα Βρεφονηπιακό Σταθμό της πόλης της. Οι δεκαπέντε (15) μαθητές του τμήματός της δείχνουν μεγάλο ενδιαφέρον για τα Μαθηματικά και διαθέτουν αρκετές γνώσεις, τις οποίες έχουν αποκτήσει τόσο από το οικογενειακό περιβάλλον όσο και από τα προηγούμενα χρόνια φοίτησης στον Βρεφονηπιακό Σταθμό.

α) Θεωρείτε ότι η Μαρίνα πρέπει να αγνοήσει ή να αξιοποιήσει τις προϋπάρχουσες γνώσεις τους; Αιτιολογήστε την απάντησή σας.

β) Τι θα μπορούσε να κάνει η Μαρίνα ως παιδαγωγός για να προάγει τις Μαθηματικές τους γνώσεις;

Ενδεικτική επίλυση

4.1

α) Όταν τα παιδιά έρχονται για πρώτη φορά στα ιδρύματα Προσχολικής Αγωγής και Εκπαίδευσης, διαθέτουν μια ποικιλία από ικανότητες οι οποίες δεν πρέπει να αγνοούνται ούτε να καταπνίγονται. Αντίθετα η διδασκαλία θα πρέπει να τις φέρνει στην επιφάνεια και να στηρίζεται σε αυτές.

β) Η παιδαγωγός θα έπρεπε να δημιουργήσει το κατάλληλο περιβάλλον, στο οποίο θα προκύψει αυτοβούλως το ενδιαφέρον για μάθηση. Επομένως θα μπορούσε να οργανώσει την τάξη προς αυτή την κατεύθυνση, έτσι ώστε να αναπτύξει την ικανότητα κατανόησης των Μαθηματικών στα μικρά παιδιά. Αυτό θα μπορούσε να επιτευχθεί μέσα από ιστορίες, τραγούδια, στιχάκια και παιχνίδια με τα δάχτυλα, επιτραπέζια παιχνίδια, άμμο και νερό ευρηματικά παιχνίδια, υπαίθριο παιχνίδι και μαγειρική, ψώνια και παρατήρηση αριθμών και σχεδίων στο περιβάλλον και στην καθημερινή ρουτίνα.

30991

Θέμα 4ο

4.1 Είστε βρεφονηπιοκόμος και θέλετε να διδάξετε τον αριθμό πέντε (5) στους μαθητές σας.

α) Σύμφωνα με τη βιωματική προσέγγιση να αναφέρετε τρεις (3) τρόπους με τους οποίους θα οργανώνατε το καθημερινό μάθημα των μαθηματικών.

β) Να αναφέρετε μία ομαδική δραστηριότητα για την κατανόηση των Μαθηματικών, που θα πραγματοποιούσατε σε υπαίθριο χώρο και μία δραστηριότητα σε κλειστό χώρο.

Ενδεικτική επίλυση

4.1

α) Σύμφωνα με τη βιωματική προσέγγιση το καθημερινό μάθημα των Μαθηματικών μπορεί να οργανωθεί κάπως έτσι:

• Εισαγωγή με ολόκληρη την τάξη στο βασικό θέμα των Μαθηματικών της ημέρας για παράδειγμα του αριθμού πέντε, που συνήθως περιλαμβάνει μέτρημα με παιχνίδια, μέτρημα με τα δάχτυλα, στιχάκια με αριθμούς και τραγούδια.

• Διδασκαλία σε ολόκληρη την τάξη, για παράδειγμα, απαγγελία, ανάγνωση, διάταξη και γραφή του αριθμού πέντε (5).

• Ομαδικές δραστηριότητες.

• Παιχνίδια που συνδέονται με το θέμα του μαθήματος, δηλαδή με τον αριθμό πέντε (5), γίνονται από όλες τις ομάδες με τη σειρά κατά τη διάρκεια της ημέρας, με την παρουσία του/της παιδαγωγού.

• Συνάθροιση όλης της τάξης, μετά το τέλος των ομαδικών δραστηριοτήτων, για εμπέδωση, περαιτέρω συζήτηση, ερωτήσεις πάνω σε ότι έμαθαν και για έπαινο της προόδου των παιδιών. (Ζητούνται τρία (3) από τα παραπάνω. Ο/η μαθητής/τρια μπορεί να απαντήσει και με άλλα παραδείγματα τα οποία τεκμηριώνει ορθά)

β) Δραστηριότητες που μπορούν να πραγματοποιηθούν σε υπαίθριο χώρο είναι οι εξής: Τα παιδιά σχηματίζουν μικρές ομάδες και εξασκούνται με τσούνια (παιχνίδι με κορύνες), σακούλια με φασόλια, στεφάνια, σημειώνοντας το σκορ μέσα από τις δραστηριότητες. Δραστηριότητες που μπορούν να πραγματοποιηθούν σε κλειστό χώρο είναι οι εξής: Τα παιδιά σχηματίζουν μικρές ομάδες και εξασκούνται με σχήματα φτιαγμένα από διαφορετικά υλικά, τα οποία αναγνωρίζουν, ονοματίζουν κ.α. (Οι μαθητές μπορούν να επιλέξουν δύο δραστηριότητες από τις παραπάνω μία για κάθε χώρο (υπαίθριο-κλειστό) ή μπορούν να προτείνουν δικές τους δραστηριότητες.)

31796

Θέμα 2ο

2.1 Ο αισθητηριακός τομέας θεωρείται η βάση της πνευματικής και ψυχικής ανάπτυξης και ισορροπίας του παιδιού. Πότε ξεκινάει και με ποιον τρόπο επιτυγχάνεται η εξάσκηση των αισθήσεων στα παιδιά;

2.2 Οι ασκήσεις για την ανάπτυξη του αισθητηριακού τομέα στις μικρές ηλικίες είναι καθοριστικής σημασίας. Να αναφέρετε τα ερεθίσματα που μπορούν να δοθούν στα παιδιά μέσα από τις ασκήσεις που πραγματοποιούνται για τον αισθητηριακό τομέα.

Ενδεικτικές απαντήσεις

2.1 Η οικογένεια και γενικότερα η Προσχολική Αγωγή (Βρεφονηπιακός Σταθμός - Νηπιαγωγείο) δίνουν την ευκαιρία να αρχίσει η εξάσκηση των αισθήσεων από πολύ μικρή ηλικία, κάτι που για το παιδί είναι πολύ σημαντικό. Βέβαια στο Βρεφονηπιακό Σταθμό - Νηπιαγωγείο γίνεται με συστηματικό και πρωτότυπο τρόπο, ευχάριστο στο παιδί και πάντα με μορφή παιχνιδιού, που το παρακινεί να πειραματιστεί και να διευρύνει τα ενδιαφέροντά του και τις ανάγκες του για τη σωστή επικοινωνία.

2.2 Τα ερεθίσματα που μπορούν να δοθούν στα παιδιά μέσα από τις ασκήσεις που πραγματοποιούνται για τον αισθητηριακό τομέα αφορούν: • Τη διάκριση των χρωμάτων και την ονομασία τους. • Την ένταση και την ποιότητα των δικών τους αισθημάτων, όπως κρύο-ζέστη, σκληρό-μαλακό κ.α. • Τη διάκριση της διαβάθμισης και τη διαφορά μεταξύ των αντικειμένων, όπως το βάρος των αντικειμένων, την τονικότητα των χρωμάτων κ.α. με αυξανόμενο βαθμό δυσκολίας. • Την παρουσίαση της έννοιας της σύγκρισης, όπως πιο κοντό, πιο χοντρό, πιο φαρδύ κ.α. • Τη διάκριση της σύστασης της ύλης, όπως αντικείμενα που διαλύονται, που καίγονται, που σκίζονται κ.α. • Την οσμή, τη γεύση και τον ήχο.

31797

Θέμα 2ο

2.1 Οι παιδαγωγοί προσχολικής ηλικίας διαδραματίζουν σημαντικό ρόλο για την επίτευξη των στόχων σε όλους τους τομείς ανάπτυξης των παιδιών. Να αναφέρετε τρία (3) στοιχεία του/της παιδαγωγού που βοηθούν τα παιδιά να προσεγγίσουν τους στόχους του κοινωνικού-συναισθηματικού-ηθικού-θρησκευτικού τομέα.

2.2 Η κοινωνική αγωγή αποτελεί το κέντρο γύρω από το οποίο περιστρέφονται όλες οι δραστηριότητες του παιδιού. Να αναφέρετε τις κοινωνικές συμβάσεις μέσα από τις οποίες το παιδί οργανώνει τα αποτελέσματα της κοινωνικής του συμπεριφοράς.

Ενδεικτικές απαντήσεις

2.1 Κύριο μέλημα του/της παιδαγωγού είναι να αναπτύσσει καλή επικοινωνία με τα παιδιά, να τα προσέχει και να χειρίζεται με επιτυχία μια τάξη (επίλυση τυχόν προβλημάτων, χαρούμενη διάθεση κ.α.) Δημιουργεί ευχάριστο περιβάλλον και ατμόσφαιρα που ευνοεί τη μάθηση (το παιδί παίρνει πρωτοβουλία για την πραγματοποίηση των στόχων του, διατυπώνει ερωτήσεις, πειραματίζεται και προσπαθεί να βρει νέες ιδέες). Προτείνει δραστηριότητες, παρέχει ποικίλο υλικό και αξιολογεί τη δυνατότητα έκφρασης και δημιουργίας του παιδιού. Ο/Η παιδαγωγός, προσφέροντας διάφορα υλικά στα παιδιά, τα ενθαρρύνει να ασχοληθούν όσο περισσότερο μπορούν με αυτά. Όταν σταματήσουν, τους προτείνει νέες ιδέες και παρατηρεί τον πιθανό τρόπο υλοποίησης τους από τα παιδιά. Ανάλογα με τη γνώση που θέλει κάθε φορά να μεταδώσει στο παιδί, χρησιμοποιεί τα κατάλληλα μέσα (παραδείγματα, εικόνες) και παρουσιάζει τεκμηριωμένες απαντήσεις. Βοηθάει πάντα το παιδί να διευρύνει τις ιδέες του. Με τη διακριτική παρουσία του/της, δε διακόπτει και δεν επεμβαίνει στη δραστηριότητα που γίνεται, αλλά παρατηρεί, επικοινωνεί με το παιδί και το παροτρύνει να συνεχίσει.

2.2

• Το παιδί αποκτά κοινωνικές πληροφορίες (π.χ. γνώσεις για κοινωνικούς και επαγγελματικούς ρόλους).

• Το παιδί μαθαίνει κανόνες κοινωνικής συμπεριφοράς (π.χ. καλούς τρόπους στο τραπέζι, συνεργασία στο παιχνίδι).

31798

Θέμα 2ο

2.1 Σύμφωνα με τον Froebel τα παιδιά πρέπει να ενθαρρύνονται να εκφράζουν τα συναισθήματά τους. Μερικά χρόνια αργότερα ο Dewey επισήμανε ότι η συναισθηματική ανάπτυξη αποτελεί βασικό συστατικό της δημοκρατικής εκπαίδευσης και γενικότερα της ζωής. Πώς θα πρέπει ο/η παιδαγωγός να αντιμετωπίζει τα συναισθηματικά προβλήματα της παιδικής ηλικίας;

2.2 Για να μπορέσει κάθε παιδί να αναπτύξει το δικό του πλαίσιο, σύμφωνα με το οποίο θα συμπεριφέρεται, πρέπει να τεθούν από τον/την παιδαγωγό, κάποιοι κοινωνικόσυναισθηματικοί στόχοι. Να αναφέρετε τους στόχους που θα πρέπει να θέσει ο/η παιδαγωγός.

Ενδεικτικές απαντήσεις

2.1 Ο/Η παιδαγωγός με ηρεμία, αγάπη, κατανόηση, και ενθάρρυνση πρέπει να αντιμετωπίζει τα συναισθηματικά προβλήματα της παιδικής ηλικίας και να καταφέρει, ώστε το παιδί να οδηγείται μόνο του στην κατάκτηση και ικανοποίηση των επιθυμιών και αναγκών του. Η βοήθεια του/της πρέπει να είναι εμφανής και η παρουσία του/της να εμπνέει ασφάλεια και σταθερότητα στην αντιμετώπιση παρόμοιων καταστάσεων. Ιδιαίτερα θετική είναι η συνεργασία με τον σύμβουλο ψυχολόγο.

2.2

• Η ασφάλεια, που αναπτύσσεται μέσα από τη σχέση του με τους μεγάλους η οποία στηρίζεται στη συζήτηση, τον αλληλοσεβασμό, την συνεργασία ή την αντίθεση.

• Ο σεβασμός, που πρέπει να υπάρχει για τα αισθήματα και τα δικαιώματα των άλλων συμμαθητών του.

• Ο συνδυασμός διαφορετικών απόψεων, που οδηγούν σε συνεργασία με τους άλλους.

• Η απόκτηση ικανότητας στη λήψη αποφάσεων, που εξασφαλίζει αυτοπεποίθηση στη διαχείριση προβλημάτων, δημιουργικότητα και ανεξαρτησία.

31799

Θέμα 2ο

Η ηθική αγωγή πηγάζει από τη συλλογική εργασία και τον καθημερινό τρόπο ζωής των παιδιών. Η διαδικασία της κοινωνικό-συναισθηματικής ανάπτυξης οδηγεί στη διαισθητική προσέγγιση της ηθικής αγωγής.

α) Να αναφέρετε τα μηνύματα και τις αξίες, που πρέπει να προσεγγίζουν τα παιδιά ώστε να στηριχθεί η ηθική ανάπτυξή τους στην προσχολική ηλικία.

β) Ποια είναι τα οφέλη από την υιοθέτηση αυτών των αρχών στη ζωή των παιδιών;

Ενδεικτικές απαντήσεις

α)

• Η Ειρήνη

• Η Ελευθερία

• Η δικαιοσύνη

• Η καταπολέμηση των φυλετικών διακρίσεων

• Ο σεβασμός σε ιδιαίτερες ομάδες ανθρώπων

• Η ισότητα των δύο φύλων

β) Τα παιδιά υιοθετώντας τις βασικές αυτές αρχές, αναπτύσσουν θετική εικόνα για τον εαυτό τους και συμπεριφορά που χαρακτηρίζεται από ενδιαφέρον, σεβασμό και εμπιστοσύνη προς τους συνανθρώπους του.

31800

Θέμα 4ο

4.1 Η μικρή Ελπίδα είναι διστακτική όταν πρέπει να συμμετέχει σε δραστηριότητες που σχετίζονται με την αμφιπλευρικότητα της, και δείχνει να αντιμετωπίζει κάποιες δυσκολίες. Πώς πιστεύετε ότι θα μπορούσε ο/η παιδαγωγός να τη βοηθήσει με τη συμμετοχή του/της σε τέτοιου είδους δραστηριότητες;

4.2 Ο μικρός Νικόλας είναι 3 ετών και δυσκολεύεται πολύ να πιάσει σωστά το πινέλο και το κουτάλι που τρώει. Αυτό θεωρείτε ότι πρέπει να ανησυχεί τους γονείς του;

Ενδεικτική Επίλυση

4.1 Ο/Η εκπαιδευτικός πρέπει να ενθαρρύνει περισσότερο τη μικρή Ελπίδα για να ασχοληθεί επιτυχημένα με δραστηριότητες που θα βελτιώσουν την αμφιπλευρικότητα της. Λόγω του ότι η αμφιπλευρικότητα είναι μία δύσκολη έννοια για τα παιδιά, οι δραστηριότητες για την ανάπτυξη της πρέπει να είναι απλές, επαναλαμβανόμενες και να παρουσιάζονται στο παιδί με ευχάριστο τρόπο (μουσική - τραγούδια).

4.2 Οι γονείς του μικρού Νικόλα δε θα πρέπει να ανησυχούν, γιατί στην ηλικία των 3 χρονών το παιδί δεν μπορεί ακόμα να κάνει επιτυχημένες λεπτές κινήσεις. Δεν ελέγχει καλά τις κινήσεις των χεριών του, επίσης δεν υπάρχει ευλυγισία της άρθρωσης κάθε χεριού και νοητική ικανότητα της χρήσης της λεπτής κινητικότητας. Οι κινήσεις του παιδιού στην αρχή είναι μεγάλες, ξεκινάνε από τον ώμο και τον αγκώνα. Στη συνέχεια, με εξάσκηση, κινήσεις γίνονται πιο ειδικές και το παιδί εργάζεται με τον καρπό του χεριού και τα δάχτυλα.

31801

Θέμα 4ο

Η προσαρμογή των παιδιών στο Βρεφονηπιακό Σταθμό, άλλοτε είναι ευκολότερη και άλλοτε δυσκολότερη. Η Μαρία είναι 2 ετών και πάει πρώτη φορά στον Βρεφονηπιακό Σταθμό έχοντας έντονες αντιδράσεις με θυμό, νεύρα, συγκρούσεις κ.α. Γιατί πιστεύετε ότι συμβαίνει αυτό;

Ενδεικτική Επίλυση:

Η μικρή Μαρία, στο Βρεφονηπιακό Σταθμό, αναγκάζεται για πρώτη φορά να αποχωριστεί την οικογένειά της και καλείται να εναρμονιστεί μέσα σ' ένα καινούργιο περιβάλλον, με νέες συνήθειες και άγνωστα πρόσωπα. Νιώθει ότι χάνει τη σιγουριά και την ασφάλεια που της έδινε το οικογενειακό της περιβάλλον, το οποίο αποτελούν αγαπητά πρόσωπα. Η αλλαγή αυτή, έστω και αν συμβαίνει για λίγες ώρες την ημέρα, της δημιουργούν ανησυχία και μερικές φορές φόβο και άγχος. Το παιδί πρέπει να προσπαθήσει πολύ, ώστε να βιώσει στο χώρο της Προσχολικής Αγωγής και Εκπαίδευσης συναισθήματα σιγουριάς και ασφάλειας, που μέχρι τώρα πήγαζαν μόνο μέσα από το οικογενειακό του περιβάλλον. Επομένως, είναι φυσικό να δημιουργήσει ή και να αντιμετωπίσει αρνητικές καταστάσεις και συναισθήματα - θυμός, αντίδραση, ζήλια, σύγκρουση - αλλά και θετικές- σχέσεις φιλίας με πρόσωπα, ζώα, και αντικείμενα.

31802

Θέμα 4ο

Οι ομαδικές δραστηριότητες είναι σημαντικές στην Προσχολική Αγωγή και Εκπαίδευση και βοηθούν το παιδί να ενταχθεί σε ένα ευρύτερο κοινωνικό σύνολο. Δεν είναι πάντα εύκολο όλα τα παιδιά να συνεργαστούν και να αντιληφθούν τον ρόλο της ομάδας. Σύμφωνα με την άποψη σας, πώς θεωρείτε ότι γίνεται η ένταξη του παιδιού στο κοινωνικό σύνολο του Βρεφονηπιακού Σταθμού;

Ενδεικτική Επίλυση:

Μέσα στην ομάδα το παιδί, αρχίζει να καταλαβαίνει ότι οι άλλοι γύρω του δεν αντιλαμβάνονται τα πράγματα με τον ίδιο τρόπο, όπως αυτό. Συνειδητοποιεί ακόμα ότι ο κόσμος γύρω του είναι ο ίδιος για όλους με τη συμμετοχή όλων σε κοινές αντιδράσεις (χαρά, λύπη, δράση). Κάθε παιδί παρουσιάζει ξεχωριστές προσωπικές ανάγκες, που πρέπει να καλύπτονται συναισθηματικά για να μπορέσει να ενταχθεί ομαλά στην ομάδα και να αναπτύξει σχέσεις φιλίας με τα άλλα παιδιά. Αρχικά οι ομάδες που δημιουργούνται είναι μικρές ολιγομελείς και η κοινή τους ομαδική απασχόληση διαρκεί λίγο. Συχνά παρατηρούνται φαινόμενα συγκρούσεων και διαφωνιών. Κάτι τέτοιο είναι φυσικά αναμενόμενο και καθήκον του/της παιδαγωγού είναι να επεμβαίνει διακριτικά όπου χρειάζεται για να διευκολύνει την επικοινωνία και συνεργασία μεταξύ των παιδιών. Προοδευτικά τα παιδιά προχωρούν στη συγκρότηση μόνιμων και μεγαλύτερων ομάδων όπου το συλλογικό πνεύμα είναι εντονότερο.

34086

Θέμα 2ο

2.1. Ο λόγος αποτελεί ένα από τα σημαντικότερα γνωρίσματα του ανθρώπου.

α) Να δώσετε τον ορισμό του λόγου.

β) Να εξηγήσετε γιατί η ανάπτυξη του λόγου κρίνεται πολύ σημαντική για ένα παιδί.

2.2 Η εξέλιξη και η ανάπτυξη του λόγου αρχίζει στο παιδί από τη στιγμή της γέννησής του και ακολουθεί διάφορα στάδια.

α) Τι ονομάζεται ψέλλισμα ή βάβισμα, σε ποιο μήνα ηλικίας του βρέφους εμφανίζεται και μέχρι πότε εξακολουθεί να υπάρχει στο μωρό;

β) Τι είναι οι ιδιόρρυθμες λέξεις και με ποιο τρόπο προκύπτει η μετάβαση από το ψέλλισμα στο στάδιο των ιδιόρρυθμων λέξεων;

Ενδεικτικές απαντήσεις

2.1

α) Λόγος είναι η ικανότητα του ατόμου να αναγνωρίζει και να χρησιμοποιεί λεκτικά σύμβολα, για να οργανώνει τη σκέψη του και να επικοινωνεί με τα άλλα άτομα.

β) Συνοπτικά, η σημασία ανάπτυξης του λόγου για ένα παιδί είναι μεγάλη γιατί μέσα από τον λόγο το παιδί:

• Εκφράζει τη σκέψη του, τις επιθυμίες του, τα συναισθήματά του, τις συγκινήσεις του.

• Κοινωνικοποιείται

• Αποκτά καινούργιες γνώσεις και καινούργιες εμπειρίες.

• Εξελίσσεται νοητικά

• Ικανοποιεί την περιέργειά του.

2.2

α) Από τον τρίτο μήνα, το βρέφος αρχίζει να παράγει διάφορους ήχους που μοιάζουν με τον ανθρώπινο λόγο, όμως δεν έχουν κάποιο συγκεκριμένο περιεχόμενο ούτε έχουν σκοπό να μεταδώσουν κάποιο μήνυμα. Η αναπαραγωγή αυτών των ήχων, συλλαβών και λαρυγγισμών, ονομάζεται ψέλλισμα ή βάβισμα και εξακολουθεί να υπάρχει στο βρέφος μέχρι τον δέκατο μήνα.

β) Τον έκτο μήνα, το βρέφος μπορεί, καθώς ψελλίζει, να ενώσει τυχαία δυο συλλαβές και να γίνει μια μωρουδίστικη λέξη, η οποία δεν είναι ακόμα ομιλία αλλά την καταλαβαίνει η μητέρα του ή τα άλλα άτομα που το φροντίζουν. Μπορεί να λέει την κούκλα «νινί», το φαγητό «μαμ-μαμ». Οι λέξεις αυτές ονομάζονται ιδιόρρυθμες και βρίσκονται ανάμεσα στο ψέλλισμα και την ομιλία που θα εμφανιστεί αργότερα.

34087

Θέμα 2ο

2.1. Από τον δωδέκατο μήνα έως και τον δεύτερο χρόνο ζωής (12ος έως 24ος μήνας) το λεξιλόγιο του βρέφους αυξάνεται διαρκώς.

α)Πώς ονομάζεται το είδος της ομιλίας που επικρατεί στην ηλικία 12-18 μηνών και ποια χαρακτηριστικά έχει;

β)Πώς ονομάζεται το είδος της ομιλίας που κυριαρχεί στην ηλικία 18-24 μηνών και ποια χαρακτηριστικά έχει;

2.2. Ο λόγος του παιδιού πολλές φορές παρουσιάζει προβλήματα, τα οποία μπορεί να οφείλονται είτε σε ψυχολογικά είτε σε ανατομικά αίτια. Να αναφέρετε ονομαστικά τέσσερις (4) διαταραχές που μπορεί να εντοπιστούν στην ομιλία και στο λόγο του παιδιού.

Ενδεικτικές απαντήσεις

2.1

α) Το είδος της ομιλίας που επικρατεί στην ηλικία 12-18 μηνών ονομάζεται συγκριτικός λόγος. Σε αυτή την περίοδο το βρέφος λέει μια λέξη αλλά εννοεί μια ολόκληρη πρόταση. Έτσι, π.χ. μπορεί να πει τη λέξη «γάλα» και να εννοεί: «θέλω να πιώ γάλα». Το παιδί περιορίζει σε μια λέξη το περιεχόμενο μιας ολόκληρης πρότασης.

β) Το είδος της ομιλίας που κυριαρχεί στην ηλικία 18-24 μηνών ονομάζεται τηλεγραφικός λόγος. Τώρα, για να πει μια πρόταση μπορεί να χρησιμοποιεί δυο με τρεις λέξεις. Οι λέξεις που χρησιμοποιεί είναι βασικές για την κατανόηση της πρότασης. Συνήθως, χρησιμοποιεί ουσιαστικό, ρήμα κι επίθετο παραλείποντας τα άλλα μέρη της πρότασης, που δεν είναι σημαντικά για την κατανόησή της, όπως συνδέσμους, άρθρα, προθέσεις. Η πρόταση του παιδιού είναι σύντομη και περιεκτική. Έτσι μπορεί να πει «κοίτα μπάλα» και να εννοεί: «θέλω να παίξω με την μπάλα».

2.2 Μερικές από τις κυριότερες διαταραχές στην ομιλία και στο λόγο του παιδιού είναι:

• Η δυσλαλία

• Η βραδυγλωσσία

• Η καθυστέρηση της ομιλίας

• Η εκλεκτική αλαλία.

34088

Θέμα 4ο

Στον Βρεφονηπιακό Σταθμό που εργάζεστε, μια συνάδελφος ζητάει τη συμβουλή σας για τους τρόπους που μπορεί να ενισχύσει τη γλωσσική ανάπτυξη των παιδιών. α) Να της προτείνετε δύο (2) γλωσσικά ερεθίσματα που θα μπορούσε να αξιοποιήσει σε βρέφη ηλικίας 0-2 ετών.

β)Να προτείνετε τρία (3) γλωσσικά ερεθίσματα που θα μπορούσε να αξιοποιήσει σε παιδιά ηλικίας 3-4 ετών.

Ενδεικτική Επίλυση

α) Δυο γλωσσικά ερεθίσματα που θα μπορούσε να αξιοποιήσει σε βρέφη ηλικίας 0- 2 ετών, είναι:

• Να τους μιλάει κατά τη διάρκεια του μπάνιου, του αλλάγματος, του φαγητού και γενικά κατά τη διάρκεια της φροντίδας τους. Να τους μιλάει με τρόπο γλυκό, ήρεμο, αποφεύγοντας να χρησιμοποιεί μωρουδίστικες εκφράσεις, για να μαθαίνει το παιδί από την αρχή σωστά τη γλώσσα.

• Να τους μιλάει κατά τη διάρκεια του παιχνιδιού. Να τους λέει για το πώς είναι το κάθε παιχνίδι - αντικείμενο, για το τι κάνει, για το πώς ονομάζεται, για το πώς πρέπει το παιδί να το χρησιμοποιήσει. Το βρέφος μπορεί να μην είναι ακόμη σε θέση να μιλήσει, αλλά όμως του δίνει την ευκαιρία να ανταποκριθεί μέσα από το ψέλλισμα και μέσα από διάφορους ήχους που παράγει. Αν λέει κάποιες λέξεις, τότε να το ενθαρρύνει να μιλήσει μαζί της.

• Να τους λέει διάφορα ποιηματάκια, ταχταρίσματα και τραγουδάκια. Η μελωδία, ο ρυθμός και η ομοιοκαταληξία θα κάνουν τα παιδιά να την προσέξουν και να αποτυπώσουν τον λόγο.

• Να τους διαβάζει βιβλία κατάλληλα για την ηλικία τους δείχνοντάς τους και εικόνες. Το παιδί με τη σειρά του μπορεί να τις επαναλαμβάνει. (Ο/η μαθητής/τρια μπορεί να επιλέξει δύο από τα παραπάνω γλωσσικά ερεθίσματα ή να παραθέσει δικά του/της που ανταποκρίνονται στο ζητούμενο της εκφώνησης).

β) Δυο γλωσσικά ερεθίσματα που θα μπορούσε να αξιοποιήσει σε παιδιά 3-4 ετών, είναι:

• Να τους δίνει την ευκαιρία να μιλάνε αυθόρμητα κάθε στιγμή που τα ίδια τα παιδιά θελήσουν. Να τα ακούσει προσεκτικά και να τους απαντάει χωρίς να δείχνει αδιαφορία.

• Το πρωί να συγκεντρώνει τα παιδιά δίπλα της και να επιχειρεί ένα είδος κατευθυνόμενου διαλόγου. Για παράδειγμα, μπορεί να τα ρωτήσει πώς πέρασαν την προηγούμενη μέρα. Μέσα από τον διάλογο μπορεί να συζητήσει μαζί τους κάποιο θέμα.

• Να διαβάζει καθημερινά στα παιδιά βιβλία, είτε αυτά είναι γνώσεων είτε παραμύθια.

• Να τους λέει και να τους διαβάζει αινίγματα και να προσπαθεί να βρει μαζί τους τη λύση.

• Να τους λέει τραγουδάκια και ποιηματάκια και να τα ενθαρρύνει να τα μάθουν και να τα λένε μαζί της.

• Να αφήνει τα παιδιά να παίξουν ελεύθερα, να συναναστραφούν και να μιλήσουν μεταξύ τους. Έτσι, όχι μόνο αναπτύσσεται ο προφορικός λόγος, αλλά και κοινωνικοποιούνται. (Ο/η μαθητής/τρια μπορεί να επιλέξει δύο από τα παραπάνω γλωσσικά ερεθίσματα ή να παραθέσει δικά του/της που ανταποκρίνονται στο ζητούμενο της εκφώνησης).

34089

Θέμα 2ο

Συχνά η λέξη πειθαρχία έχει αρνητική έννοια. Πολλοί άνθρωποι πιστεύουν πως όταν μιλάμε για πειθαρχία, αναφερόμαστε στην τιμωρία.

α) Ποια έννοια έχει η πειθαρχία στην πραγματικότητα και πώς αυτή έρχεται σε αντίθεση με την έννοια της τιμωρίας;

β) Να αναφέρετε σύντομα πέντε (5) στρατηγικές πειθαρχίας που χρησιμοποιούν οι ενήλικες κι έχουν στόχο να βοηθήσουν τα βρέφη και τα μικρά παιδιά να συμβιώσουν με τους άλλους και να αποκτήσουν αυτοέλεγχο.

Ενδεικτικές απαντήσεις

α) Στην πραγματικότητα, η πειθαρχία έχει την έννοια της καθοδήγησης και αναφέρεται στην προσπάθειά μας να βοηθήσουμε τα παιδιά να μάθουν να συμπεριφέρονται με τρόπο αποδεκτό, να συνεργάζονται, να προσπαθούν να λύνουν τα προβλήματά τους με τρόπο θετικό, να είναι υπεύθυνα και να ξεχωρίζουν το σωστό από το λάθος. Αντίθετα, η τιμωρία πολύ συχνά έχει στόχο της να κάνει το παιδί να «πληρώσει» για την «κακή» συμπεριφορά του και του δίνουμε το μήνυμα ότι προσπαθούμε να του ανταποδώσουμε το δυσάρεστο συναίσθημα που δημιούργησε η πράξη του.

β) Οι στρατηγικές πειθαρχίας που χρησιμοποιούν οι ενήλικες, είναι οι ακόλουθες:

• Δημιουργούμε ένα ασφαλές και καλά οργανωμένο περιβάλλον.

• Εφαρμόζουμε ένα σταθερό πρόγραμμα ρουτίνα.

• Δίνουμε το καλό παράδειγμα.

• Επαινούμε τα παιδιά.

• Ακούμε προσεκτικά το παιδί και προσπαθούμε να καταλάβουμε ποιο είναι το πρόβλημα και τα συναισθήματά του.

• Προσέχουμε τον τρόπο με τον οποίο μιλάμε στα παιδιά και δίνουμε έμφαση σε αυτό που πρέπει να κάνουν και όχι σε αυτό που δεν πρέπει να κάνουν.

• Κάνουμε χρήση των φυσικών και λογικών συνεπειών μιας πράξης.

• Στρέφουμε την προσοχή του παιδιού σε κάτι άλλο.

• Απομακρύνουμε αμέσως τα παιδιά από επικίνδυνες καταστάσεις.

• Δείχνουμε στο παιδί διαφορετικούς τρόπους για να κάνει κάτι ή να χρησιμοποιήσει ένα αντικείμενο.

• Αγνοούμε την ανεπιθύμητη συμπεριφορά.

• Προσφέρουμε στα παιδιά εναλλακτικές λύσεις.

• Ανταμείβουμε την επιθυμητή συμπεριφορά.

(Οι μαθητές/τριες επιλέγουν πέντε (5) από τις παραπάνω στρατηγικές).

34090

Θέμα 2ο

Ένας πολύ σημαντικός τρόπος για να βοηθήσουμε τα παιδιά να προσαρμοστούν στο περιβάλλον τους και να αποκτήσουν αυτοέλεγχο είναι η εφαρμογή κανόνων.

α) Ποια βασική αρχή, σε σχέση με την ηλικία των παιδιών, πρέπει να έχουμε υπόψη μας, όταν θέτουμε κανόνες;

β) Να αναφέρετε σύντομα πέντε (5) χαρακτηριστικά που πρέπει να συγκεντρώνουν οι κανόνες που θέτουμε, ώστε να είναι πιο αποτελεσματικοί.

Ενδεικτικές απαντήσεις

α) Μια βασική αρχή όταν θέτουμε κανόνες είναι να ανταποκρίνονται στην ηλικία των παιδιών. Πρέπει να έχουμε υπόψη μας ότι όσο πιο μικρά είναι τα παιδιά τόσο λιγότερο κατανοούν την έννοια και τη σκοπιμότητα των κανόνων. Κατά συνέπεια όσο πιο μικρά είναι τα παιδιά, τόσο πιο δύσκολο είναι για αυτά να εφαρμόσουν τους κανόνες που τους θέτουν οι ενήλικες.

β) Πέντε βασικά χαρακτηριστικά που πρέπει να έχουν οι κανόνες που θέτουμε ώστε να λειτουργούν αποτελεσματικά είναι οι εξής:

• Θέτουμε κανόνες μονάχα, αν είναι απαραίτητο.

• Οι κανόνες που θέτουμε πρέπει να είναι ρεαλιστικοί.

• Οι κανόνες πρέπει να δίνουν θετικά μηνύματα.

• Οι κανόνες πρέπει να είναι κατανοητοί από τα παιδιά.

• Οι κανόνες πρέπει να εφαρμόζονται με συνέπεια.

• Εξετάζουμε τους κανόνες που έχουμε θέσει ανά τακτά χρονικά διαστήματα, για να δούμε ποιοι κανόνες λειτουργούν και ποιοι όχι.

(Οι μαθητές/τριες επιλέγουν πέντε (5) από τα παραπάνω χαρακτηριστικά).

34091

Θέμα 4ο

Ας υποθέσουμε, ότι εργάζεστε σε ένα Βρεφονηπιακό Σταθμό και η μητέρα ενός παιδιού ηλικίας 3 ετών, σας εκμυστηρεύεται ότι εφάρμοσε τη σωματική τιμωρία, ως μέθοδο πειθαρχίας στο παιδί της. Ως παιδαγωγοί, να αναπτύξετε τα επιχειρήματα σας, προκειμένου να βοηθήσετε τη μητέρα του παιδιού να κατανοήσει την αναποτελεσματικότητα της σωματικής τιμωρίας, με σκοπό την αποφυγή της στο μέλλον.

Ενδεικτική Επίλυση:

Προκειμένου να βοηθήσουμε τη μητέρα να κατανοήσει την αναποτελεσματικότητα της σωματικής τιμωρίας, θα μπορούσαμε να παραθέσουμε τα ακόλουθα επιχειρήματα:

• Αρχικά θα της λέγαμε ότι η σωματική τιμωρία κάνει το παιδί να αισθάνεται ντροπή, πικρία και αμφιβολία για τους γύρω του. Το παιδί δεν καταλαβαίνει τη σχέση μεταξύ αυτού που έκανε και της αντίδρασης των ενηλίκων.

• Θα προσθέταμε ακόμα ότι η σωματική τιμωρία δεν μαθαίνει στο παιδί πώς να συμπεριφέρεται, καθώς δεν του διδάσκει εναλλακτικές συμπεριφορές. Αντίθετα, του μαθαίνει ότι οι ενήλικες κάνουν αυτό που θέλουν, χρησιμοποιώντας τη δύναμη τους, το κάνει να φοβάται και του δίνει το μήνυμα ότι και το ίδιο μπορεί να λύσει τα προβλήματα του ή να αναγκάσει τους άλλους να κάνουν αυτό που θέλει με τη φυσική βία. Κάτι τέτοιο μπορεί να οδηγήσει το παιδί να γίνει επιθετικό και βίαιο τόσο στη παιδική όσο και στην ενήλικη ζωή του.

• Επίσης, η σωματική τιμωρία αντί να βοηθήσει ένα παιδί να σταματήσει την ανεπιθύμητη συμπεριφορά του, στην ουσία του μαθαίνει ότι την επόμενη φορά θα πρέπει να είναι πιο προσεκτικό, για να μην το ανακαλύψουν.

• Τέλος, ο σημαντικότερος λόγος για τον οποίο αποφεύγουμε τη σωματική τιμωρία, είναι ότι σε τέτοιες περιπτώσεις η κατάσταση μπορεί γρήγορα να ξεφύγει από τον έλεγχο του ενήλικα και να αποβεί μοιραία για τη σωματική ακεραιότητα ή ακόμη και τη ζωή του παιδιού.